Kuru vaahaka: Beeveemaa | ThePress\nކުރު ވާހަކަ: ބީވީމާ\n24 May 2019, 20:23\nއުފަލާ ހިތްހަމަޖެހުމުގައި އުޅެން ބޭނުންނަމަ، މި ދުނިޔޭގައި ބޭނުންވާނީ ދެ ކަމެއްކަމަށް އަބަދުވެސް އިނާން ގަބޫލުކުރެއެވެ. ފައިސާއާއި ނުފޫޒެވެ. ނަމަވެސް އެއީ ދޮގެއްކަން އިނާނަށް އެނގުނީ ވަގުތުފާއިތުވި ފަހުންނެވެ. ފައިސާއިން ހުރިހާ ކަމެއް ނުވާނެކަމާއި އެއަށްވުރެ މުހިންމު އެތައް ކަމެއް ވާކަން އިނާނަކަށް އެއްވެސް އިރެއްގައި ނޭނގެއެވެ. ކުޑަ އިރު މައިންބަފައިން ދުނިޔެއާއި ވަކިވެގެން ދިއުމުން އިނާން ހޭދަކުރި އެކަނިވެރި ދިރިއުޅުމުން ވެސް މިއިން އެއްވެސް ކަމެއް ދަހެއް ނުވިއެވެ. އިނާންގެ ދުނިޔެ ބަނަކޮށްލީ ވެސް މިފަދަ ކަމެއްގެ ތެރެއިންނެވެ.\nއެއީ މީގެ 10 އަހަރު ކުރިއެވެ. އިނާން ދިރިއުޅެމުންދިޔަ އިންޑިއާގެ ފަގީރު އަވަށެއްކަމަށްވާ، ޕަދްމާގެ މަގުމަތިން ގައްޑާވެފައި ދަނިކޮށް އިނާނާ ދިމާވީ ފުލުހަކާއެވެ. އެއިރު އިނާނުގެ އުމުރުން އެންމެ 15 އަހަރެވެ. ފުލުސް މީހާއާ ދިމާއަށް ފުއްޕާލާފައި އިނާނު ބޮޑާވެގަތެވެ. ނަމަވެސް ފުލުހެއް ކުރިމަތީގައި ގައްޑާވުމުން އިނާނަށް ޖެހުނީ ފުލުހުންގެ ޖަގަހައިގެ ތޭރީގެ ފަހަތުގައި ގަޑިއިރުތަކެއް ހޭދަކުރާށެވެ.\nތޭރިތަކުގެ ފަހަތުގައި މާގިނަ އިރުތަކެއް ނުވަނީސް އިނާން ދޫކޮށްދިނުމަށް އެދި އެތަނަށް އައީ ފެނިދެނި މީހެކެވެ. އަދި އޭނާއަކީ ފައިސާވެރިއެއް ކަމުން ގަދަރުވެރިކަމާއެކު އިނާން ދޫކޮށްލާނެކަމަށް ހީކުރިއެވެ. ނަމަވެސް އޭނާ މޫނަށް ފުލުސް މީހާ އަތް ދޮވެލިއެވެ. ތޭރިތަކުގައި ހިފހައްޓައިގެން އޭނާ މަންޒަރު ބަލަން ހުއްޓެވެ.\n"މީގަ ހިފާ ދެން، އޭނާ ދޫކޮށްލާ. ކުޑަކުއްޖަކު އެއްޗެއް ބުނީމަ އެ އަޅާލާ އެއްޗެއް ނޫން" އިނާން ބަލާ އައި ފައިސާވެރިޔާ ބުންޏެވެ.\n1000 ގެ 10 ވަރަކަށް ނޫޓުގައި ނުގޮތަކަށް ހިފާފައި، ޖީބަށް ލަމުން ފުލުސް މީހާ އިނާން ވަގުތުން ދޫކޮށްލަން އަމުރު ކޮށްލިއެވެ. ދެނަވެސް އެތަނުން އިނާން ނުކުތީ ގައްޑާވެފައެވެ. މީގެ3ގަޑިއިރެއްހާ ކުރިން ތޭރިތަކުގެ ފަހަތުގައި ހުންނަން ޖެހުނުކަން ވެސް ހަނދާނުން ކައްސާލިއެވެ.\n"އަހަރެން ހީކުރީ ކަލޭތީ ވަރަށް ބޮޑު މީހެއްކަމަށް. އޭގެ ބަދަލުގައި ތިއޮތީ މޫނު ރަތްކޮށްލާފައި" މަލާމާތުގެ ރާގަކުން އިނާން އޭނާ ބަލާ އައި ފައިސާވެރިޔާ ދިމާލަށް ބުންޏެވެ.\n"މިދުނިޔޭގައި ފައިސާ ހުރިއްޔާ ކޮންމެ ކަމެއްވެސް ވާނެ. ފުލުހުންގެ ޔުނީފޯމް އަޅައިފިއްޔާ އެގޮތް މިގޮތަށް ވެސް ލިބޭނެ. ބާރުވެސް ގަދަވާނެ" އިނާން ބަލާ އައި ފައިސާވެރިޔާ ބުންޏެވެ.\nކުޑަ ހިނދުކޮޅަކަށް އެބުނި ވާހަކައަށް ގެއްލި އިނާންގެ ވިސްނުން ހިޔާލީ ދުނިޔެއަށް ދަތުރުކުރިއެވެ. އަދި އެއީ އޭނާގެ ހުވަފެންތައް ހަގީގަތަކަށް ހެދެން އޮތް އެންމެ ކުރުމަގުކަމަށް އިނާނަށް ވިސްނުނެވެ.\nއޭގެ 10 އަހަރު ފަހުން އިނާން ގޯއާއަށް އެނބުރި އައީ އެތަނުގެ ފުލުހުންގެ ޖަގަހައިގެ އިންޗާޖެއްގެ ގޮތުގައެވެ. އިނާން ކުޑައިރު ދެކުނު ހުވަފެން ހަގީގަތަކަށް ހަދައިގެންނެވެ. ގޯއާގެ ބާރުގަދަ މީހުންނާއި ގުޅުން ބަދަހިކޮށް އިނާންގެ ޖީބަށް މުސާރައަށްވުރެ ގިނައިން ފައިސާ ވަންނަން ފަށައިފިއެވެ. މިކަން އެނގެނީ މަދު މީހަކަށެވެ. އިނާނަށް ގޯއާގައި އޮންނަ ގަދަރު އިތުރުވެ މީހުންގެ ތެރޭގައި ނަން އުފުލި މަޝްހޫރުކަން އިތުރުވިއެވެ. އެންމެންގެ ހީރޯއަކަށް އޭނާ ވިއެވެ.\nދަންވަރު ޑިއުޓީ އަދާކުރަން ޖެހޭ ރޭތަކަކީ އިނާނަށް ބޮލު ރިހުމެއް ކަހަލަ ރޭތަކެވެ. މާބޮޑު ކަމެއް ކުރަން ނުޖެހޭތީ އިނާން އޮންނަނީ އޭނާގެ ކެބިންގައި ނިދާފައެވެ. މިހެން ދިޔަ ދުވަހެއްގެ އޭނާއަށް ތަންކޮޅެއް ލަހުން ހޭލެވުނެވެ. އެއިރު ގަޑިން ހެނދުނު9ޖަހަނީއެވެ.\nއަވަސް އަރުވާލައިގެން ޖިޕުގައި ގެއަށް ދިޔަ މަގުމަތީގައި، ޕާކާދިމާލުން އިނާނަށް ފެނުނީ ބަލާ ފޫހިނުވާ އާޝޯހް ކުރުވާ މަންޒަރެކެވެ. ހިނދުކޮޅަކަށް ވައިބާރުވެ މަޑު ފިނި ރޯޅިތައް އިނާން ވަށާލި ކަހަލައެވެ. ބަހާރު މޫސުމުގައި ގަސްތަކުގައި ފޮޅިފައިވާ މާތަކުގެ ފިޔަތައް އިނާން ވަށައިގެން ނަޝަމުން ދިޔަ ކަހަލައެވެ. ގަސްތަކުން އަލަށް ނުކުތް ޒުވާން ފަތްތަކާއި ގަސްގަހުގައި ލަވަކިޔަމުން ދިޔަ ދޫނިތައް އިނާނަށް އެހެން ވާހަކައެއް ކިޔައިދެމުން ދިޔަ ކަހަލައެވެ.\nކުޑަ އިރުކޮޅަކަށް ހުއްޓުން އަރާފައި އިން ނަމަވެސް އިނާނަށް ހޭލެވުނުވީ ފަހަތުން ބަރުގޮނު އަޅާ އަޑަށެވެ. ކަނާއަތުން މޫނު މަތީގައި އަތް އަޅާ ލޯ އުނގުޅާލަމުން ކުރިއަށް އިނާނު ދުއްވާލިއެވެ. ގެއަށް އާދެވުމާއެކު އެއްޗެހި ބަދަލުނުކޮށް އިނާން އެނދު މައްޗަށް ވެއްޓިގަތެވެ. ނިދި ކިތައްމެ ގަދަ ނަމަވެސް އޭނާގެ ސިކުނޑީގައި ކުޅެމުން ދިޔައީ އެހެން ރާގުތަކެކެވެ. އިނާންގެ ހިތުގައި އުކެމުން ދިޔައީ އާ ބާބެއްގެ އާ ސަފްހާތަކެކެވެ.\nއިނާނަށް ހިތާހިތާ ސުވާލުކޮށްލިއެވެ. "އަހަންނަށް މިވަނީ ކިހިނެއް؟ އަހަންނަށް ލޯބި ވެވުނީތަ؟" ސުވާލުތަކުގެ ފުންޏެއްގެ މަތީގައި އޮވެ އިނާނަށް ނިދިއްޖެއެވެ.\nއިނާނަށް ހޭލެވުނީ އޭނާ އެޕާޓްމަންޓްގެ ދޮރުގައި މީހަކު ޓަކިޖަހާ އަޑަށެވެ. ކުނި މޫނަކާއެކީ ތެދުވެގެން ގޮސް ކަންނެތްކަމާއެކު ދޮރު ހުޅުވާލިއެވެ. އެއިރުވެސް އިނާން ބަލަން ހުރީ ބިންމަށްޗަށެވެ. ދޮރު ހުޅުވާލުމާއެކު އޭނާއަށް ފެންނަނީ އަންހެން ކުއްޖެއްގެ ދެފަޔެވެ. ފައިތިލައިގެ ބޮޑުވާ އިނގިލިން ފެށިގެން ގޮސް މޫނާ ހަމައަށް އިނާނުގެ ނަޒަރު ހުއްޓުނު އިރު، އޭނާގެ ހިތް ބާރު ބާރަށް ތެޅެން ފެށިއެވެ. މޭ ފަޅާލާފައި އިނާންގެ ހިތް ނުކުތް ކަހަލައެވެ.\nހުއްޓުން އަރާފައި ހުރި އިނާނަށް ހޭވެރިކަން އެރީ އޭނާގެ ގައިގައި މީހަކު އޮޅުލައިގަތުމުންނެވެ. އޮޅުލައިގަތުމަށްފަހު އެ އަންހެން ކުއްޖާ ބާރަކަށް ހަޅޭ ލަވައިގަތެވެ. "އަހަރެން ސަލާމަތް ކޮށްދީ، އެމީހުން އަހަރެން ފަހަތުން އެބަ އާދޭ" އަންހެން ކުއްޖާ ގިސްލަމުން ބުންޏެވެ. ބޭއިހްތިޔާރުގައި އިނާނަށް އާޝާގެ ގައިގައި ބައްދާލެވުނެވެ. އިނާނަށް ހޭވެރިކަމެއް އައީ ބަޔަކު ހަޅޭއްލަވާ އަޑަށެވެ.\nއާޝާގެ ފަހަތުން އައި މީހުންތައް އިނާން ދިރިއުޅޭ ގޭގެ ދޮރާ ހަމައަށް އައެވެ. ނަމަވެސް އިނާން ފެނި އެމީހުން އެތަނުން ދުވެ ފިލިއެވެ. އިނާނަކީ އެ ސަރަހައްދުގެ ފުލުހުންގެ އިންޗާޖް ކަމުން އެމީހުންނަށް ފާޑުފާޑެއް ނުކުރެވުނެވެ.\nއިރުކޮޅެއްވަން ދެން އިނާން ގައިގައި އާޝާ ބައްދާލައިގެން ހުރުމަށްފަހު ކުއްލިއަކަށް އަތްދޫކޮށްލައި ދުރަށް ޖެހިލިއެވެ. އެއިރުވެސް އިނާން ހުރީ ހުއްޓުން އަރާފައެވެ. އިނާނަށް ހުރެވުނީ އާޝާގެ އެ ފަރި ރީތިކަމާއި، އާޝާގެ ގައިން ދުވަމުން ދިޔަ މީރު ވަހުގެ ެތެރއަށް ގެނބިގެން ގޮސް ހުސްވެފައެވެ. އިނާން ހިތުގައި ކެކެމުން ދިޔަ ވާހަކަތައް ބޭރުކޮށްލަން ބޭނުން ވިޔަސް ދޫ ވަނީ ބަންދުވެފައެވެ. ދެއަތާއި ދެފައި ފިނިވެ މީހާ ހުރީ ގަނޑުވެފައެވެ. ވާނީ ވެސް އެހެންތާއެވެ. ގެއަށް އައިސް އިނާން ނިދީ ކުރިމަތީގައި ފެންނަން އެހުރި އާޝާގެ ހިޔާލުގައި އޮވެއެވެ. އެ ހިޔާލުތައް އެހާ އަވަހަށް ހަގީގަތަކަށް ބަދަލުވާނޭ އިނާން އެއްވެސް ވަރަށް ހިތަށް ނާރުވާ ހުއްޓާ އެކަން ވެސް ވީތާއެވެ.\nއާޝާ އިސްޖަހާލުމަށްފަހު "ތެންކިޔޫ" ބުނެ އިނާނާ ދިމާލަށް އަތް ދިގުކޮށްލިއެވެ. އާޝާ ބޭނުންވީ އިނާންގެ އެހީއަށް ޝުކުރު އަދާކޮށް ސަލާމް ކޮށްލާށެވެ. އެހެނަސް އިނާން ހުރީ އަދި ހަމަ ބިމަކުއެއް ނޫނެވެ. އަދިވެސް އިނާނަށް ހުރެވެނީ އާޝާއަށް ބަލަހައްޓައިގެން ހުއްޓުން އަރާފައެވެ.\nއިނާން ކުއްލިއަކަށް ސިހިގެން ދިޔައީ އާޝާ ތަންކޮޅެއް ބާރަށް "ތެންކިޔޫ" ބުނެލުމުންނެވެ. އިނާން ލަދުރަކޮ ގޮތަކަށް ސާލާމް ކުރަން އާޝާ ދިގުކުރި އަތަށް ބަލާލިއެވެ. ނުކުރިފަ ހުރެ އިނާން އާޝާގެ އެ މަޑުމަޑު އަތުގެ ތެރެއަށް އިނާންގެ އަތް މަހާލާ ސަލާމްކޮށްލިއެވެ. އާޝާގެ އަތް އެހާވެސް މަޑެވެ. އެހާވެސް ޗާލެވެ. ސަލާމް ކުރުމަށްފަހު އަތުން ދޫކޮށްލަން އިނާނަކަށް ނޭނގުނެވެ.\nއަތް ދޫކޮށްލުމަށްފަހު އާޝާ އެނބުރި ހިނގައިގަތެވެ. އިނާން ހުރީ އެއިރު ވެސް އަނގަ ބަންދުވެ އަމިއްލަ ބާރު ކެނޑި މަސްތީ ކަމެއްގައި ޖެހިފައެވެ. އާޝާ އެގޭގެ ގޯތި ތެރެއިން ނުކުމެގެން ގޮސް ގޯޅި އަޅަންދެން އިނާން ހުރީ އެސްފިޔަވެސް ޖަހާ ނުލާ ބަލާށެވެ. "ޔޭސް" އިނާން ބާރަކަށް ހަޅޭލަވައިގަތެވެ. ކޮޓަރިއަށް ވަދެ ބާލިސްތައް އުކާ އެތަނުގައި އޮތް ޓެޑީ ބެއާއެއް ނަގާ ލަވަކިޔަން ފެށިއެވެ. މިއީ ދުވަހަކު ވެސް އިނާންގެ ހަޔާތުން ފެނުނު ކަމެއް ނޫނެވެ.\nދުވަސްތައް ފާއިތުވަމުން ގޮސް އިނާނާއި އާޝާގެ ގުޅުން ގާތް ވެއްޖެއެވެ. ރައްޓެއްސެއްގެ މަގާމުން ގާތް ރައްޓެއްސަކަށް ވެއްޖެއެވެ. އިނާންގެ ރަސްމީ ޑިއުޓީ ނޫން ކޮންމެ ގަޑިއަކީ އާޝާ ފެންނަ ހިސާބުގައި އޭނާ ހުންނަ ވަގުތުތަކަކަށް ވެއްޖެއެވެ. ކެއުމާއި ބުއިމާއި ދުނިޔެވީ އެހެން ކަން ކަމަކަށް އިނާންގެ ސަމާލުކަން ނެތް ކަހަލައެވެ. ދިރިއުޅުމަކީ އާޝާއޭ އީނާންގެ ހިތް ބުނާ ކަހަލައެވެ. ދުވަސްތައް ހަފްތާއަށް ބަދަލުވެ ހަފްތާ މަހަށް ބަދަލުވާ އިރު، އިނާނަށް ދުވަސްތައް މާޒީއާ އެކުވެ ދާގޮތް ވެސް ނޭނގެއެވެ.\nއެއް ރެއެއްގެ ދަންވަރުގެ ވަގުތެވެ. ހަނދު އޭގެ އެންމެ ފުރިހަމަ ގޮތުގައި މުޅި ދުނިޔެއަށް އަލިކުރަމުން ދިޔަ މަސްތީ ވަގުތެވެ. އިނާނާއި އާޝާ ތިބީ ބީޗްގައި މަޑުކޮށްލައިގެންނެވެ. އެކިއެކި ވާހަކަތަކުގައެވެ. އެ ފުރިހަމަ ހަނދު ދުނިޔެއަށް އޭގެ ޗާލުކަން ދައްކަމުން ދިޔަ އިރު އިނާނަށް ފެންނަނީ މުޅިން އެހެން މަންޒަރެކެވެ. ނާޒުކީ ޝަބާބީ ހަދެކެވެ. އެއީ އާޝާއެވެ. ދެމީހުން އެކުގައި އެތާ ތިބީ ކިހާ އިރަކު ކަމެއް ފާއިތުވީ ކިހާ ވަގުތެއްކަމެއް އެކަކަށް ވެސް ނޭނގެއެވެ.\nވާހަކައިގެ ތެރޭގައި ތިބެ އާޝާއާއި ރައްޓެހިވާން އިނާން އެދުނެވެ. އާޝާ ކައިރީގައި އިނާން މިހެން އެހީ އެއްވެސް ވަރަކަށް އާޝާ ދޭނެ ޖަވާބަކާ މެދު ވިސްނާފައެއް ނޫނެނެވެ. ކަން ހިނގައި ދިޔައީ އިނާން އުއްމީދު ކުރިވަރަށް ވުރެ މާ ފުރިހަމަކޮށެވެ. އެރޭ އާޝާވެސް ހުރީ އިނާނަށް ޕްރޮޕޯސް ކުރަން ތައްޔާރުވެގެންނެވެ. ނޭނގި ނަމަވެސް އެކަކު އަނެކަކު ދެކެ ދެމީހުން ލޯބިވާތާ ދުވަސްކޮޅެއް ވެއްޖެއެވެ. އެކަކު އަނެކަކަށް މި ވާހަކަތައް ބުނަން ނުކުރިފައި ތިއްބާ އެންމެފަހުން އެވާހަކަ ހާމަވެއްޖެއެވެ.\nލޯބިވާ ވާހަކައާއި ދެމީހުންގެ ހިތުގައި އުތުރި އަރަމުން ދިޔަ ޖަޒްބާތުތައް ހިއްސާކުރަމުން ދިޔައެވެ. އެންމެ ފަހުން އަތުގައި ހިފައިގެން ވާހަކަ ދައްކަން ތިބި ދެމީހުންނަށް ބޭއިހްތިޔާރުގައި ބައްދާލެވުނެވެ. އިރުގެ ދޯދިތައް މުޅި ދުނިޔެއަށް ފަތުރަމުން މާސިންގާ ކަނޑުގެ ލޮނުގަނޑުތެރެއިން އިރު ފާޅުވީވެސް އެމީހުން އެހެން ތިއްބައެވެ. ދުނިޔެމަތި ރަން ރީނދޫ ކުލައިން ޖަރީކުރަމުން އިރު އޭގެ މަގާމާ ހަވާލުވެއްޖެއެވެ.\nހެނދުނު ވުމުން ދެމީހުން ގެއަށްދާން ހިނގައިގަތެވެ. އާޝާ ގެއަށް ލައިދިނުމަށްފަހު އިނާން ވެސް ހިނގައިގަތީ ގެއަށެވެ. ނިދި ނުލިބި ވަރުބަލިވެފައި ހުރުމުން ދެމީހުން ވެސް ބޭނުންވީ ނިދާލާށެވެ. އެހެނަސް ނިންޖެއް ނާދެއެވެ. ދެމީހުންވެސް ތިބީ އެކަކު އަނެކަކުގެ ހިޔާލަށް ގެއްލި އިޝްގީ ދުނިޔޭގައި ޢަރަގުވެފައެވެ. ދުވަހަކަށްވުރެ ދުވަހެއް ދެމީހުންގެ މެދުގައި އޮތް ލޯބި އިތުރުވެ، އިނާނަށް ބަދަލުތަކެއް އަންނަން ފަށައިފިއެވެ.\nއިނާނަށް އަންނަން ފެށީ ހެޔޮ ބަދަލުތަކެކެވެ. އެ އަވަށުގެ ބޮޑުންނާއެކު ބާއްވާ ގުޅުން ހީނަރުކޮށް އިނާން ހަރުދަނާވާން ފެށިއެވެ. ފައިސާގެ ދަހިވެތިކަމަށް ވުރެ އޭނާއަށް ލޯބި އިސްކުރެވިއްޖެއެވެ. ވަޒީފާއަށް ހުރުމަތްތެރިކޮށް ހިތާ ހަރުދަނާ މީހަކަށް ވެވިއްޖެއެވެ. ކުރީގައި އުޅެވުނު ދޯހަޅި ގޮތް ދޫކޮށް އޭނާ ޒަވާޖީ ހަޔާތަކަށް ތައްޔާރުވެއްޖެއެވެ.\nއިނާނަށް އައި ބަދަލުގެ ސަބަބުން އޭނާއަށް ބައެއް ފަހަރު އަވަށުގެ ބޮޑުންގެ ފަރާތުން ދުއްތުރާއާއި އިންޒާރުގެ ބަސް ރައްދުވިޔަސް އޭނާ އެކަމަށް ފަރުވާލެއް ނުބަހައްޓައެވެ. އިނާންގެ ރަސްމީ މަސައްކަތް ކުރަނީ އޮންނަންވާ ގޮތަށެވެ. ބޮޑަކަށް ފައިސާވެރިއަކަށް ނުބަލައެވެ. އެންމެންގެ މައްޗަށް އެއް ހުކުމެވެ.\nދުވަސްތައް ފާއިތުވަމުންގޮސް އިނާން، އާޝާގެ މައިންބަފައިން ކައިރިން އެ ދެމީހުންގެ ކައިވެނީގެ ހުއްދައަށް އެދުނެވެ. އިނާނަކީ އެ އަވަށުގައި ގަދަރު ލިބިގެންވާ އަދި ހަރުދަނާ ވަޒީފާއެއްގައި އުޅޭ މީހެއް ކަމުން އާޝާގެ މައިންބަފައިން އެ ދެމީހުންގެ ކައިވެންޏާ ހަތަރެސްފައިން ރުހިއްޖެއެވެ. ކައިވެނީގެ ކަންކަން އަވަސް ކުރުމަށް ނިންމިއެވެ. އަދި އެންމެ ރަނގަޅު ތާރީހެއްގައި މުޅި އަވަށަށް ދައުވަތުދީގެން ބޮޑު ޕާޓީއަކާއެކު ދެމީހުންގެ ކައިވެނި ކުރުމަށް ނިންމިއެވެ.\nއިނާނާއި އާޝާގެ ލޯބި ދުވަހަކަށްވުރެ ދުވަހެއް ދަނީ އިތުރުވަމުންނެވެ. އެކަކު ނުލާ އަނެކަކަށް ނޭވާ ނުލެވޭ ފަދައެވެ. އެހާވެސް ދެމީހުންގެ ގުޅުން ގާތެވެ. މިއަދަކީ ދެމީހުން އެދުވަހަކަށް އިންތިޒާރުކުރަމުން އައި ދުވަހެވެ. ކައިވެނީގެ ހުރިހާކަމެއް އެންމެ ފުރިހަމައަށް ކޮށް ނިންމައިފިއެވެ. ތަން ހީވަނީ މާބަގީޗާއެއް ހެނެވެ. މުޅި އަވަށު އެންމެން ކަހަލަ ގޮތަކަށް އޮތީ ކައިވެނީގެ ހަފްލާއަށް ޖަމާވެފައެވެ. ގަޑީގެ އުފާވެރިކަން ބޮޑެވެ. އިނާންގެ ހިތުގެ ތެޅުން އަވަސްވިއެވެ. ދެއަތް ފިނިވާން ފެށިއެވެ. އާކަމެއް ކުރަން އުޅޭނީ ބިރުގަތީ ކަންނޭގެއެވެ.\nކައިވެނި ކުރުމަށް ގާޒީ ގެއަށް އަތުވެއްޖެއެވެ. މަލުން ޖަރީކޮށްފައިވާ މޭޒު ކައިރީގައި އިނާނާއި އާޝާ އިޝީންދެއްޖެއެވެ. ގާޒީ ދިޔައީ ކައިވެނީގެ ކަންކަން ކުރިއަށް ގެންދަމުންނެވެ. އެންމެ ފަހަރަކު ވެސް އެސްފިޔަ ޖަހާ ނުލާ އިނާނަށް އިނދެވެނީ އާޝާއާ ދިމާއަށް ބަލާށެވެ. އެހެން ދުވަސްތަކަށް ވުރެ މިއަދު އާޝާ މާ ރީއްޗެވެ. ހީވަނީ ޕާރީޒާދެއް ހެނެވެ. އާޝާގެ ރީތިކަމާއި ޗާލުކަން އިނާންގެ ހިތް ކަތިލާފަދައެވެ.\nކައިވެނީގެ ހުތުބާ ލައިދިނުމަށްފަހު، އިނާން ކައިރިން ގާޒީ އެއްސެވިއެވެ. އުމުރު ދުވަހު އާޝާއަށް ބަލަހައްޓާ ފިރިއެއްގެ ވާޖިބު އަދާކޮށް އޭނާ އުފަލުގައި ބަހައްޓާނެތޯއެވެ. އިނާން ލަދުރަކިގޮތަކަށް ބޯ ޖަހާލާ އާނއެކޭ ބުންޏެވެ. ދެން އޮތީ އަނބި ގަބޫލުކުރުމެވެ. އިނާން ކައިރިން ގާޒީ އެހިއެވެ. އަނބި ގަބޫލުހެއްޔެވެ. އިނާންގެ ހިތް އަވަސްވެގަތެވެ. ނަމަވެސް ނުތަނަވަސް ކަމެއްގެ ތެރެއިންނެވެ. ކުއްލިއަކަށް އިނާނަށް ފެނުނީ އާޝާ ގޮނޑިން ވެއްޓުނު ތަނެވެ. އާޝާގެ ހަބަރު ހުސްވެއްޖެއެވެ. އެއްވެސް ކަހަލަ ހަރަކާތެއް ނެތެވެ. އިނާން އަވަސްވެ އާޝާ ނެގިއެވެ. ނަމަވެސް އޭރު އާޝާގެ އެއްވެސް ހަރަކާތެއް ނެތެވެ.\nއެމަޖެންސީގައި އާޝާ ހޮސްޕިޓަލަށް ގެންދިޔައީ އެމްބިއުލަންސްގައެވެ. ހޮސްޕިޓަލަށް ގެންދެވުމުން އޭނާ އެނދުމަތިކުރެވުނެވެ. އާޝާ އޮތް އެނދު ވަށާއލީ ޑޮކްޓަރުންނާ ނަރުހުންގެ ޓީމެކެވެ. އެމަޖެންސީ ދޮރުގައި އިން ކުޑަ ބިއްލޫރިގަނޑަކުން އިނާނަށް އާޝާއަށް ސީޕީއާރު ދެމުން ދިޔަ މަންޒަރު ސާފުކޮށް ފެނުނެވެ. އެ މަންޒަތު ފެނި އޭނާގެ ހިތަށް ވެރިވެގަތީ ނުތަނަވަސް ކަމެވެ.\nކައިވެނީގެ ހެދުމުގައި އެމަޖެންސީ ދޮރުމަތީގައި2ގަޑިއެއްހާ އިރު ހުއްޓިލައިގެން އިނާން ހުއްޓެވެ. އާޝާއަށް ބަލަންށެވެ. އާޝާގެ އެއްވެސް ހަރަކާތެއް ނެތެވެ. މެށިންތަކުން ދައްކާ ނަންބަރުތައް އިނާނަށް ސާފު ނުވި ނަމަވެސް އިނާންގެ ހިތުގައި އުފެދެމުން ދިޔަ ނުތަނަވަސްކަން ބޮޑުވިއެވެ.\nއާޝާގެ މަންމަ އާއި ބައްޕަ އަދި އާއިލާގެ އެންމެން ވެސް ތިބީ ހޮސްޕިޓަލުގައެވެ. އެއްވެސް މީހަކަށް ވެގެން އުޅޭގޮތެއް ނޭނގެއެވެ. އާޝާއަކީ މީގެ ކުރިން ދުވަހަކު ވެސް ބަލިވެ އެޑްމިޓް ކުރި މީހެއް ނޫނެވެ. ފެންނަ ފެނުމަށް އާޝާއަކީ ވަރަށް ސިއްހަތު ރަނގަޅު މީހެކެވެ. ކުރަން ޖެހުނު މަސައްކަތެއް ފަސްނުޖެހި ކުރަމުން ދިޔަ އަންހެނެކެވެ. އާއިލާގެ މީހުންގެ ތެރޭގައި ވެސް އޭރު އޮތީ ނުތަނަވަސް ކަމެވެ. ވެގެން އުޅޭގޮތެއް އެކަކަށް ވެސް ނޭނގުނެވެ.\nއާޝާ އެމަޖެންސިއަށް ވެއްދި ފަހުން ތިންގަޑި އިރު ވެއްޖެއެވެ. އާޝާ ބެލި ޑޮކްޓަރުންގެ ޓީމުގައި އިސްކޮށް ހުރި ޑޮކްޓަރު އެމަޖެންސީން ބޭރަށް ނުކުމެ އާޗާގެ އެހީތެރިއާ ހޯދަން ގޮވާލިއެވެ. ކުރިއަށް ޖެހުނު އަނާންގެ ކޮނޑުގައި ހިފަހައްޓާލަމުން ޑޮކްޓަރު އިސްޖަހާލިއެވެ. "އައެމް ސޮރީ، ޝީ އިސް ނޯ މޯ" ޑޮކްޓަރު ބުންޏެވެ. އިނާންގެ ފައިދަށުން ބިންގަނޑު ދަމައިގަތް ކަހަލައެވެ. ހިފެހެއްޓުމެއް ނެތި އިނާންގެ ލޮލުން ކަރުނަ ފާއްދާލިއެވެ. އިނާންނަށް ހަޅޭއްލަވައިގަނެވުނެވެ. ދުއްވައިގަނެވުނީ އެމަޖެންސީއާ ދިމާލަށެވެ.\nއިނާން ހުއްޓުން އެރިއެވެ. ފެނުނީ އާޝާގެ މިލާފައިވާ މޫނެވެ. އާޗާގެ ހިތުގެ ވިންދު ބަލަން ގުޅާފައިވާ މެޝިނުގެ މޮނީޓަރުން ފެންނަނީ އެއް ސީދަލަށް ދަތުރުކުރާ ރޮނގެކެވެ. އިނާން ހަޅޭއްލަވަމުން އާޝާގެ ގައިގައި އޮޅުލައިގަތް ނަމަވެސް އާޝާގެ ހަރަކާތެއް ނެތެވެ. އާޝާގެ ހަށިގަނޑު ވަރަށް ފިންޏެވެ. ދެލޯ ވެސް ވަނީ ބަންދުވެފައެވެ. އެއިރު ވެސް އާޝާ އޮތީ ކައިވެނީގެ ހެދުމުގައެވެ.\nއިނާން ބާރު ބާރަށް ރޮމުން ބުންޏެވެ. "އަނބި ގަބޫލް ކޮށްފިން، އަނބި ގަބޫލް ކޮށްފިން" އިނާންގެ ގިސްލުމުގެ އަޑު މުޅި ހޮސްޕިޓަލުގައި ހިއްޕާލިއެވެ. "އާޝާ ތީ އަހަރެން ހުރިހާވެސް މީހަކީ. އާޝާއާ ނުލާ އަހަންނަކަށް ނޫޅެވޭނެ. އާޝާ. އަހަރެން އެކަނިކޮށްފަ ނުދޭ. އަހަންނާއެކު އުޅެން ވި ވައުދު ފުއްދާ. އާޝާ" އިނާންގެ އަޑު ކެނޑުނެވެ. އިނާން ބިއްމައްޗަށް ވެއްޓުނެވެ. ކައިރީގައި ތިބި ނަރުހުން އިނާން ނަގާ އާޝާއާ ޖެހިގެން އިން އެނދުގައި ބާއްވައިފިއެވެ.\nލިބުނު ކުއްލި ޝޮކެއްގެ ސަބަބުން އިނާންގެ ހޭވެރިކަން ނެތުނީއެވެ. އިނާނަށް ހޭލެވުނު އިރު އޭނާއާ ޖެހިގެން އޮތް އެނދުގައި އޮތް އާޝާއެއް ނެތެވެ. އެނދު ހުރީ ބެޑްޝީޓާއެއްކޮށް ނަގާ ސާފްކޮށްފައެވެ. އިނާން ކައިރީގައި ފުލުހުންގެ ޖަގަހައިގައި މަސައްކަތް ކުރާ މީހަކު އިނެވެ.\nއިނާން ބޭނުންވީ އަވަހަށް ދާންށެވެ. އަތަށް ގުޅާފައި އޮތް އައިވީގެ ވާގަނޑު ހޫރާލުމަށްފަހު އާޝާ ހޯދަން އިނާން ދުއްވައިގަތެވެ. އާޝާގެ ހަށިގަނޑު އެއިރު އެންބިއުލާންސަށް ލަނީއެވެ. އިނާން ފަހަތުން ގޮސް އެންބިއުލާންސަށް އެރިއެވެ. ފެނުނީ މޫނު އެކަންޏެވެ. އާޝާގެ މު ޅި ހަށިގަނޑުގައި އޮތީ ހުދު ފޮތިތަކެއް އޮޅާފައެވެ.\nއާޝާގެ ކުއްލި މަރުގެ ސަބަބެއް އެކަކަށް ވެސް ނޭނގުނަސް އެކަން އެނގެނީ އާޝާއަށް އެކަންޏެވެ. ކެންސަރު ބަލީގައި މަރާހަނގުރާމަ ކުރަމުން ދިޔަ އާޗާ އޭރު ހުރީ ސްޓޭޖް ތިނެއްގައެވެ. އާޝާގެ އާއިލާގެ އެކަކަށް ވެސް އެކަން އާޝާ ކިޔައި ނުދިނީ އޭނާއަށް ލިބިފައިވާ ކުޑަ ދުވަސްކޮޅުގައި އުފާވެރި ހަޔާތެއް ހޭދަކޮށްލަން ބޭނުންވެފައި ހުރީމައެވެ. އޭނާގެ ބަލީގެ ތަކްލީފް މައިންބަފައިންނަށް ޖައްސަްން ބޭނުންނުވާތީއެވެ. އޭނާގެ ބަލި ހާލު އެނގިއްޖެ ނަމަ އެންމެންވެސް ރޮއެ ހިތާމަ ކުރާނެކަން އޭނާއަށް އެނގޭތީއެވެ.\nއާޝާގެ މަރުގެ ހަގީގަތް ޑޮކްޓަރުން އާޝާގެ ބައްޕައަށް ވަނީ ކިޔައިދީފައެވެ. ނަމަވެސް އިނާނަކަށް އެކަން އަދިވެސް ނޭނގެއެވެ. އެމްބިއުލާންސްތެރޭގައި އިނދެ އާޝާގެ ބައްޕަ އިނާނަށް ރިޕޯޓެއް ދިނެވެ. އާޝާގެ މަރުގެ ރިޕޯޓެވެ. އާޝާ މަރުވީ ކެންސަރު ބަލީގެ ސްޓޭޖް ތިނެއްގައި ހުރެ މަރާ ހަނގުރާމަކުރުމަށްފަހުއެވެ. އިނާންގެ ދެލޯ ފުރި ބަންޑުންވިއެވެ. ނަމަވެސް ކުރެވޭނެ ކަމެއް ނެތެވެ. ވަގުތު ފާއިތުވެ އިނާންގެ މުޅި ދިރިއުޅުން ބީވިއެވެ.\nކެތްތެރިކަމާއެކު ހިތްވަރާއެކު އާޝާގެ ކަށުކަމާކެމީގެ ހުރިހާކަމެއް ނިންމާލުމަށްފަހު އިނާން އެނބުރި ގެއަށްދާން ހިނގައިގަތެވެ. ނަމަވެސް އޭނާގެ ސިނކުޑީގައި އެވަގުތު އެނބުރިގަތީ އާޝާގެ ހަނދާނެކެވެ. އާޝާ އެންމެ ލޯބިވާ ދެމީހުންނަކީ އޭނާގެ މައިންބަފައިން ކަމަށާއި، އެމީހުންނަށް އަބަދުވެސް ހެޔޮކޮށް ހިތުމަށް އޭނާ ނަސޭހަތްތެރިވި ވާހަކަތަކެވެ. އިނާން ހުރި ފިޔަވަޅު މައްޗަށް ހުއްޓުނެވެ. ފަސް އެނބުރި ބަލާލި އިރު، އާޝާގެ މަންމައާއި ބައްޕަ ހުއްޓެވެ. އިނާން އެދެމީހުން ގައިގައި އޮޅުލައިގަތީ އަމިއްލަ މަންމައާއި ބައްޕަ ގޮތުގައި ހިތަށް އަރުވާލަމުންނެވެ. އަދި އޭނާގެ ހަޔާތުގެ ބާކީ ދުވަސްތައް އާޝާއަށްޓަކައި ހޭދަކުރަން ބޭނުންވާ ކަމަށާއި، އާޝާގެ މަގާމުގައި ހުރެގެން އާޝާގެ މައިންބަފައިންނަށް ހިދުމަތް ކޮށްދިނުމުގައި ހުންނާނަން ކަމަށް އިނާން ވައުދުވިއެވެ.\nދެލޯ ފުހެލުމަށްފަހު އިނާން ހާމަކޮށް އޮތް އުޑުމައްޗާ ދިމާއަށް ބަލާލިއިރު އޭނާގެ ލޮލުން ހޫނު ކަރުނަތައް އޮހިގަތެވެ. އޭނާ ކުރިން އުޅެމުން އައި ގޯސް އުޅުމަށް އަނބުރާ ނުދާނެކަމަށް އިނާން ހިތާހިތުން ވައުދުވިއެވެ. އާޝާއަށްޓަކައި ހުންނާނެކަމަށް ވައުދުވެ، އާޝާއަށްޓަކައި އޭނާއަށް އައި ރަނގަޅު ބަދަލުގައި ދެމިހުރުމަށް އޭނާ އަޒުމް ކަނޑައެޅިއެވެ. އޭނާގެ ހަޔާތުން އާޝާ ބީވެ ދިޔަސް އާޝާގެ ހަނދާންތަކެއް ނުދާނެއެވެ. އިނާނަކީ އަބަދުވެސް އާޝާގެ މީހެއްކަމަށް ނިންމާ އާޝާއަށްޓަކައި އިނާން ދިރިއުޅެން ފެށީ އާޝާގެ މައިންބަފައިންނާ އެކުގައެވެ.\nތީ ހިންދި ފިލްމު ސިންބާ އެއްނު\nވާހަކަ: މަންޝާ3- (4)\nވާހަކަ: މަންޝާ3- (3)\nވާހަކަ: މަންޝާ3- (2)


Dhivehivantha gothakah VIA ge international terminal tharahgee kuranee - vNews.mv\nޠާހިރާ އަޒްހާރު 27 June 2019, 12:57\nދިވެހިންގެ އާދަކާދައާއި ސަގާފަތް ފެނިގެންދާނެ ފަދަ ގޮތަކަށް ވެލާނާ އިންޓަނޭޝަނަލް އެއާޕޯޓް (ވީއައިއޭ)ގެ ޓާމިނަލް ތަރައްގީކުރުމުގެ މަސައްކަތް ކުރުމަށް ސައުދީ ބިންލާދީން ގްރޫޕް (އެސްބީޖީ)އާއި މޯލްޑިވްސް އެއާޕޯޓް ކޮމްޕެނީ ލިމިޓެޑް (އެމްއޭސީއެލް)އާ ދެމެދު ސޮއިކޮށްފި އެވެ.\nއެސްބީޖީއާ މި މަސައްކަތް ހަވާލުކުރުމަށް މިއަދު ވީއައިއޭގައި ބޭއްވި ރަަސްމިއްޔާތުގައި އެމްއޭސީއެލްގެ ފަރާތުން ކޮންޓްރެކްޓުގައި ސޮއިކުރެއްވީ އެކްޓިން މެނޭޖިން ޑިރެކްޓަރު މޫސާ ސޯލިހު އެވެ. އަދި އެސްބީޖީގެ ފަރާތުން ސޮއިކުރައްވާފައިވަނީ އެކުންފުނީގެ ޗީފް އޮޕަރޭޝަން އޮފިސަރު އިންޓަނޭޝަން ޕައުލޯ ޕީގީ އެވެ.\nމި ޕްރޮޖެކްޓާ ގުޅިގެން ނޫސްވެރިންނަށް މައުލޫމާތު ދެއްވަމުން އެމްއޭސީއެލްގެ އިންފްރާސްޓްރަކްޗާ ޑިވްލޮޕްމަންޓުގެ އެސޯސިއޭޓް ޖެނެރަލް މެނޭޖަރު މުހައްމަދު ސޮލާހް ވިދާޅުވީ މި ޕްރޮޖެކްޓަށް ހަރަދުކުރުމަށް ހަމަޖައްސާފައިވަނީ 375.2 މިލިއަން ޑޮލަރު ކަމަށެވެ. އަދި އިތުރު ހަރަދެއް މި ޕްރޮޖެކްޓަށް ނުދާނެ ކަމަށްވެސް ވިދާޅުވި އެވެ. މި ޕްރޮޖެކްޓް ނިމޭނެ ކަަމަށް ލަފާކޮށްފައިވަނީ 2022 ވަނަ އަހަރުގެ ތެރޭގައި ކަމަށްވެސް ސޮލާހު ވަނީ ފާހަގަކުރައްވާފަ އެވެ.\nސޮލާހް ވިދާޅުވީ ޕަސެންޖަރ ޓާމިނަލް ބަދަލުކުރާއިރު ޓާމިނަލްގެ އިންޓީރިއާ އަށް ބޮޑެތި ބަދަލުތަކެއް ގެންނަން ނިންމާފައިވާ ކަމަށެވެ. އެގޮތުން ޓާމިނަލްއިން ދިވެހިންގެ ދިވެހިވަންތަކަން ވަރަށް ބޮޑަށް ދައްކާލެވިގެންދާނެ ކަން ސޯލިހު ވަނީ ފާހަގަކުރައްވާފަ އެވެ. އަދި ދިވެހިންގެ ތާރީހާ ގުޅުންހުރި ގިނަ ކަންތައްތަކެއްވެސް ފެނިގެންދާޏެ ކަމުގައި ވިދާޅުވި އެވެ.\nސޮލާހް ވިދާޅުވީ ޕަސެންޖާ ޓާމިނަލްގެ އިިންޓީރިއާއަށް ބޮޑު ބަދަލެއް ގެނެވުނު ނަމަވެސް ޓާމިނަލްގެ ސައިޒަށް އެއްވެސް ބަދަލެެއް ގެންނަން ނިންމާފައި ނުވާ ކަމަށެވެ.\nއެމްއޭސީއެލްއިން އިތުރަށް ބުނީ ޓާމިނަލްގެ އިންޓީރިއާއަށް ގެންނަ ބަދަލުގެ އިތުރުން އެއާޕޯޓަށް އެހެނިހެން ބައެއް ބަދަލުތައް ވެސް ގެންނަން ނިންމާފައިވާ ކަމަށެވެ.\nއެގޮތުން ހަ ޕަސެންޖާ ބޯޑިން ބްރިޖް، 1500 ސްކެއާ މީޓަރުގެ ފްލޯއޭރިއާ، 28 ކައުންޓަރު، 345 މީޓަރުގެ ދިގު ބެލްޓް،7އީ ގޭޓް، 24 ސީޕްލޭން ޗެކިން ކައުންޓަރު، ޓޫރިސްޓު ރިސެޕްޝަލް ކައުންޓަރަށް 1000 އަކަމީޓަރު، 19 ރިސޯޓް ލަޖުންޖު، ޓާމިނަލް- ޑިޕާޗާ، ޗެއިން އަދި ސްކްރީން ކުރާ އޭރިއާ، 2500 އަކަމީޓަރު، 50 ޗެކިން ކައުންޓަރު، 20 ކައުންޓަރު،6އީގޭޓް، ސެކިއުރިޓީ ސްކްރީނިން އަށް 1500 އަކަމީޓަރު، 10 ސްކްރީނިން މެޝިން، 1800 އަކަމީޓަރުގެ ވީއައިޕީ ލައުންޗު އޭރިއާ، ދެ އައިސޮލޭޓެޑް ހޯލްޑިން ރޫމްވެސް ތަރައްގީކުރުމަށް ހަމަޖައްސާފައިވެ އެވެ.


ކިތާބުލް މުޤައްދަސް ޔޫނުސްގެފާނު 1\n1-2 އެއްދުވަހަކު އަމިއްތާއިގެ ދަރިކަލުން ޔޫނުސްގެފާނަށް މާތްރަސްކަލާނގެ އެންގެވިއެވެ. ”ބޮޑު ރަށެއްކަމުގައިވާ ނީނަވާގެ މީހުންގެ އުޅުން މާބޮޑަށް ގޯސްވެއްޖެ.* 1:1-2 ނީނަވާ އަކީ އުތުރު އީރާގުގެ ޓިގުރިސް ކޯރުގެ ކައިރި ހިސާބުގެ ރަށެއް. މިރަށް އޮންނަނީ މޯސެލްއާ ކުރިމަތީގައި. އެކަން ތިމަންކަލާނގެ ސަމާލުކަމަށް އަތުވެއްޖެ. އެވާހަކަ އެމީހުންގެ ގާތުގައި ގޮސް ބުނޭ!“\n3 މިހެން އެންގެވީމާ ޔޫނުސްގެފާނު ކަންކުރެއްވި ގޮތަކީ އިސްރާއީލުގެ ޔާފާގެ ގޮނޑުދޮށަށް ވަޑައިގެން އެތަނުން އޮޑިއަކަށް ކުލިދައްކަވައި އެއަށް އަރުއްވައިގެން ނީނަވާއާ ދިމާ އިދިކޮޅަށް ދާން އޮންނަ ތަރްޝީޝްއަށް ދިއުމަށް ދަތުރު ފެއްޓެވީއެވެ.† 1:3 ޔާފާ އަކީ އިސްރާއީލުގެ ހައިފާއާއި މިޞްރާ ދެމެގައި އޮންނަ ރަށެއް. ތަރްޝީޝްއަކީ ނޫޙުގެފާނުގެ ކާފަ ދަރިކަލުންނަށް ނިސްބަތް ކުރެވިފައިވާ ނަމެކެވެ. އެއީ މިހާރުގެ ސްޕޭންގެ ރަށެއް ކަމަށް ވާ ތަރްޝީޝްއެވެ. މާތްރަސްކަލާނގެއަށް ފިއްލެވުމަށް ކަމަށް ހިތައެވެ.\n4 ކަނޑު ދެބައި ނުވަނީސް މާތްރަސްކަލާނގެ އަމުރުފުޅަށް ގަދަފަދަ ވައިރޯޅިއެއް އައިސް ކަނޑު ގަދަކޮށްލައިފިއެވެ. އިސާހިތަކު އޮޑިއަށް ނުކަތާ ވަރުވެއްޖެއެވެ. ހީވަނީ ހަމަ ދެންމެ ދެންމެ އޮޑި ފުނޑުފުނޑުވެ ޣަރަގުވެދާނެ ހެންނެވެ.5ފަޅުވެރިން ބިރުން ގޮތްހުސްވެ އެމީހަކު ދަންނަ ކަލާނގެއަކަށް ދުޢާކޮށް ކިޔުނު ހެޔޮ އެއްޗެއް ކިޔާ ރޮއިހޭރެން ފަށައިފިއެވެ. އަދި އެމީހެއްގެ އަތުޖެހުނު އެއްޗެއް ކަނޑަށް އުކައި އޮޑި ފެންމަތީގައި ބެހެއްޓޭތޯ މަސައްކަތް ކުރަން ފަށައިފިއެވެ. މިކަންތައް ހިނގަމުން ދިޔައިރު ޔޫނުސްގެފާނު އޮންނެވީ ވަތުތެރަށް އެރިވަޑައިގެން ގަދަ އަވަހާރަފުޅުގައެވެ.6އޮޑީގެ ކައްޕިތާނަށް މިކަން އެނގުމުން އެކަލޭގެފާނަށް ގޮވައި ހޭފުޅު ލައްވައިފިއެވެ. މިވަރުވެގެން ދާއިރުވެސް ކަލޭ ތިއޮންނަނީ ނިދާފައިތަ؟ ކައްޕިތާނު ރުޅިއައިސްގެން ބުންޏެވެ. ”ތެދުވެ ކަލޭގެ ކަލާނގެއަށް ވެސް ދަންނަވާބަލަ މި މުސީބާތުން އަހަރެމެން މިންޖު ކޮށްދެއްވާތޯ.“\n9 ”އަހަރެން މީ ޢިބްރާނީއެއް.“‡ 1:9 ޢިބްރާނީންނަކީ އިބްރާހީމްގެފާނުގެ ދަރިކޮޅުގެ މީހުންނެވެ. މިމީހުން އަޅުކަންކޮށް ހަދަނީ މާތްރަސްކަލާނގެއަށެވެ. ޔޫނުސްގެފާނު ވިދާޅުވިއެވެ. ”އަހަންނަކީ އުޑުތަކާއި ބިމާއި ކަނޑު ހެއްދެވި މާތްރަސްކަލާނގެއަށް އަޅުކަން ކުރާ މީހެއް.“\n14 ދެން އެމީހުން މާތްރަސްކަލާނގެއަށް ދެންނެވިއެވެ. ”މި މީހާ ކުރި ކުށަކާހެދި އަޅަމެންގެ ފުރާނަ ނުގެންދަވާދޭވެ! އަދި ކުށެއްނެތް މީހަކު މަރާލުމުގެ އިލްޒާމު އަޅަމެންގެ ބޮލުގައި ނުއަޅުއްވާނދޭވެ! އިނބަ ރަސްކަލާނގެ އެދިވޮޑިގަންނަވާ ގޮތަކީ މިއީތާ!“\n*1:1-2 1:1-2 ނީނަވާ އަކީ އުތުރު އީރާގުގެ ޓިގުރިސް ކޯރުގެ ކައިރި ހިސާބުގެ ރަށެއް. މިރަށް އޮންނަނީ މޯސެލްއާ ކުރިމަތީގައި.\n†1:3 1:3 ޔާފާ އަކީ އިސްރާއީލުގެ ހައިފާއާއި މިޞްރާ ދެމެގައި އޮންނަ ރަށެއް. ތަރްޝީޝްއަކީ ނޫޙުގެފާނުގެ ކާފަ ދަރިކަލުންނަށް ނިސްބަތް ކުރެވިފައިވާ ނަމެކެވެ. އެއީ މިހާރުގެ ސްޕޭންގެ ރަށެއް ކަމަށް ވާ ތަރްޝީޝްއެވެ.\n‡1:9 1:9 ޢިބްރާނީންނަކީ އިބްރާހީމްގެފާނުގެ ދަރިކޮޅުގެ މީހުންނެވެ. މިމީހުން އަޅުކަންކޮށް ހަދަނީ މާތްރަސްކަލާނގެއަށެވެ.


"kuriah oi dhaurugai verikan kuran enme rangalhee Qaasim"\nފައިލް ފޮޓޯ: މިހާރު\n12 ނޮވެންބަރ 20196ކޮމެންޓް\nކުރިއަށް އޮތް ދައުރުގައި ވެރިކަން ކުރަން އެންމެ ރަނގަޅީ ގާސިމް: ނިހާން\nކުރިއަށް އޮތް 2023 ވަނަ އަހަރުގެ ރިޔާސީ އިންތިހާބުގައި ރައީސްކަމަށް ގެންނަން އެންމެ އެކަށީގެންވަނީ ޖުމްހޫރީ ޕާޓީގެ ލީޑަރު ގާސިމް އިބްރާހިމް ކަމަށް ވިލިމާފަންނު ދާއިރާގެ ކުރީގެ މެންބަރު އަހުމަދު ނިހާން ވިދާޅުވެއްޖެއެވެ.\nޖުމްހޫރީޕާޓީއާ އަލަށް މެންބަރުންތަކެއް ގުޅިގެން އެކަން ފާހަގަކުރުރުމަށް ބޭއްވި ޖަލްސާއެއްގައި ވާހަކަ ދައްކަވަމުން ނިހާން ވިދާޅުވީ، ގާސިމް އިބްރާހިމަކީ ދެވަނަ ޖުމްހޫރިއްޔޭގެ ފުރަތަމަ ރައީސް އިބްރާހިމް ނާސިރު ފަދަ ހިދުމަތްތެރިއެއް ކަމަށެވެ.\n"އެންމެންނަށް ޔަގީންވާންވީ އެމަނިކުފާނު (ގާސިމް އިބްރާހިމް) ގެ ވެރިކަމުގަ އޯގާތެރިކަމާ އަޅާލުމާ ރައްކާތެރިކަން އަޅާލުމާ ލިބޭނީ،" ނިހާން ވިދާޅުވިއެވެ.\nނިހާން ވިދާޅުވީ ދިވެހި ތާރީހުން ފެންނަން އޮތް ހަގީގަތަކީ ސަރުކާރަށް ފާޑުކިޔާ މީހުން ކޮންމެވެސް ގޮތަކުން ޖަލަށް ދާން ޖެހޭ ކަމަށެވެ. އެގޮތުން ގާސިމް އިބްރާހިމަކީ ހަ ފަހަރު މިފަދަ މައްސަލަތަކެއްގައި ޖަލަށް ދާންޖެހިފައިވާ ބޭފުޅެއްކަމަށެވެ.\n"ﷲ އިރާދަ ކުރެއްވިއްޔާ ދެން އަންނަން އޮތް ވެރިކަމެއްގައި ރައްޔިތުންނާ މެދުގައި އެންމެ ބޮޑު ސަމާލުކަމަކާ އޯގާތެރިކަމެއް އެ ވިސްނުމެއްގަ ފިކުރުގަ ހުރި ޕާޓީއަކަށް ވެގެން ދާނެ ޕާޓީއަކީ ޖުމްހޫރީ ޕާޓީ. އަދި އެ ޕާޓީގެ ލީޑަރުގެ ވިސްނުންފުޅުގަ ނުހުންނާނެ މިއިން އެއްވެސް ބޭފުޅަކާ މެދުގާ ނުކަސިޔާރުން ކުރައްވާކަށް،"\nނިހާން ވިދާޅުވީ އޭނާއަކީ އިދިކޮޅުގައި ހުންނަވައިގެން ވަރަށްބޮޑަށް ގާސިމް އިބްރާހިމަށް ފާޑުކީ މީހުންކަމަށެވެ. އެހެން ނަމަވެސް ނިހާނު ފަދަ ބޭފުޅުންނަށް ޖުމްހޫރީ ޕާޓީން ފުރުސަތު ދީފައި އޮތުމުން ގާސިމް އިބްރާހިމް އަކީ ސާފު ހިތެއްގެ ވެރިއެއްކަން ހާމަވާކަމަށެވެ.\nއެންމެ އެކަށީގެންވާމީހުން މިހާރު ރައްޔިތުންނަށްއެގޭނެ .ގާސިމް އިބުރާހީމް ރަގަޅުވާނީ ވިޔަ ފާރިއާއިގެން އުޅެން އެތައްއަނބިންނެއްގެ ޒިންމާނަގަމުން އެތައްދަރިންނެއްގެ ޒިންމާއު ފުލަމުން އެތައްބައިވަރު މުވައްޒަ ފުންނެއްގެ ޒިންމާއަށް ޒިންމާދާރުވަމުން4ލައްކަ ދިވެހިންނާއި މެދު ވިސްނާނެވަރުގެ ގާބިލްކަމެއް ގާސިމުގެނެތް . ދެން ގޮވާނީ ގޮސް ރައްޔިތުންނަށް ހަމަޖެހުމެއް ނުލިބި ރައްޔިތުންވެސް މޮޔަގޮވަން ފަށާނީ . ސާ ފު ހިތެއް އޮވެގެން ވެރިކަމަށް އާދެވެނީ އަރާތިބެ ރައްޔިތުންގެ ބޯކާން ދިމާކުރަނީ . އޯގާތެރިކަމުގެ ނަމެއްގެ ވެރިއަކަށް އާދެވުނީ ރައްޔިތުމީހާގެ އިހްސާސް ތަކަށް ވުރެ ކުރިއަށް ނެރެނީ ވެރިމީހާގެ އައްބޮނޑި ގާސިމަށް ލިބި ފަވާއެއްޗެހި މަދެއްނޫން .\nމިދެން ކާކު އަނގަތަޅަން. ކަލޭމެން ގާސިމްބެ ހައްދަން ދައްކާވާހަކަތީ. ގާސިމްބެ ކަލޭމެން ކޮންމެ މީހަކަށް މަހަކު30 ރ ދީހައްދާއިގެން ގެން ގުޅޭ ބައެއް ތީ\nމަހައްޕު. މިހާރު ޔާމީނު ސަކަރާތީތަ. ކީއްވެތަ؟\nކާކުދެންމީ ވާހަކަ ދައްކަން؟ މުޅި ޤައުމު ދަރުވާލާފަ ފިލައިގެން އުޅޭ ފެއިލްވެފާ ތިބި ބައެއް.\nނިހާނު މެންގެ ވާހަކައިގަ މިހާރު އޮއްޓަރެއް ނުހުންނާނެ، ސަބަބަކީ އެއީ މާޒީ، އަދި މިހާރު ފެއިލިއަރ، އެހެންވީމަ ތިކަހަލަ ވާހަކަ ގަބޫލު ކުރާނެ ބަޔަކު ތިބޭނެކަމަށް މިހާރު ހީއެއްނުވޭ.\nހޯހޯ 30000ރ ކަށަވަރުކުރީދޯ ކޮންމެމަހަކު


Koimalaa - ރެސްޓޯރަންޓް ފެންވަރުގެ ކާނާ އެއްވެސް ބުރަކަމެއްނެތި ގޭގައި ހަދާލަންބޭނުންތަ؟\nމޯލީ ކިޗަން ރޮބޮޓް (ފޮޓޯ: ދިގާޑިއަން)\nރެސްޓޯރަންޓް ފެންވަރުގެ ކާނާ އެއްވެސް ބުރަކަމެއްނެތި ގޭގައި ހަދާލަންބޭނުންތަ؟\nކެއްކުމާއި އަދި ކައްކާނިމިގެން ސާފުކޮށް ހެދުމުގެ ބުރައިން ސަލާމަތްވުމަށް ބަދިގެއަށް ބޭނުންވާ ގެޖެޓް މިއޮތީއެވެ. އަގަކީ ގާތްގަނޑަކަށް ރާއްޖޭގެ ހަތަރު ކޮޓަރީގެ ލަގްޒަރީ އެޕާޓްމަންޓެއްގެ އަގެވެ.\nލަންޑަންގެ ރޮބޮޓް އުފައްދާ ކުންފުންޏަކުން ތައާރަފްކުރި ދުނިޔޭގެ ފުރަތަމަ ރޮބޮޓް ބަދިގެ އާއި ބެހޭގޮތުން އެ ކުންފުނިން ބުނެފައިވަނީ "އެއްވެސް ޝަކުވާއެއްނެތި ކައްކާދީ އަދި ކެއްކުމަށްފަހު ސާފުކޮށްދީ ހަދާނެ" އެވެ.\nމޯލީ ގެ ނަމުން ނަންދެވިފައިވާ މި ބަދިގެ ރޮބޮޓް އަކީ ރަޝިއާގެ ހިސާބު އިލްމުވެރިޔެއް އަދި ކޮމްޕިއުޓަރ ސައިންޓިސްޓެއް ކަމަށްވާ މާކް އޮލިނިކް ގެ އީޖާދެކެވެ. ރެސްޓޯރަންޓް ފެންވަރުގެ ކެއުން ކެއުމަށް ދެން ކޮންމެހެން ރެސްޓޯރަންޓްއަކަށް އޯޑަރުދޭކަށް ނުވަތަ ބުރަމަސައްކަތް ކުރާކަށް ނުޖެހޭނެއެވެ. މޯލީ ތައްޔާރުކޮށްދޭ ކެއުން ތަކަކީ ރެސްޓޯރަންޓް ފެންވަރުގެ ކެއުންތަކެވެ.\nމި ރޮބޮޓްގެ އަގަކީ 248،000 ޕައުންޑެވެ. ދިވެހި ރުފިޔާއިން ނަމަ 5.1 މިލިއަން ރުފިޔާއެވެ. މިއީ ރާއްޖެއިން4ކޮޓަރީގެ ލަގްޒަރީ އެޕާޓްމަންޓް ތައްް ވެސް ވިއްކަން ޖަހާފައި ހުންނަ އަގެވެ.\nމި ރޮބޮޓް އަގުބޮޑުކަމަށް އޮލިނިކް ވެސް ޤަބޫލުކުރެއެވެ. ނަމަވެސް މިރޮބޮޮޓް ގަންނަން ބޭނުންވެގެން މިހާރުވެސް 1،250 މީހުން ހުށައަޅާފައިވާ ކަމަށް އޭނާ ބުންޏެވެ.\n(ފޮޓޯ: މޯލީ ރޮބޮޓިކްސް ސައިޓް)\nމި ރޮބޮޓް އުފައްދާފައިވަނީ 2011 ގެ ބީ.ބީ.ސީ ގެ މާސްޓަރ ޝެފް ސީރިސް އިން ވަނަހޯދި މަޝްހޫރު ޝެފް ޓިމް އެންޑަރސަންގެ އެހީތެރިކަމާއި އެކުގައެވެ. ރޮބޮޓްގެ ކެއްކުމުގެ ހަރަކާތްތައް ޕްރޮގްރާމް ކޮށްފައިވަނީ، ޓިމް އެންޑަރސަންގެ ކެއްކުމުގެ ޓެކްނިކްތައް ތްރީޑީ ކޮށް ރެކޯޑްކޮށްގެނެވެ.\nމި ރޮބޮޓް އިފްތިތާހުކުރުމުގެ ހަފްލާގައި އެންޑަރސަން އާއި އޭނާގެ އެކުވެރި ޝެފުން ވަނީ ރޮބޮޓް މެދުވެރިކޮށް ތަފާތު 30 ކެއުމެއް ތައްޔާރުކޮށް ދައްކާލާފައެވެ.\nކުންފުނިން ބުނާގޮތުގައި ރޮބޮޓް ގެ ޑިޓިޓަލް މެނޫ އިން ކަސްޓަމަރުންނަށް 5،000 އަށްވުރެ ގިނަ ބާވަތުގެ ކާތަކެތި ސެލެކްޓް ކުރެވެނެއެވެ. އަދި ބޭނުންނަމަ އަމިއްލަ ރެސިޕީވެސް ޕްރޮގްރާމް ކުރެވޭނެއެވެ.\nކުރިޔަށް އޮތްތާނގައި މީގެ އަގުހެޔޮ ރޮބޮޓް ބާޒާރަށް ނެރެވޭނެކަމަށް މި ރޮބޮޓް އުފެއްދި ކުންފުނިން އުއްމީދު ކުރެއެވެ.


ރިޔާސީ އިންތިޚާބު 2018 ގެ މަސައްކަތުގައި ޙަރަކާތްތެރިވާ މީހުންނަށް ބޭނުންވާ ކެއުމާއި ސައިގެ ޚިދުމަތްދޭނެ ފަރާތެއް ހޯދުން\nރިޔާސީ އިންތިޚާބު 2018 ގެ މަސައްކަތުގައި ޙަރަކާތްތެރިވާ މީހުންނަށް ބޭނުންވާ ކެއުމާއި ސައިގެ ޚިދުމަތް ދޭނެ ފަރާތެއް ހޯދަން ބޭނުންވެއެވެ. ވީމާ، ޝަރުތުހަމަވާ ހުރިހާ ފަރާތްތަކަށް މި މަސައްކަތަށް ބީލަން ހުށަހެޅުމުގެ ދަޢުވަތު ހުޅުވާލަމެވެ.\nބީލަމާ ގުޅޭ މައުލޫމާތު ކަރުދާސް މި އިއުލާނާ އެޓޭޗް ކުރެވިފައިވާނެއެވެ. މި ޕްރޮޖެކްޓާ ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 2018 އޯގަސްޓް 11 ވާ ހޮނިހިރު ދުވަހުގެ 14:00 ގެ ކުރިން، [email protected] އީމެއިލް އެޑްރެހަށެވެ. މި އިޢުލާނު މިކޮމިޝަނުގެ ވެބްސައިޓް www.elections.gov.mv ގައި ޝާއިޢު ކުރެވިފައިވާނެއެވެ.\nބީލަން ހުޅުވުން އޮންނާނީ 2018 އޯގަސްޓް 12 ވާ އާދީއްތަ ދުވަހުގެ 14:00 ގައި އިލެކްޝަންސް ކޮމިޝަން (ޕޯޓް ކޮމްޕްލެކްސް5ވަނަ ފަންގިފިލާ، ހިލާލީމަގު) ގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީ އުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ޕްރޮޖެކްޓް ނަންބަރ، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ކޮންޓްރެކްޓަރުގެ ނަން ލިޔެވިފައި އޮންނަންވާނެއެވެ.


Myanmar ge askaree verinnah dhauvaa kuran jehey: UN | Mihaaru\nމިއަންމާ ސިފައިންގެ އަނިޔާވެރިކަން ބޮޑުވުމުން ރަކީން ސްޓޭޓް ދޫކޮށް ބަންގްލަދޭޝް އަށް ހިޖުރަ ކުރި މީހުންގެ އަދަދު ހަތް ލައްކަ އަށް އަރާ. --ފޮޓޯ:ރޮއިޓާސް\nމިއަންމާގެ އަސްކަރީ ވެރިންނަށް ދައުވާ ކުރަން އދ. އިން ގޮވާލައިފި\n27 އޯގަސްޓް 2018 - 14:182comments\nއދ.ގެ ހިއުމަން ރައިޓްސް ކައުންސިލުން މާޗް 2017 ގައި އުފެއްދި މިޝަންގެ ރިޕޯޓުގައި ބުނެފައި ވަނީ މިއަންމާ ސިފައިން ހިންގާފައި ވަނީ ބައިނަލްއަގުވާމީ ގާނޫނުތަކުގެ ދަށުން ބެލި ނަމަވެސް އެންމެ ބޮޑެތި ޖަރީމާތައް ކަމަށެވެ. ރިޕޯޓްގައި ފާހަގަކޮށްފައިވާ އަސްކަރީ ޖެނެރަލުންގެ ތެރޭގައި ހިމެނޭ ސިފައިންގެ ވެރިޔާ މިން އައުން ހްލައިންގެ މައްސަލަ ތަހުގީގުކޮށް ދައުވާ ކުރަން ޖެހޭނެ ކަމަށް ވެސް ބުނެފައިވެ އެވެ.\nމިއަންމާ ސިފައިން ވަނީ ރަކީން ސްޓޭޓުގެ އަވަށްތަކުގައި އަލިފާން ޖަހާފައި\n"މީހުން މެރުމާއި އަންހެނުން ރޭޕްކުރުމާއި ކުޑަ ކުދިންނަށް ހަމަލާ ދިނުމާއި އަވަށްތަކުގައި އަލިފާން ޖެހުމަކީ ހުއްދަ ކަމެއްކަން ސިފައިންނަށް ސާބިތުކޮށްދެވޭނެ އެއްވެސް ގޮތެއް ނޯންނާނެ،" ރިޕޯޓުގައި ބުނެފައިވެ އެވެ.\nމިއަންމާގައި ރޮހިންޖާ މުސްލިމުންނާ ދެކޮޅަށް ޖަރީމާ ހިންގި މީހުންގެ މައްސަލަ އިންޓަނޭޝަނަލް ކްރިމިނަލް ކޯޓަށް ހުށަހެޅުމަށް ވެސް ރިޕޯޓުގައި ލަފާދީފައިވެ އެވެ.\nސިފައިންގެ އަނިޔާވެރިކަން ހުއްޓުވަން މިއަންމާ ސަރުކާރުން މަސައްކަތް ކޮށްފައި ނުވާތީ ވެސް ވަނީ ފާޑުކިޔުން އަމާޒުކޮށްފަ އެވެ.\n"މިއަންމާ ސަރުކާރުގެ އެންމެ އިސްވެރިޔާގެ ހައިސިއްޔަތުން ސްޓޭޓް ކައުންސެލާ އަން ސަން ސޫކީ، ހަމަނުޖެހުންތައް ހުއްޓުވަން މަސައްކަތް ކޮށްފައި ނުވާކަން ފާހަގަކުރެވޭ،" ރިޕޯޓުގައި ބުނެފައިވެ އެވެ.\nރޮހިންޖާ މުސްލިމުންނާ ދެކޮޅަށް ރަކީން ސްޓޭޓުގައި މިއަންމާ ސިފައިން އަސްކަރީ އޮޕަރޭޝަން ފެށީ މިދިޔަ އަހަރުގެ އޮގަސްޓް މަހު އެވެ. ސިފައިންގެ އަނިޔާވެރިކަން ބޮޑުވުމުން އަވަށްޓެރި ބަންގްލަދޭޝް އަށް ހިޖުރަކުރި ރޮހިންޖާ މީހުންގެ އަދަދު ހަތް ލައްކަ އަށް ވުރެ އިތުރެވެ.\nއިތުރު ލިޔުންތައް އ.ދ. މިއަންމާ މިލިޓަރީ


އަހަރެމެންގެ ދަރިން ނުކިޔަމަންތެރި ނުވުމަށްޓަކައި … (15) – DhiSalafiyyah\nތިރީގައި މިބަޔާންކުރަނީ މިޖީލުގެ ކުދިން މައިންބަފައިންގެ ކިޔަމަންތެރިކަމުގެ ދަށުން ވީއްލިގެން ދިއުމަށް މެދުވެރިވި މައިގަނޑު ސަބަބުގެ ތެރެއިން ދެވަނަ ސަބަބެވެ. އެއީ: ބައެއް ގެތަކުގައި ދަރިންނަށް ތަރުބިއްޔަތު ދޭނެ ފަރާތެއް ނެތުން. ބައެއް ގެތަކުގައި، ދަރިން ތަރުބިއްޔަތުކުރުމަށް ދޭންޖެހޭ ޙައްޤު ޤަދަރެއް ނުދެއެވެ. އަދި އެކަމަށް ސަމާލުކަމެއްވެސް ނުދެއެވެ. ފަހަރެއްގައި އެހެން އެވަނީ އެމީހުންނަށް ތަރުބިއްޔަތަކީ ކޮބައިކަން ރަނގަޅަށް ނޭނގޭތީ ކަމަށްވެދާނެއެވެ. އެހެންވެ، އެފަދަ މައިންބަފައިން ދަރިންނަށް ހަމައެކަނި ކާންބޯންދީ، އަންނައުނު ދީ، ބޯހިޔާވަހިކަން ފޯރުކޮށްދެއެވެ. އެމީހުން ދެކޭ ގޮތުގައި ދަރިންނަށްޓަކައި ކޮށްދޭން ޖެހެނީ ހަމައެކަނި މިކަންކަމެވެ. އޭރުން އެއޮތީ ދަރިން ތަރުބިއްޔަތުކުރެވިފައެވެ! އަދި އެއަށްފަހު، އެކުދިންގެ އުޅުން ހުންނަ ގޮތް ބަލަހައްޓާނެ މީހަކު ނެތި އެކުދިން ދޫކޮށްލައެވެ. އެކުދިން ކުރާ ކަންކަމާމެދު ސުވާލެއް ނުކުރެއެވެ. އަދި އެހެން ބަޔަކަށްވެސް ސުވާލުކުރެވިޔަ ނުދެއެވެ. އެއަށްފަހު، މައިންބަފައިން އިންތިޒާރުކުރަނީ ރަނގަޅު ދަރިންތަކަކަށް އެކުދިން ވެގެން ދިއުމަށެވެ. އެމީހުންނަށް ހީވެފައިވާ ގޮތުގައި ތަރުބިއްޔަތުކުރުމަކީ، އެކަމަށް އެއްވެސް މަސައްކަތެއް ކުރަން ނުޖެހޭ އޮޓޮމެޓިކުން ކުރެވިގެންދާނެ ކަމެއް ކަމަށެވެ.\nއެހެންކަމުން، މިފަދަ ކުދިން ބޮޑެތި ވެގެންދަނީ، އެކުދިންނަށް އެފަރާތެއް އެއީ ނަމޫނާއަކަށް ބަލާނެ ފަރާތެއް ނެތި، އަދި ކަންކަމާ މަޝްވަރާކުރާނެ، އަދި ނަސޭހަތް ދޭނެ، އަދި ރަނގަޅު މަގަށް މަގުދައްކައިދޭނެ ފަރާތެއް ނެތިއެވެ. އެކުދިން ހެދި ބޮޑުވެގެން ދާނީ ވަލުތެރޭގައި މީހުންގެ އަޅާލުމެއްނެތި ހެދޭ ގަސްތައް ފަދައިންނެވެ. ވާރޭ ނުވެހޭނަމަ ރަނގަޅަށް އެގަސް ހެދި ބޮޑެއް ނުވާނެއެވެ. ވާރޭ ވެހިއްޖެނަމަ ބޮޑުވާނެއެވެ. އެގަސްތަކުގައި ފަނިތައް އަޅާނެއެވެ. އިރުގެ ގަދައަލީގެ ސަބަބުން ފަތްތައް ރީނދޫ ކުލައަށް ބަދަލުވެއެވެ. ބައެއްފަހަރަށް، އެހެން ހިނގާފައި ދާ މީހުން އެގަސް އުފުރާވެސް ލާފާނެއެވެ. ދަރިންނަށް، އެކުދިންގެ ޢައިބުތައް ރަނގަޅުކޮށް ދޭނޭ، އަދި ނަސޭޙަތްދޭނޭ، އަދި ވާހަކަދައްކާ ހަދާލާނޭ މީހެއް ނެތުމުގެ ސަބަބުން އެކުދިން ބޮޑެތިވެގެންދާނީ ދީންވެރި ކަމެއް ނެތި، އަދި ރިވެތި ނަމޫނާއެއް ނެތި، އަދި ރިވެތި އަޚުލާޤެއްވެސް ނެތިއެވެ.\nތިރީގައި މިބަޔާންކުރެވެނީ އެކުދިންނަށް މައިންބަފައިން އިހުމާލުވުމަށް މެދުވެރިވާ ސަބަބުތަކެވެ. އެއީ:\n1. މުރައްބީންގެ އަމިއްލަ އެދުން ބޮޑުވެ، އަހުލުންނަށް އެމީހުންގެ ދަރިންނަކީ މާބޮޑު މާނައެއް ހުރި ބަޔަކަށް ނުވުން ހިމެނެއެވެ. އަދި އެހެނިހެން ލަނޑުދަނޑިތައް ޙާސިލުކުރުމާއި، ނަފްސުގެ އަގު ސާބިތުކުރުން އެއީ އެމީހުންނަށް މާ މާތް އަދި މާ ރީތި ކަމަކަށްވީއެވެ. އެގޮތުން އެކި ބައްދަލުވުންތަކާއި، ޓީވީ ކުރިމަތީގައްޔާއި، އިންޓަނެޓުގައި ވަގުތު ހޭދަކުރުމާއި، ޗުއްޓީއަށް ތަންތަނަށް ދިއުމަކީ މުރައްބީންނަށް މާކަމުދާ ކަންކަމަށްވަނީ ވެފައެވެ. މިކަންކަން ޙާސިލުކުރުމަށްޓަކައި ޤުރުބާންކުރެވިގެންދަނީ މިސްކީނު ދަރިންތަކެވެ.\nމައިންނާއި ބަފައިން މިއަދު ތިބެނީ ވަރަށް ބިޒީވެފައެވެ. އެމީހުން ބުރަވަނީ މުހިއްމު ކަމެއްގެ ސަބަބުން ކަމުގައިވާ ނަމަ ރަނގަޅެވެ. އެހެންނަމަވެސް، އެމީހުން އަވަދިނެތިއުޅެނީ ރަޙުމަތްތެރިންނާއި، އެހެން މީހުންގެ ކަންކަމުގައާއި، އިޖުތިމާޢީ ކަންކަމުގައެވެ. ފެޝަނާއި، ރީތިވުމުގެ ދުނިޔޭގައެވެ. އަދި މަސައްކަތްކުރުމާއި ވިޔަފާރީގެ މުޢާމަލާތްތަކުގައެވެ. އަދި އަމިއްލަނަފްސުގެ އަގު ސާބިތުކުރުމުގައްޔާއި، މުދާ އެއްކުރުމުގައެވެ. އެމީހުން އަވަދިނެތިވަނީ އެމީހުންނަށް ޚާއްސަ އެންމެހާ ކަންކަމުގައެވެ. ދަރިން ފިޔަވައެވެ. ދަރިންނަކީ އެމީހުންނަށް ޚާއްޞަ ބައެއް ނޫނެވެ!\nއާއިލީ ބިންގާ ފުނޑުފުނޑުވެގެން ދިއުމަކީވެސް ހަމަ މިފަދަ ނަތީޖާތަކަށް މެދުވެރިވާ ކަމެކެވެ. ކިތައް މައިންނާއި ބަފައިން، އެމީހުންގެ ޚިޔާލު ތަފާތުވުމުގައި ޣަރަޤުވުމުގެ ސަބަބުންނާއި، އެމީހުންގެ އަމިއްލަ ނަފްސުގެ ކަންކަމާއި ހިތާމަތަކުގައި ޣަރަޤުވުމުގެ ސަބަބުން ދަރިންނަށް އަޅާ ނުލެވި ދޭ ހެއްޔެވެ؟ އެމިސްކީނު ކުދިންނަށްޓަކައި ދެން ތިބެނީ ކޮން ބައެއް ހެއްޔެވެ؟ އެންމެ ބޮޑެތި ޒިންމާތައް އެޅެނީ މައިންގެ ކޮނޑުގައެވެ. ފިރިމީހާއާ އޮންނަ ޚިޔާލު އެއްގޮތްކަން ނެތިދިއުމުގެ ސަބަބުން، މަންމަގެ ވާޖިބުތައް ދެގުނައަށް އިތުރުވެއެވެ. ދަރިން ބެލުން އޮންނަނީ މަންމައަށެވެ. ވަރަށް ގިނަ މައިން އެމީހުންގެ ދަރިން ގޮވައިގެން އެކުދިންނާއެކު ދިރިއުޅުން ކުރިއަށް ގެންދެއެވެ. ބައްޕައިން އެކަމުގައި އިހުމާލުވާހިނދުވެސް މެއެވެ. އެހެނަސް އެފަދަ ގިނަ އަންހެނުންނަކީ މާ ބޮޑު ޢިލްމެއް ނެތް، އަދި ހިތްދަތިކަމާއި ދަތި އުނދަގުލުގައި އުޅޭ މީހުންނެވެ. އެހެންވީ އިރު، އެމީހުން ރަނގަޅު ގޮތުގައި ދަރިން ތަރުބިއްޔަތު ކުރާނީ ކިހިނެތް ހެއްޔެވެ؟\n2. ދަރިން ތަރުބިއްޔަތު ކުރުމަކީ ދަށް ކަމެއްކަމުގައި ދުށުން އަދި އެކަމަކީ ނިކަމެތިކަމެއް ކަމުގައި ދުށުން. ގޭގައި ތިބެ ދަރިން ތަރުބިއްޔަތުކުރުމަކީ ދަށް ކަމެއް ކަމުގައި މިއަދު މިވަނީ ވެފައެވެ. އަދި ތަހުޒީބު އަދި އިޙުތިރާމް ލިބެނިވި އަންހެނުންނާ ލާއިޤު ނޫންކަމަކަށް ތަރުބިއްޔަތުކުރުން މިވަނީ ވެފައެވެ. “ދަރިން ތަރުބިއްޔަތުކުރާ މަންމަ” އަދި “ގޭގެ ބެލެހެއްޓުންތެރިޔާ” މިދައުރުތަކަކީ ވަރަށް ކަމުނުދާ، އަދި ނަފްސުތައް އެކަމާ ދުރަށް ދާން ބޭނުންވާ، އަދި އެކަމުގައި ކުރަންޖެހޭ ކަންކަމަކީ އަންހެނުން ނުރުހުންތެރިވާ ކަންކަމަށް ވެއްޖެއެވެ. ހަމައެއާއެކު ގެއިން ބޭރުގައި މަސައްކަތްކުރުމަކީ މޮޅު އަދި އިހުތިރާމް ލިބޭ ކަމަކަށް ވެއްޖެއެވެ. އަންހެނުން އެހެން މީހުންނަށް ޚިދުމަތްކޮށްފައި، އެމީހުންގެ ދަރިންނަށް ޚިދުމަތްކުރަން ނުރުހެނީއެވެ!\n3. މިޖީލުގެ ދަރިންގެ ނުކިޔަމަންތެރިކަމުގެ ސަބަބުން މައިންބަފައިން މާޔޫސްވުން. އަދިވެސް ވަރަށް ގިނަ މައިން މިދައްކަނީ މިޖީލުގެ ކުދިންނަކީ ވަރަށް ގޯސް ބައެއް ކަމުގެ ވާހަކައެވެ. އެކުދިންގެ މައްޗަށް މައިންބަފައިންގެ ބާރެއް ނޯންނަ ވާހަކައެވެ. އެކުދިންނަކީ ވަރަށް ވިސްނުން ތޫނު، ވަރުގަދަ އަދި ދެކޮޅުވެރި ބައެއް ކަމެވެ. އެކުދިން ކިޔަމަންތެރި ކުރުވުމަކީ ވަރަށް އުނދަގޫ ކަމެއްކަމަށެވެ. މިބަސްތަކަކީ މިޙާލަތު ގޯސްކުރުވައި، އަދި އަހަރެމެންގެ ދަރިންނަކީ އަހަރެމެންގެ މައިންބަފައިން ކަމުގައި ހީވާކަހަލަ ގޮތް މެދުވެރިކުރުވާ ބަސްތަކެކެވެ. އެކުދިން އަހަރެމެންގެ މައްޗަށް އަމުރު ހިންގަނީއެވެ. އަދި އެކުދިން ރުއްސުމަށްޓަކައި އަހަރެމެން އެކުދިންނަށް އެމަގު ފަހިކޮށް ދެނީއެވެ.\nއޭ މަންމާއެވެ: މިބަސްތަކަކީ ބޭނުން ކުރަން ރަނގަޅު ބަސްތަކެއް ނޫނެވެ. އަދި މިއީ މިކަން ޙައްލުކުރަން މަސައްކަތް ނުކޮށް ހުރުމަށް މެދުވެރިވާ ސަބަބެކެވެ. އެހެންކަމުން މިފަދަ ބަސްތަކުގެ ކުރިމަތީގައި އަމާން ނުދޭށެވެ. އެހެނީ ކޮންމެ މަންމައެއްވެސް، އޭނާ ކިތަންމެ ބަލިކަށި ކަމުގައި ވިއަސް، ކުޑަކުއްޖަކަށްވުރެ ވިސްނުންތޫނުވެފައި ބާރުވެސް ގަދަވާނެއެވެ. ކޮންމެ ކުއްޖަކީވެސް ބައެއް ވަގުތުތަކުގައި، މައިންބަފައިން އިމްތިޙާނުކުރުމަށް ނުވަތަ ބޮޑެތި މީހުން ނަކަލުކުރުމަށް، ކަންކަމާ ބޮޑާހާކައި، އަދި މައިންބަފައިންނާ ދެކޮޅުވެރި ވެދާނެ ކުއްޖެކެވެ. އެކަމަކު މަންމައަކު އެބުނާ އެއްޗެހިން ދޭހަވަނީ މިފަދައިން އޭނާ ބުނާ ކަހަލައެވެ. “މިކަމާ ކުރިމަތިލުމުގައި އަހަރެން ވަރަށް ބަލިކައްޓެވެ. އަދި މިވަނީ ނުކުޅެދިފައެވެ. ދަރިފުޅު ބޭނުމިއްޔާ މަންމައާ ދެކޮޅުވެރިވެ، ބޭނުން ކަމެއް ކުރަންވީއެވެ. މަންމައަށް ދަރިފުޅު ކޮންޓްރޯލުކޮށް މަސަލަސްކުރުމުގެ ބާރެއް ނެތެވެ. މަންމައަށް ވުރެ ދަރިފުޅު މާވަރުގަދައެވެ. ދަރިފުޅު ރަނގަޅު މަގަށް އަޅުވާ ހެދޭނެ ޤާބިލުކަމެއް މަންމަގެ ނެތެވެ. ދަރިފުޅުގެ މައްޗަށް މަންމަގެ އެއްވެސް ބާރެއް ނެތެވެ!”\nތިބާގެ ދަރިފުޅަށް އެއްވެސް ތަރުބިއްޔަތެއް ނުދީ ދޫކޮށްފިނަމަ، ތިބާގެ ބަދަލުގައި އެކުދިންނަށް އަޅާލައި، އެކުދިން ތަރުބިއްޔަތުކުރާނީ ކާކު ހެއްޔެވެ؟ އޭނާއަށް ތަރުބިއްޔަތު ދޭ ބަޔަކަށް ވާނީ ނުބައި ރަހުމަތްތެރިންނެވެ. އަދި މަގުމަތީގައި ތިބެ ބޮޑެތިވަމުންދާ ކުދިންނެވެ. އެކުދިންނަކީ ތިބާގެ ދަރިންނަށް ނަމޫނާއަކަށް ވާން ތިބާ އެދެމު ހެއްޔެވެ؟ ތިބާގެ ދަރިފުޅު ދެކެ ތިބާ ލޯބި ނުވަން ހެއްޔެވެ؟ އޭނާއަށް ހެޔޮގޮތް ވުމަށް ނޭދެން ހެއްޔެވެ؟ އޭނާ އަބާއްޖަވެރި ވެގެންދާތަން ދެކެން ތިބާ ރުހެމު ހެއްޔެވެ؟ އެހެންވެއްޖެއްޔާ، އޭނާ ތިބާއާ ދުރަށް ދާން ދޫކޮށްނުލާށެވެ. އޭނާއަށް، ތިބާއަށް ހެޔޮކޮށް ހިތައި، ކިޔަމަންތެރިވުމަށް އެހީތެރިވާށެވެ. އެއީ ދެދުނިޔޭގައިވެސް އުފަލުގައި އުޅުމަށްޓަކައެވެ.\nދަންނާށެވެ! ތިބާއަކީ ބާރުގަދަ މީހެކެވެ. އަދި މިކަންކަން ރަނގަޅު ކުރުމުގެ ޤާބިލުކަން ތިބާގެ ކިބައިގައި އެބަހުއްޓެވެ. ތަރުބިއްޔަތުގެ މައިދާނުގައި ބަސްވިކޭ މީހަކަށްވުމުގެ ޤާބިލުކަންވެސް މެއެވެ. ތިބާގެ ބާރުގަދަކަމަށް ޤުރުއާނާއި، އަދި ރަސޫލާ ޞައްލަﷲ ޢަލައިހި ވަސައްލަމަ ވަނީ ހެކިވެވަޑައިގެންފައެވެ. އެކަލޭގެފާނު ޙަދީޘްކުރައްވާފައިވެއެވެ. ((أَذْهَبَ لِلُبِّ الرَّجُلِ الحَازِمِ، مِنْ إِحْدَاكُنَّ)) (البخاري) މާނައީ: “ތިޔައިގެ ތެރެއިން ބައެއް ކަނބަލުންނަކީ ނުގުޑާފަދަ ސާބިތުކަމެއްގައިތިބޭ ފިރިހެނުންގެ ބުއްދިވެސް މަގުއޮޅުވާލާ ބަޔަކީމެވެ.” ތިބާއީ ވިސްނުންތޫނު މީހެކެވެ. އަދި ކަންކަން ރާވައި، އެކަން ތަންފީޒުކުރުމުގެ ޤާބިލުކަން ތިބާގެ ހުންނާނެއެވެ. މިއަދު، ކުޑަ ކުއްޖަކަށް މަގު ދެއްކުމަށް ތިބާ ނުކުޅެދިއްޖެނަމަ، އެދަރިފުޅު ފުރާވަރަށް އެޅޭއިރު އޭނާގެ ކުރިމަތީގައި ތިބާގެ ބަސްވިކޭނީ ކިހިނެތް ހެއްޔެވެ؟ ދަރިން މައިންބަފައިންނަށް ނުކިޔަމަންތެރިވެ، އެމީހުންގެ މައްޗަށް އަމުރު ހިންގާނަމަ، މީގެ އަހަރުތަކަކަށް ފަހު، މުޖުތަމަޢުގެ ޙާލަތު އޮންނާނީ ކިހިނެތް ހެއްޔެވެ؟ ޝައްކެތް ނެތް ގޮތުގައި މުޖުތަމަޢުގެ ޙާލަތު އޮންނާނީ ބިރުވެރި ޙާލަތެއްގައެވެ.\nވީމާ، ދަރިން ތަރުބިއްޔަތު ކުރުމުގެ މައިދާނުގައި އަމާން ނުދޭށެވެ. އަދި މަސްއޫލިއްޔަތު އަދާކުރުމުން އެއްކިބާވެ ނުގަންނާށެވެ. އެހެން ނޫނީ ޙަޤީޤީ ފަސާދައަކުން މިޖީލު ފަސާދަވެގެން ހިނގައިދާނެއެވެ. މިޖީލުގެ ކުދިންވެސް ކިޔަމަންތެރި ކުރެވިދާނެއެވެ. ހަމައެކަނި، ތިބާގެ ކިބައިން ބޭނުންވަނީ އެކުދިންނާ މުޢާމަލާތްކުރާނެ ގޮތުގެ ރަނގަޅުގޮތާއި، ފާޑުވެރިކަމެވެ. ﷲގެ އިރާދަފުޅާ ލައިގެން، އަޅުގަނޑުގެ އުއްމީދަކީ، މި މައިދާނުގައި ފޮނި ނަތީޖާއެއް ނެރުމަށްޓަކައި މިފޮތުގެ އެހީގައި ތިބާއަށް އެހީތެރިކަން ލިބިގެން ދިއުމެވެ.


vnews - Fen Foah Rukaai Sihuru, Aharuge bodethi vaahaka thakuge there ah- VEEKLY\nފެންފޯއް ރުކާއި ސިހުރު، އަހަރުގެ ބޮޑެތި ވާހަކަތަކުގެ ތެރެއަށް\n31 ޑިސެމްބަރ 2014\nއެޑިޓަރުގެ ނޯޓް : މިއީ އައު އަހަރުގެ މުނާސަބަތުގައި ނެރޭ ވީކްލީ މަޖައްލާގެ ޚާއްޞަ ޢަދަދަށް ފަޔާޒް ޔޫސުފް ލިޔެފައިވާ ރިޕޯޓެކެވެ.\nމީގެ 61 އަހަރު ކުރިން އޭރުގެ ނާދީ ތަމައްދުން ( މިހާރު ކީރިތި ޤުރުއާނާ ބެހޭ މަރުކަޒު ހުރި ސަރަޙައްދުގައި ) ވަރަށް ބޮޑު ޝަރީއަތެއް ކުރިއަށް ގެންދިޔައެވެ. އެއީ ސިހުރާ ގުޅިގެން ރާއްޖޭގައި މިހާތަނަށް ބޭއްވި އެންމެ ބޮޑު ޝަރީއަތްވެސް މެއެވެ. ހުވަދު އަތޮޅު އަތޮޅުވެރިޔަކަށް ހުންނެވި ވީރު އަލިދީދީ އަވަހާރަކޮށްލުމުގެ ކުށުގައި ޝަރީއަތަށް ހާޒިރުކޮށްފައި ތިބި މީހުންގެ ބޮޑަކަށް ހުރީ ގއ. ނިލަންދޫ ހަކީމްދީދީ އެވެ. އޭނާ ކުށަށް އިއުތިރާފްވުމުގެ ނަތީޖާ އަކީ މަރަން ހުކުމްކުރުމެވެ. ހަކީމްދީދީ އިސްކޮށް ހުރެގެން ސިހުރު ހެދި ކަމަށް ވަނީ، ހިކައެއް ލައިގެން ފެން ކެއްކުމަށް ފަހު އެއިން ހެދި ސައިތަށި ހިއްޕަވަން ވީރު އަލިދީދީ އަށް ހަމައެކަނި ދީގެންނެއް ނޫނެވެ. އޭނާގެ ޓީމުން ވަނީ އޭރުގެ ރާއްޖޭގެ ރައީސުލް ޖުމްހޫރިއްޔާ މުހައްމަދު އަމީން އަވަހަރާކޮށްލަން ވެސް ސިހުރު ހަދައިފަ އެވެ.\nފަންޑިތަވެރިކަމާއި ސިހުރު ދިވެހިންނާ ގުޅިފައި ހުރި މިންވަރު ހަމައެކަނި އެ ހާދިސާ އިން ވެސް އެނގެ އެވެ. ގިނަ ފަހަރަށް ފަންޑިތަ އާއި ސިހުރަކީ ބޭޒާރުނުވެ ކުރަމުން އަންނަ މުޑުދާރު އަމަލެކެވެ. ސިހުރާއި ފަންޑިތަވެރިކަމުގެ ތަފާތު ވާހަކަތައް އެކި ދުވަސްވަރު ރާއްޖޭގައި އާންމުވެ އެވެ. އެގޮތުން އެންމެ ފަހުން އެކަހަލަ ވާހަކަތަކެއް ފެތުރުނީ ، މާލޭގެ މަޖީދީ މަގުގައި އިންދާފައިހުރި ފެންފޯއް ރުއްތައް ބަޔަކު ނުކުމެ ކަނޑާ ބިމާއި ހަމަކޮށްލުމާއިއެކު އެއީ ސިހުރު ހަދާފައިވާތީ ކަމަށް ބުނެއެވެ. އަހަރު ނިމުނުއިރުވެސް މާލެއިން ފެންފޯއްރުއް ކަނޑަނީއެވެ. އެހެން ބައެއް ރަށްރަށުގައި އެމްޑީޕީން ފެންފޯއްރުއް ގިނަގިނައިން އިންދަނީއެވެ.\nސިހުރުގެ ވާހަކަ ފެންފޯއްރުކާ ހަމައިން ހަމައެކަނި ނިމޭކަށް ނެތެވެ. ނިމިދިޔަ އަހަރު ކޯޓުތަކުން ޝަރީއަތްތަކުގެ އަޑުއެހުންތައް ކުރިއަށް ގެންދިޔައިރު ސިހުރު ހަދާތީ ކަމަށް ބުނެ 2012 ގައި މަރާލާފައިވާ މީހެއްގެ ޝަރީއަތް ވެސް ދިޔައީ ކުރިއަށެވެ. އަހަރު ފެށުނީ ފަންޑިތަ ހެދުމުގެ ނަމުގައި ބަދުއަހުލާގީ އަމަލު ހެންވޭރުގައި ހުންނަ ދަނާލަ ފިހާރައިގައި ކުރަމުން ދަނިކޮށް ފުލުހުންވަދެ އަތުލައިގަތް ހިސާބުންނެވެ. އޭގެ ފަހުން އަތޮޅުތެރޭ ރަށެއްގައި ފަންޑިތަ ހަދާ ކަމަށް ތުހުމަތުކުރެވޭ 68 އަހަރުގެ މީހަކު ދިރިއުޅޭ ތަން ބަލައި ފާސްކުރުމަށް އަމުރެއް ނެރުމުން އެ އަމުރާ މެދު ހިތްހަމަނުޖެހިގެން އޭނާ މެޖިސްޓްރޭޓަށް ހުތުރު ބަހުން މުއާމަލާތުކޮށް އިންޒާރު ދިނުމުން ފުލުހުން އޭނާ ހައްޔަރުކުރިއެވެ.\nރާއްޖޭގައި ބޭއްވޭ ފޯރިގަދަ އިންތިޙާބު ތަކުގައިވެސް ކާމިޔާބީ ހޯދުމަށް ސިހުރު ހަދާކަމަށް ދޫދޫމަތިން ކިޔާތީ އިވެއެވެ. ނިމިދިޔަ އަހަރު ބޭއްވި ރައްޔިތުންގެ މަޖިލީހުގެ އިންތިހާބުގައި ވާދަކުރެއްވި ކެންޑިޑޭޓަކު ސިހުރު ހެދިކަމަށް ބުނެ ވަނީ ކޯޓަށް މައްސަލަވެސް ހުށަހަޅާފައެވެ. ރައްޔިތުންގެ މަޖިލީހުގެ ފޭދޫ ދާއިރާގެ އިންތިޚާބު ކާމިޔާބު ކުރުމަށްޓަކައި، އެ ދާއިރާ އަށް ޕީޕީއެމްގެ ފަރާތުން ވާދަކުރައްވައި އިންތިޚާބު ކާމިޔާބު ކުރެއްވި އިބްރާހީމް ދީދީގެ ފަރާތުން ސިހުރު ހަދާފައިވާ ކަމަށް އޭނާއާ ވާދަކުރި އެމްޑީޕީގެ ކެންޑިޑޭޓްގެ ފަރާތުން ހައި ކޯޓުގައި ވަނީ ތުހުމަތުގެ އިނގިލި ދިއްކޮށްފައެވެ. އޭގެފަހުން މާލޭގައި އެންމެފަހުން ބޭއްވުނު ބައި އިލެކްޝަންގައި ވޯޓުލާ ސަރަޙައްދުކައިރީ ހުރި ގަހަކަށް ސިހުރެއް ހަދައި ހަތަރު މޮހޮރުޖަހައިގެން ބަޔަކު ފާރައަށް ތިބި މަންޒަރުވެސް ވަނީ ފެނިފައެވެ.\nވިސްނުން ތަހުޒީބުވެ، ޒަމާން ތަރައްގީވެ، ދިރިއުޅުމަށް ހެޔޮ ބަދަލުތައް އަޔަސް ފަންޑިތަ އާއި ސިހުރުގެ ބަލިމަޑުކަމުން ދުރުވުން ސިޔާސީ މަސްރަޙުގައިވެސް އަދިވެސް މިވަނީ އުނދަގޫވެފަ އެވެ. ސިހުރު ފަންޑިތައިގެ ވާހަކަ މުޅިއަހަރުގެ އެކި ހިސާބުތަކުގައި ދެކެވެމުން ދިޔައެވެ. އެންމެ ފަހުން ސިހުރު ހެދުމަކީ ގާނޫނީ ކުށެއް ކަމުގައި ކަނޑައަޅައި ރާއްޖޭގައި ސިހުރު ހެދުން މަނާކުރާ ގާނޫނެއް ހެދުމަށް ޖަމިއްޔަތުއް ސަލަފުން ގޮވާލިތަން ވެސް ފެނިގެން ދިޔައެވެ.


ދުވާލުގެ ވަޤުތުތައް ދިގު ގައުމުތަކުގެ ރޯދަހިފާނީ ކީހިނެއް؟ – JANNAH MV\nދުވާލުގެ ވަޤުތުތައް ދިގު ގައުމުތަކުގެ ރޯދަހިފާނީ ކީހިނެއް؟\nއައްޝައިޚު ޢަބްދުއްރަޙީމް ބިން މުޙައްމަދުއޭޕްރިލް 24, 2021\nނަބިއްޔާ ޞައްލަﷲ ޢަލައިހި ވަސައްލަމަގެ ޙަދީޘުގައިވަނީ އިރު ނުއޮއްސޭނަމަ ނުވަތަ މުޅިން ރޭގަނޑު ވެއްޖެނަމަ ހަދާނެ ގޮތްވެސް ބަޔާންކޮށްދެއްވާފައެވެ. އެއީ މަޝްހޫރު ދައްޖާލާ ބެހޭ ޙަދީޘެއްގައެވެ. އެކަލޭގެފާނު އެއްދުވަހު ދައްޖާލަ ބެހޭގޮތުން ޚަބަރު ދެއްވުމުން ޞަޙާބީ ބޭކަލުން ދެންނެވިއެވެ. ދައްޖާލު ބިންމަތީގައި ހޭދަކުރާނީ ކިތައް ދުވަހު ހެއްޔެވެ؟ އެހިނދު ނަބިއްޔާ ޙަދީޘްކުރެއްވިއެވެ. ( أَرْبَعُونَ يَوْمًا يَوْمٌ كَسَنَةٍ وَيَوْمٌ كَشَهْرٍ وَيَوْمٌ كَجُمُعَةٍ وَسَائِرُ أَيَّامِهِ كَأَيَّامِكُمْ ) މާނައީ: ”ސާޅީސް ދުވަހެވެ. އެއްދުވަސް (ދިގުމިނުގައި) އަހަރެއްފަދައެވެ. އަދި އަނެއްދުވަސް (ދިގުމިނުގައި) މަހެއްފަދައެވެ.އަނެއްދުވަސް ހަފުތާއެއް ފަދައެވެ. އަނެއްދުވަސްތައް ތިޔަބައިމީހުންގެ ދުވަސްތަކާއި އެއްފަދައިންނެވެ.“ ދެން ޞަޙާބީ ބޭކަލުން ދެންނެވިއެވެ. (އަހަރެއްހާ ދިގު) އެއްދުވަހުގައި ފަސްނަމާދުކުރުމުން ފުދޭނެހެއްޔެވެ؟“ އެހިނދު ނަބިއްޔާ ޙަދީޘްކުރެއްވީ ނުފުދޭނެ ކަމަށާއި އަދި އެދުވަސްތަކުގައި ދުވަސްތަކަށް ނަމާދުތައް ޖެހޭ މިންވަރަށް ބަލައިގެން ނަމާދުތައް ކުރުމަށެވެ. (މާނައަކީ ކޮންމެ ދުވަހަކަށް ކުރަން ޖެހޭ ނަމާދުތައް އާންމުކޮށް އޮންނަ ދުވަސްތަކުގައި ވާގޮތަށް ކުރާށެވެ.) (ރިވާކުރެއްވީ ޞަޙީޙް މުސްލިމްގައި: ޙަދީޘް ނަމްބަރު: 4321)\nދުވާލު ދިގުވެއްޖެނަމަ ނުވަތަ ރޭގަނޑު ދިގުވެއްޖެނަމަ ޢިލްމުވެރިން އެކަމުގައި އިރުއޮއްސުމާއި އިރުއެރުމުގެ މައްޗަށް ހުރި އަޅުކަންތަކުގެ ފިޤުނު ނަންގަވާ ޙަދީޘަކީ މިއެވެ. އެހެންކަމުން އެފަދައިން ކަންތައް ވެއްޖެނަމަ ކަންތައްކުރާނޭ ގޮތް އިސްލާމްދީނަކު އޮޅިފައެއްނެތެވެ. އެގޮތުން މި ލިޔުމުގައި އަޅުގަނޑު މި ފާހަގަކޮށްލަނީ އެގޮތަށް ދުވާލު އާދަޔާ ޚިލާފަށް ދިގުވާ ކަމުގައިވާނަމަ ކަންތައް ކުރަން ޖެހޭނެގޮތެވެ.\nދެވަނަ ގޮތަކީ ދުވާލު ހޫނު މޫސުގައި ދިގުވެ ރޭގަނޑު ކުރުވުމެވެ. ނުވަތަ ރޭގަނޑު ވަރަށް ދިގުވެ ދުވާލުކުރުވުމެވެ. މިހާލަތުގައި ނަމާދު ވަޤުތާއި ރޯދަ ބަލާނީ އިރު އޮއްސުމުގެ މައްޗަށެވެ. މި ޙާލަތުގައި އެހެން ޤައުމެއްގެ ވަޤުތަށް ބެލުން ހުއްދަވެގެން ނުވެއެވެ. އެގޮތުން ރޯދަ ހިފަން ދުވާލުކުރުވެއްޖެނަމަ ވަރަށް ފަސޭހަވާނެއެވެ. ނަމަވެސް 20 ގަޑި އިރު، 22 ގަޑި އިރު މިހެންގޮސް އާދަޔާ ޚިލާފަށް ދުވާލު ދިގުވެއްޖެނަމަ ހަދާނެ ގޮތަކީ އެމީހަކަށް ހިފުމުގެ ކުޅަދާނަކަން ހުރިނަމަ ހިފާނީއެވެ. ނަމަވެސް އެމީހެއްގެ އަމިއްލަ ހަށިގަނޑަށް ގެއްލުންވެ ބަލިވެދާނެކަމަށް ފެންނަ ނަމަ ރޯދަ ދޫކޮށްލައި، ފަހުން އެހެން ދުވަސްތަކެއްގައި ދުވާލުކުރުވުމުން އަލުން ހިފާނީއެވެ.\nރޯދަޔާ ބެހޭ އާޔަތުގައި ﷲ ވަހީކުރައްވާފައިވެއެވެ. (يُرِيدُ اللَّهُ بِكُمُ الْيُسْرَ وَلاَ يُرِيدُ بِكُمُ الْعُسْرَ ) سورة البقرة: 185\nމާނައީ: ﷲ ތިޔަބައިމީހުންގެ މައްޗަށް ބޭނުންވެ ވޮޑިގަންނަވަނީ ފަސޭހަ ގޮތެވެ. އަދި ތިޔަބައިމީހުންގެ ދަތިއުނދަގޫގޮތް ބޭނުންވެ ވޮޑިނުގަންނަވައެވެ. ޚުލާޞާ: ”އެތަނެއްގައި 24 ގަޑިއިރު ރޭދުވާ ބަދަލުވާ ތަނެއްގައި ދުވާލު ދިގުވިޔަސް ރޯދަހިފުން ލާޒިމުވެގެންވެއެވެ.\nއެއީ އެމީހަކަށް އެކަން ނުއުފެލޭ މިންވަރަށް އުނދަގޫ ވެއްޖެނަމަ އަދި އެކަމުން ގެއްލުންވެދާނެކަމަށް ނުވަތަ ބައްޔެއް ވެދާނެކަމަސް ބިރުހީވެއްޖެނަމަ މެނުވީއެވެ. (އޭރަށް ހިފާކަށް ނުޖެހޭނެއެވެ.) އެފަދަ މީހެއްގެ މައްޗަށް ވަނީ ރޯދަނުހިފާ، ދުވާލުގެ ވަޤުތުތައް ކުރު ދުވަސްތަކަކުން އަލުން ރޯދަހިފުމަސް ލަސްކޮށްލުމެވެ.“ އައްލާމާ އިބުނު ޢުޘައިމީން ރަޙިމަހިﷲ ވިދާޅުވިއެވެ.\nމަތީގައި އެވަނީ މިކަމާ ގުޅޭ ގޮތުން ޢައްލާމާ އިބުނު ޢުޘައިމީން ރަޙިމަހުﷲގެ ބަސްފުޅުގެ މައްޗަށް ލިޔެވިފައިވާ ލިޔުމެކެވެ. އަދި މިލިޔުމުގައި ދީނާ މެދު ޝައްކު އުފެއްދުމަށް ލިޔަމުންދާ މުލްޙިދުންނާއި ޒިންދީޤުން ގެންނަމުންދާ ޝުބުހަޔަކަށްވެސް އެވަނީ އަލިއަޅުވާލެވި ރައްދުދެވިފައެވެ. ހިތާމައަކީ ރާއްޖޭގައި މިފަދަ ވާހަކަތައް ފަތުރައި ދީނާއި މެދު މީހުންގެ މެދުގައި ޝައްކު އުފައްދަން ބަޔަކު އެކި ގޮތްގޮތަށް މަސައްކަތްކުރަމުންދާ ކަމެވެ. ﷲ ސުބުހާނަހޫ ވަތަޢާލާ އަޅުގަނޑުމެން ހުރިހާ އެންމެންގެ ފާފަ ފުއްސަވައި ހެޔޮ ރަޙުމަތް ލައްވައި އަދި ހެޔޮ ޢަމަލުތައް ޤަބޫލުކުރައްވާށިއެވެ.


Libya ah dhin hamalaa ge thuhumathu UAE ah\nބުދަ ދުވަހު ދިން ހަމަލާގައި ވީ ގެއްލުން-- ފޮޓޯ: އޭއެފްޕީ\n6 ޖުލައި 20190ކޮމެންޓް\nލީބިޔާ އަށް ދިން ހަމަލާގެ ތުހުމަތު ޔޫއޭއީ އަށް\nބުދަ ދުވަހު ލީބިޔާގައި ބިދޭސީން ބަހައްޓާ މަރުކަޒަށް ދިން ވައިގެ ހަމަލާ އަކީ ޔުނައިޓެޑް އަރަބް އެމިރޭޓްސް (ޔޫއޭއީ) ގެ އަމަލެއް ކަމަށް ލީބިޔާއިން ބުނެފިއެވެ.\nލީބިޔާގެ ގަވަމެންޓް އޮފް ނޭޝަނަލް އެކޯޑް ގެ އިންޓީރިއާ މިނިސްޓަރު ފާތި ބަޝާގާ ވަނީީ 53 މީހުން މަރުވެ އެތައް ބަޔަކު ޒަހަމްވީ މިހަމަލާއަކީ އެމެރިކާގެ އެފް ސިކްސްޓީން ޖެޓެއް ބޭނުންކޮށްގެން ޔޫއޭއީން ދީފައިވާ ހަމަލާއެއް ކަމަށް ތުހުމަތުކޮށްފަ އެވެ.\nއޭނާ ވިދާޅުވީ ބުދަ ދުވަހުގެ ހަމަލާގެ އަޑު އިވުނު ޕައިލެޓުންނާއި ޓެކްނީޝަނުން އެއީ އެފް ސިކްސްޓީން ޖެޓެއްގެ އަޑުކަން ކަށަވަރުކޮށްދީފައިވާ ކަމަށެވެ.\nޔޫއޭއީން ވަނީ 2014 ވަނަ އަހަރު ލީބިޔާގެ ޓްރިޕޮލިއަށް ބޮން އަޅާ އެގައުމުގެ ދާހިލީ ހަނގުރާމާގެ ތެރެއަށް ވަދެފައި ކަމަށް ވެސް ބަޝާގާ ވިދާޅުވި އެވެ.\nއަދި ހަމަ އެއަހަރު ޕެންޓަގަނުން ވެސް ވަނީ މިސްރު އަދި ޔޫއޭއީން ސިއްރު ވައިގެ ހަމަލާތަކެއް އުތުރު އެފްރިކާ ސަރަހައްދުތަކަށްދޭ ކަމުގެ ތުހުމަތު ކޮށްފަ އެވެ. ނަމަވެސް އެ ދެގައުމުން ވެސް ވަނީ އެކަން ދޮގުކޮށްފަ އެވެ.\nލީބިޔާގެ ހަނގުރާމަ އާއި ލީބިޔާ ނޭޝަނަލް އާމީ (އެލްއެންއޭ) ގެ ލީޑަރު ޖެނެރަލް ހަލީފާ ހަފްތަރުގެ އަމަލުތައް މިސްރާއި ޔޫއޭއީން ދަނީ ވަރަށް ގާތުން ބަލަމުންނެވެ. އެލްއެންއޭ އިން ވަނީ ފާއިތުވި ދެމަސް ދުވަހު ޓްރިޕޮލިއަށް އެކި ކަހަލަ ހަމަލާތައް ދީފައެވެ. ނަމަވެސް ނަމަވެސް މައިގްރެންޓް ސެންޓަރަށް ދިން ހަމަލާގެ ޒިންމާ އެލްއެންއޭ އިން ނަގާފައެއް ނުވެއެވެ.\nބަޝާގާ ވިދާޅުވީ ބުދަ ދުވަހު ހަމަލާ ދިން ޖެޓް ދަތުރު ކުރި މަގު ތަހުގީކުރަމުން ދާކަމަށެވެ. ބެލެވޭ ގޮތުގައި ޖެޓް ލީބިއާގެ ވައިގެ ސަރަހައްދަށް ވަދެފައިވަނީ ހަލީފާ ހަފްތަރު ގެ ކޮންޓްރޯލް ދަށުގައި އޮތް އިރުމަތީ ފަރާތުންނެވެ.\nއދ. އިން މިހަމަލާ އާއި ގުޅޭ ގޮތުން ބުނެފައިވަނީ އޭގެން ސަލާމްތވުމަށް މަސައްކަތްކުރި ބައެއް ރެފުޖީން ގަޔަށް ލީބިޔާގެ ގާޑުން ބަޑި ޖަހާ މަރާލިކަމުގެ މައުލޫމާތު އެފަރާތަށް ލިބިފައިވާ ކަމަށެވެ. އަދި ބުދަ ދުވަހު ދެހަމަލާއެއް ދީފައިވާ ކަމަށާއި، އެއް ހަމަލާ ދިނީ ހުސް ގަރާޖަކަށް ކަމަށާއި އަނެއް ހަމަލާ ދިނީ 120 ބިދޭސީން ދިރިއުޅޭ ސެންޓަރަށް ކަމަށް ވަނީ ބުނެފައެވެ.


ރަމަޟާން މަހު ރޭ އަޅުކަމާއިގެން މަސްޢޫލުވުމުގެ މުހިންމުކަން | Jazeera\tރަމަޟާން މަހު ރޭ އަޅުކަމާއިގެން މަސްޢޫލުވުމުގެ މުހިންމުކަން - Jazeera\nރަމަޟާން މަހު ރޭ އަޅުކަމާއިގެން މަސްޢޫލުވުމުގެ މުހިންމުކަން\nސަދާ ސައީދު May 9, 2019 111 views0\nރަމަޟާން މަހަކީ އަހަރުގައި އަންނަ އެންމެ ބަރަކާތްތެރި އެއް މަހެވެ. އެ މައްސަރަކީ އެ މަހެއްގައި ކީރިތި ޤުރުއާން ބާވައިލައްވައި އިންސާނުންގެ މައްޗަށް ރޯދަ ފަރިޝުކުރެއްވުނު މައްސަރެވެ. އެ ގޮތުން މި މައްސަރުގައި މާތްﷲ ދެއްވާފައިވާ ނިއުމަތްތަކަށް ޝުކުރުވެރިވުމަށް ރޭ އަޅުކަން ކުރުން އިތުރު ކުރުން މުހިންމެވެ.\nރަމަޟާން މަހުގައި ރޭ އަޅުކަން ކުރުމަކީ ސުންނަތުން ސާބިތުވެފައިވާ ކަމެއްވެސް މެއެވެ. އެ ގޮތުން ރަމަޟާން މަހުގެ ފުރަތަމަ 10 އެއްގައިވަނީ ﷲ ރަހުމަތެވެ. މެދު 10 އެއްގައިވަނީ ފާފަ ފުއްސެވުމެވެ. އަދި ހަމަ އެހެންމެ ފަހު 10 ގައިވަނީ ނަރަކައިން މުއްތި ކުރެއްވުމެވެ.\nއެހެންކަމުން މި ނިއުމަތްތައް ހޯދުމަށްޓަކައި ރަމަޟާން މަހުގައި ރޭ އަޅުކަން އިތުތުކޮށް ﷲ އަށް ކުއްތަންވުން މުހިންމެވެ. ސަބަބަކީ އެ މާތް މައްސަރުގައި އެއްހާސް މައްސަރަށްވުރެ ގިނގުނަ ހެޔޮ ވެގެންވާ މާތް ރެޔެއް ވުމެވެ. ތި ހީކުރެވުނީ ރަނގަޅަށެވެ. އެއީ ލައިލަތުލް ޤަދްރި ވިލޭރެއެވެ.\nމިހުރިހާ ކަމަކަށްވުރެ ރޭއަޅުކަން ކުރާ މީހުނަށް ލިބޭ އެންމެ ބޮޑު ހިތްވަރަކީ އަޅަމެންގެ ވެރި ގަދަ ކީރިތިވަންތަ ރަސްކަލާނގެ ރޭގަނޑުގެ ތިންބައިކުޅަ އެއްބައިގައި ދުނިޔޭގެ އުޑަށް ތަޖައްލީވެ ވޮޑިގެން ވަޙީކުރެއްވުމެވެ. [ތިމަން ރަސްކަލާނގެއަށް ދުޢާ ކުރަނީ ކާކު ހެއްޔެވެ؟ ފަހެ އެމީހަކަށް ތިމަން ރަސްކަލާނގެ އިޖާބަ ކުރެއްވުމަށެވެ. ތިމަން ރަސްކަލާނގެ ޙަޟްރަތުން ކަމަކަށް އެދި ސުވާލު ކުރަނީ ކާކު ހެއްޔެވެ؟ ފަހެ އޭނާ އެދޭ ކަންތައް އޭނާއަށް ދެއްވުމަށެވެ. ތިމަން ރަސްކަލާނގެ ޙަޟްރަތުން ފާފަފުއްސެވުމަށް އެދެނީ ކާކު ހެއްޔެވެ؟ ފަހެ އެމީހަކަށް ތިމަން ރަސްކަލާނގެ ފުއްސެވުމަށެވެ.] (ރަވާހުލް ޖަމާޢާ) އަބޫ ހުރައިރާ ރަޟިޔަ ﷲ ޢަންހުގެ ކިބައިން ރިވާވެގެން ވިއެވެ.\nހަމަކަށަވަރުން ސަލާމާއި ޞަލަވާތް ލެއްވި ނަބިއްޔާ ރަމަޟާން މަސް އައި ހިނދު ޙަދީޘް ކުރެއްވިއެވެ. "ތިޔަބައިމީހުންގެ ގާތަށް ބަރަކާތްތެރި މައްސަރެއް އަތުވެއްޖެއެވެ."\nސަލްމާނުލް ފާރިސީގެ ކިބައިން އިބުނު ޚުޒައިމާ އާއި، އިބުނު ޙިއްބާނާއި، އަލްބައިހަޤީ ރިވާކުރެއްވިއެވެ. އެކަލޭގެފާނު ވިދާޅުވިއެވެ. (ޝަޢްބާން މަހުގެ އެންމެ ފަހު ދުވަހު ތިމަންމެނަށް ސަލާމާއި ޞަލަވާތް ލެއްވި ރަސޫލު ﷲ ގެފާނު ޚުޠުބާއެއް ދެއްވިއެވެ. އެޚުޠުބާގައި ޙަދީޘް ކުރެއްވިއެވެ. "[މީސްތަކުންނޭވެ! ބަރަކާތްތެރި މަތިވެރި މައްސަރެއް ތިޔަބައި މީހުންގެ މައްޗަށް ހިޔާ އަޅައިފިއެވެ. އެއްހާސް މައްސަރަށްވުރެ ހެޔޮކަން ބޮޑު ރެއެއް އެމަހުގައިވާ މައްސަރެކެވެ. ދުވާލު ރޯދައަށް ހުރުން އެމަހުގައި ފަރުޟެއް ކަމުގައި ލެއްވިއެވެ."\nއަދި އެމަހުގައި ހެޔޮ ކަމަކާއިގެން ކުއްތަންވެއްޖެ މީހާ އެނޫން މަހެއްގައި ފަރުޟެއް އަދާކުރި މީހަކު ފަދައެވެ. އަދި އެއީ ކެތްތެރިކަމުގެ މަހެވެ. ކެތްތެރިކަމުގެ ޖަޒާއަކީ ސުވަރުގެއެވެ. އަދި އެއީ އެކަކު އަނެކަކަށް އެހީވުމުގެ މަހެވެ. އެމަހުގައި މުއުމިނުންގެ ރިޒުޤު އިތުރު ކުރައްވައެވެ. އެމަހުގައި ރޯދަވެރިޔަކަށް ރޯދަ ވީއްލާނޭ އެއްޗެއް ދީފި މީހާއަށް އޭނާގެ ފާފަތަކުގެ ކައްފާރާއެއް ކަމުގައި ވިއެވެ. އަދި އޭނާ ނަރަކައިން މުއްތި ކުރެއްވުމެއް ކަމުގައި ވިއެވެ. އަދި އޭނާއަށް، ރޯދަވެރިޔާއަށް ދަރުމަ ވާފަދައިން ދަރުމަވެއެވެ. ރޯދަވެރިޔާގެ ދަރުމައިން އުނި ކުރެއްވުމެއް ނެތިއެވެ.\nއަޞްޙާބު ބޭކަލުން ދެންނެވިއެވެ. "ރަސޫލު ﷲ ގެފާނެވެ! އަޅުގަނޑުމެން ކުރެ ކޮންމެ މީހަކީ ރޯދަވެރިޔަކަށް ރޯދަ ވީއްލާނޭ އެއްޗެއް ދެވޭ ފަދަ ތަނަވަސްކަން ހުރި މީހެއް ނޫނެވެ. ސަލާމާއި ޞަލަވާތްލެއްވި ރަސޫލު ﷲ ގެފާނު ޙަދީޘް ކުރެއްވިއެވެ. "ރޯދަ ވީއްލުމަށް މީހަކަށް ކަދުރެއް ދީފި މީހާއަށް ނުވަތަ ބުއިމަށް ކިރު ކޯވަރެއް ދީފި މީހާއަށް ނުވަތަ ބުއިމަށް ފެންފޮދެއް ދީފި މީހާއަށް ﷲ މިދަރުމަ ދެއްވައެވެ."\nމި މަހުގައި ރޭއަޅުކަން ކުރުން ގިނަ ކުރުން ހުއްޓެވެ. ރޭގަނޑުގެ އެންމެ ބަރަކާތްތެރި ވަގުތުތައް ނިދުމާއި ޣާފިލުކަމުގައި ބޭކާރުކޮށް ނުލުން ހުއްޓެވެ. ބުއްދިވެރިންނަކީ ފުރުޞަތުގެ ބޭނުން އެންމެ ފުރިހަމަ ގޮތުގައި ހިފާ މީހުންނެވެ. ހެޔޮކަމުގެ ތިލަފަތް ބުރަކޮށްލުމަށް ހެޔޮ ޢަމަލުތަކުގައި ހީވާގިވާ މީހުންނެވެ.


TFG | Mihaaru\nކޮކާ ކޯލާ ލޯންގް ރަން އޭޕްރިލް 10 ގައި\nޓޯޓަލް ފިޓްނެސް ގްރޫޕް (ޓީއެފްޖީ) އާ ގުޅިގެން ކޮންމެ އަހަރަކު މިހާރު ބާއްވަމުން އަންނަ ކޮކާ ކޯލާ ލޯންގް ރަން 10 އޭޕްރިލް ގައި ކުރިއަށް ގެންދަން ތައްޔާރުވެއްޖެ އެވެ.\nމެރެތަން ފުރިހަމަކުރައްވައި ފަސްޓްލޭޑީ ތާރީހުގެ ތެރެއަށް\nފަސްޓްލޭޑީ ފަޒްނާ އަހުމަދު، ޓީއެފްޖީ ރަންގައިި މިއަދު މެރަތަނެއް ފުރިހަމަކުރައްވައި ތާރީހުން ޖާގަ ހޯއްދަވައިފި އެވެ. މިއީ ރާއްޖޭގެ ފަސްޓް ލޭޑީއެއް މެރަތަން ފުރިހަމަކުރެއްވި ފުރަތަމަ ފަހަރެވެ.\nރައީސް، ޓީއެފްޖީ ރަން އަށް ލ. އަތޮޅަށް\nލ. އަތޮޅުގައި މާދަމާ ބާއްވާ ޓީއެފްޖީ ރަންގައި ބައިވެރިވެވަޑައިގަތުމަށް ރައީސް އިބްރާހިމް މުހައްމަދު ސޯލިހް މިއަދު އެ އަތޮޅަށް ވަޑައިގެންފި އެވެ.\nވައު ކިޑްސް ރަންގައި ދެހާސް ބައިވެރިން ދުވެފި\nބޭންކް އޮފް މޯލްޑިވްސް އާއި ޓޯޓަލް ފިޓްނަސް ގްރޫޕް (ޓީއެފްޖީ) ގުޅިގެން ކޮންމެ އަހަރަކު ބާއްވަމުން އަންނަ "ބީއެމްއެލް ވައު ކިޑްޒް ރަން" ދެ ހާހަށް ވުރެ ގިނަ ބައިވެރިންނާ އެކު މިއަދު ބާއްވައިފި އެވެ.\nމަރިޔަމް ވަހީދާގެ ފުރަތަމަ މެރެތަން، ތާރީޚީ ކާމިޔާބެއް\nވާއު ކިޑްސްގެ ފަންޑް ރައިޒްކުރާ ޕްލެޓްފޯމް ހުޅުވާލައިފި\nބޭންކް އޮފް މޯލްޑިވްސް (ބީއެލްއެމް) އިން ޓޯޓަލް ފިޓްނެސް ގްރޫޕް (ޓީއެފްޖީ) އާ އެކު ކުރިއަށްގެންދާ ވާއު ކިޑްސް ރަންގެ ފަންޑް ރައިޒް ކުރާ ޕްލެޓްފޯމް ހުޅުވާލައިފި އެވެ.\nބީއެމްއެލް ވާއު ކިޑްސް ރަން މިމަހު 27 ގައި\nބޭންކް އޮފް މޯލްޑިވްސް (ބީއެލްއެމް) އިން ޓޯޓަލް ފިޓްނެސް ގްރޫޕް (ޓީއެފްޖީ) އާ އެކު ކުރިއަށްގެންދާ ވާއު ކިޑްސް ރަން މިމަހު 27 ގައި ބާއްވަން ނިންމައިފި އެވެ.\nކޮކާކޯލާ ލޯންގް ރަން އޭޕްރީލް މަހު\nޓޯޓަލް ފިޓްނަސް ގްރޫޕް (ޓީއެފްޖީ) އިން ބާއްވާ ހަތް ވަނަ ކޮކާކޯލާ ލޯންގް ރަން އަންނަ އެޕްރީލް މަހު ބާއްވަން ނިންމައިފި އެވެ.\nމިހާރު ފިޓް: ސްޓެޓިކް ލޯވަ ބޮޑީ - 2\nޓޯޓަލް ފިޓްނަސް ގްރޫޕް (ޓީއެފްޖީ) އާ ގުޅިގެން ގެނެސްދޭ "މިހާރު ފިޓް" މި އެޕިސޯޑްގައި ވެސް މި ކިޔައިދެނީ ހަށިގަނޑުގެ ތިރި ނުވަތަ ލޯވަ ބޮޑީ ސްޓްރެޗް ކުރާނެ ގޮތެވެ.\nބީއެމްއެލް-ޓީއެފްޖީގެ ކުޑަކުދިންގެ ދުވުން އަންނަ މަހު\nބޭންކް އޮފް މޯލްޑިވްސް (ބީއެމްއެލް) އާއި ޓޯޓަލް ފިޓްނަސް ގްރޫޕް (ޓީއެފްޖީ) ގުޅިގެން ބާއްވާ "ބީއެމްއެލް ވާއު ކިޑްސް ރަން 2017" އަންނަ މަހުގެ ފަސް ވަނަ ދުވަހު ބާއްވަން ހަމަޖައްސައިފި އެވެ.\nފުރިހަމަ އިވެންޓެއް، "ޝުކުރިއްޔާ ޓީއެފްޖީ"!\nފުރަތަމަ ފަހަރަށް ފުލް މެރެތަނެއް ނުވަތަ ހާފް މެރެތަނެއް ފުރިހަމަކުރެވުމުން ލިބުނު އުފަލާ އެކު ބައެއް ދުވުންތެރިން ފިނިޝިން ޕޮއިންޓް ހުރަސްކުރީ ރޮމުންނެވެ. ބައެއް ބައިވެރިން ދުވީ ކުދިންނާ އެކު އާއިލީ ދުވުމެއްގެ ގޮތުގަ އެވެ. އެއް ފުރައިގެ ޒުވާން ކުދިން ހީ ސަކަރާތުގެ ތެރެއިންނެވެ. ޕާސަނަލް ބެސްޓް ރެކޯޑް ހެދުމަށް ސީރިއަސްކަމާ އެކު...\nރޭހުގެ ބައިވެރިންނަށް ޓީއެފްޖީން މަޖައްލާއެއް ނެރެފި\nޓީއެފްޖީ ކޮކާކޯލާ ލޯންގް ރަންގެ ބައިވެރިންނަށް މީގެ ކުރިން ލިބޭނީ ރޭހާ ގުޅޭ މައުލޫމާތު ހިމެނޭ ލުއި ފޮތެކެވެ. އެކަމަކު އަހަރުން އަހަރަށް ޓީއެފްޖީގެ އިވެންޓްތަކަށް އަންނަ ފުރިހަމަ ބަދަލުތަކާ އެކު އެކަން ވެސް މި ވަނީ އެހެން ހަރުފަތަކަށް އަރުވައިފަ އެވެ. އެގޮތުން މި ފަހަރު މިވަނީ ރޭހުގެ ބައިވެރިންނަށް ހާއްސަކޮށްގެން، މުހިއްމު އެތައް...\nލޯންގް ރަންގެ އެކްސްޕޯ ވެސް މި ފަހަރު ހުޅުމާލޭގައި\nޓީއެފްޖީގެ ކޮކާކޯލާ ލޯންގް ރަން މި ފަހަރު ހުރިހާ ގޮތަކުން ވެސް މިއޮތީ ހުޅުމާލެއާ ގުޅިފަ އެވެ. އަންނަ ހުކުރު ދުވަހު އެ ރޭސް ހުޅުމާލޭގައި ބާއްވާއިރު މި ފަހަރު ރޭހުގެ އެކްސްޕޯ ވެސް އޮންނާނީ ބުރާސްފަތި ދުވަހު ހުޅުމާލޭގަ އެވެ.\nރެޑިކަަލް ވޯލްޑް ސަމިޓުގައި ޓީއެފްޖީން ބައިވެރިވެއްޖެ\nދުނިޔޭގެ އެކި ކަންކޮޅުތަކުން ރެޑިކަލް ފިޓްނަަސް ޓްރެއިނަރުން ބައިވެރިވެގެން ބާއްވާ، ރެޑިކަލް ވޯލްޑް ސަމިޓުގައި ޓީއެފްޖީގެ ޓްރެއިނަރުން ބައިވެރިވެ، އެ ސަމިޓުގައި ރާއްޖެ ތަމްސީލް ކޮށްފި އެވެ.\nޓީއެފްޖީގެ ސީއެސްއާރް ޕްރޮޖެކްޓް 300 ބައިވެރިންނާއެކު\nއެންމެންނަށް ވެސް ފެންނާނީ ޓޯޓަލް ފިޓްނަސް ގްރޫޕް (ޓީއެފްޖީ) އިން ހުޅުވާލި ދުވުމުގެ ޕްލެޓްފޯމެވެ. އެ ޖިމުން 2013 ވަނަ އަހަރު ލޯންގް ރަންގެ ނަމުގައި ފެށި އިވެންޓަކީ ހަގީގަތުގައި ވެސް ރާއްޖޭގައި ތިބި ދުވަން ޝައުގުވެރިވާ މީހުންނަށް ހުޅުވާލަދިން ރަނުގެ ފުރުސަތެކެވެ. އެކަމަކު އޭރުން ފެށިގެން ވެސް ޓީއެފްޖީން އައީ ދުވަން ބޭނުންވާ...\nޓީއެފްޖީ ލޯންގް ރަން: މި ފަހަރު 1500 ޖާގަ!\nޓީއެފްޖީން އޭޕްރިލް 20 ވަނަ ދުވަހު ހުޅުމާލޭގައި ބާއްވާ "ކޮކާކޯލާ ލޯންގް ރަން" ގައި ބައިވެރިވާން 1500 ޖާގަ ހުޅުވާލަން ނިންމައިފި އެވެ.\nޓީއެފްޖީގެ މި އަހަރުގެ ލޯންގް ރަން އޭޕްރިލް 20 ގައި\nހުޅުމާލޭގައި އިއްޔެ ހަވީރު ބޭއްވި ހާއްސަ ދުވުމަކުން، ޓީއެފްޖީން މި އަހަރުގެ ލޯންގް ރަން ލޯންޗްކޮށްފި އެވެ.


BREAKING: Maafaru International Airport Hulhuvaifi - Vaguthu\nމާފަރު އިންޓަނޭޝަނަލް އެއާޕޯޓު ހުޅުވައިފި\nރައީސުލްޖުމްހޫރިއްޔާ މާފަރަށް ވަޑައިގަތުން - ފޮޓޯ: ރައީސް އޮފީސް\nނ. މާފަރުގައި ތަރައްގީކުރި މާފަރު އިންޓަނޭޝަނަލް އެއާޕޯޓް، ރައީސުލްޖުމްހޫރިއްޔާ މިއަދު ރަސްމީކޮށް ހުޅުއްވައިދެއްވައިފިއެވެ.\nމިމަހުގެ މެދުތެރޭގައި ޓެސްޓު ފްލައިޓް ޖައްސާފައިވާ މާފަރު އިންޓަނޭޝަނަލް އެއާޕޯޓަކީ، ސިންގަޕޫރުގެ ޓަފް އޮފް ޝޯ ކުންފުންޏާ ހަވާލުކޮށްގެން އަބޫދާބީ ފަންޑުގެ 60 މިލިޔަން ޑޮލަރުގެ ހިލޭ އެހީގެ ދަށުން ތަރައްގީކުރި އެއާޕޯޓެކެވެ.\nދިގުމިނުގައި 2.2 ކިލޯ މީޓަރުގެ ދިގު ރަންވޭއެއް އެ އެއާޕޯޓުގައި ތަރައްޤީ ކޮށްފައިވާއިރު، އެއީ މިހާރު އުދުހޭ އެންމެ ބޮޑެތި މަތިންދާބޯޓު ފަހަރު ކަމަށްވާ، އެއާބަސް އޭ 320 އަދި ބޮއިންގް 737 މަރުކާގެ މަތިންދާބޯޓު ޖެއްސޭ ވަރުގެ ރަންވޭއެކެވެ.\nމާފަރު އެއާޕޯޓުގައި ޕެސެންޖަރު ޓާމިނަލްއެއްގެ އތުރުން ވީވީއައިޕީ ޓާމިނަލްއަކާއި ޖެޓް ޕާކިން ހިދުމަތްތައް ހިމެނޭއިރު، މިދިޔަ އަހަރުގެ ޑިސެމްބަރު މަހުގެ ތެރޭގައި ނ. ހެނބަދޫއަށް ވަޑައިގެން ވާހަކަފުޅުދައްކަވަމުން ރައީސް ވަނީ، މާފަރުގައި ސިޓީ ހޮޓަލެއް ވެސް ހެދިގެންދާނެ ކަމަށް ވިދާޅުވެފައެވެ.\nއޮގަސްޓް 28, 2018 20:32\nނ އަތޮޅު ރައްޔިތުންނަށް އަންނަމުން މިދާ ކުރިއެރުމާ ތަރައްޤީ ދެމެހެއްޓުމަށް ނ އަތޮޅުގެ ހުރިހާ ރައްޔިތުން ދަބަހެއްނުވެ ރައީސް ޔާމީނަށް ވޯޓުދެއްވާ! وَإِذْ تَأَذَّنَ رَبُّكُمْ لَئِن شَكَرْتُمْ لَأَزِيدَنَّكُمْ ۖ وَلَئِن كَفَرْتُمْ إِنَّ عَذَابِي لَشَدِيدٌ މި އާޔަތުގެ މާނަ ހިތުން ދަސްކުރަްވާ!


ހދ. ނޮޅިވަރަންފަރުގައި ރަށު ފެންވަރުގައި ކުނި މެނޭޖްކުރާ މަރުކަޒު ޤާއިމުކުރުމަށް ބަޔަކާ ޙަވާލުކޮށްފި – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީ ހދ. ނޮޅިވަރަންފަރުގައި ރަށު ފެންވަރުގައި ކުނި މެނޭޖްކުރާ މަރުކަޒު ޤާއިމުކުރުމަށް ބަޔަކާ ޙަވާލުކޮށްފި – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީ\nހދ. ނޮޅިވަރަންފަރުގައި ރަށު ފެންވަރުގައި ކުނި މެނޭޖްކުރާ މަރުކަޒު ޤާއިމުކުރުމަށް ބަޔަކާ ޙަވާލުކޮށްފި\nހދ. ނޮޅިވަރަންފަރުގައި ރަށު ފެންވަރުގައި ކުނި މެނޭޖްކުރާ މަރުކަޒު ޤާއިމުކުރުމަށް ބަޔަކާ ޙަވާލުކޮށްފިއެވެ. އެގޮތުން މި މަސައްކަތް ޙަވާލުކޮށްފައިވަނީ އައި.އެސް.އެފް ކޮމްޕެނީ ޕްރައިވެޓް ލިމިޓެޑާއެވެ. މި މަސައްކަތުގެ އެއްބަސްވުމުގައި މިނސްޓްރީގެ ފަރާތުން ސޮއިކުރެއްވީ ޑެޕިއުޓީ މިނިސްޓަރ އަލްފާޟިލް ޢަލީ އާމިރެވެ. އަދި އައި.އެސް.އެފް ކޮމްޕެނީ ޕްރައިވެޓް ލިމިޓެޑްގެ ފަރާތުން ސޮއިކުރެއްވީ އެ ކުންފުނީގެ ޗީފް އެގްޒެކަޓިވް އޮފިސަރ (ސީ.އ.އޯ) އަލްފާޟިލް މުޙައްމަދު އިލްހާމެވެ.\nމި މަޝްރޫޢުއަކީ ދިވެހި ސަރުކާރުގެ ޕީ.އެސް.އައި.ޕީ ބަޖެޓުން ޚަރަދުކޮށްގެން ކުރިއަށްގެންދާ މަޝްރޫޢުއެކެވެ. އަދި މި މަސައްކަތުގެ ޖުމްލަ އަގަކީ 1,077,713.83 (އެއް މިލިއަން ހަތްދިހަ ހަތް ހާސް ހަތް ސަތޭކަ ތޭރަ ރުފިޔާ އަށްޑިހަ ތިން ލާރި) ދިވެހި ރުފިޔާއެވެ.


Gmail adhi baeh Android app thah crash vanee\nޖީމެއިލް އަދި ބައެއް އެންޑްރޮއިޑް އެޕްތައް ކްރޭޝްވަނީ\nޖީމެއިލް އަދި އެންޑްރޮއިޑް ބައެއް އެޕްތައް ކްރޭޝްވާ ވައްސަލަ ގޫގުލްއިން މިހާރު ވަނީ ހައްލުކޮށްފައި\nޖީމެއިލް އަދި އާންމުކޮށް އެންޑްރޮއިޑް ފޯނުތަކުގައި ބޭނުން ކުރެވޭ ބައެއް އެޕްތައް ކްރޭޝްވާ މައްސަލައެއް ދިމާވެއްޖެ އެވެ. އެކަމަކު ގޫގުލްއިން ބުނީ އެއީ އެއްވެސް ކަމެއް ނޫން ކަމަށާއި ކްރޯމް އަދި ވެބްވިއު އަޕްޑޭޓް ކޮށްލުމުން ރަނގަޅު ވެދާނެ ކަމަށެވެ.\nއެންޑްރޮއިޑް ފޯނުތައް ބޭނުންކުރާ މީހުންނަށް މި މައްސަލަ ދިމާވާން ފެށީ މިދިއަ ހަފުތާގައި އެވެ. ހަމަ ހުރެލާފައި ޖީމެއިލް ތާށިވެ ނިވެނީ އެވެ. އެކަމަކު ގޫގުލްއިން މިހާރު މި މައްސަލަ ރަނގަޅު ކޮށްފި އެވެ. އަދި ރަނގަޅު ކުރާނެ ގޮތް އާންމުކޮށް ކިޔައިދީފި އެވެ.\nއެންޑްއިޑް ފޯނުތަކުގައި އާންމުކޮށް ދިމާވާ ކޫސަނި މައްސަލަތައް ހައްލު ކުރަން އެންމެ ފަސޭހަ ގޮތަކީ ފޯނު ނިއްވާލާފައި އޮން ކުރުމެވެ. އެކަމަކު މި މައްސަލަ ހައްލު ކުރަން ހަދަންޖެހޭ ގޮތަކީ ގޫގުލް ޕްލޭ ސްޓޯރަށް ގޮސް ކްރޯމް ބްރައްުޒާ އަޕްޑޭޓް ކުރުމެވެ. އަދި އެއާ ވިދިގެން އެންޑްރޮއިޑް ސިސްޓަމް ވެބްވިއު އަޕްޑޭޓް ކޮށްލުމުން ނިމުނީ އެވެ.\nއެންޑްރޮއިޑްއަކީ ގޫގުލް ވެބް ސާވިސްއަށް ވަރަށް ބޮޑަށް ބަރޯސާކުރާ އޮޕަރޭޓިން ސިސްޓަމެކެވެ. އެހެން ކަމުން އެއިން ސާވިސްއަކަށް ގޫގުލްއިން ކުޑަ ބަދަލެއް ގެނައި ނަމަވެސް ބައެއް އެޕްތައް ކްރޭޝްވުމަށް ފުރުސަތު އޮވެ އެވެ. މިމައްސަލަ މެދުވެރިވެ ޓްވީޓާގައި އަޑު ގަދަ ކުރި ބައެއް މީހުން ބުނެފައިވާ ގޮތުން ސެންސަންގެ ބާރުގަދަ ފޯނުތަކަށް އަދި ގޫގުލްގެ ޕިކްސެލް ފޯން ބޭނުންކުރާ މީހުންނަށް ވެސް މި ތަކުލީފު ޖެހުނެވެ.\nމި މައްސަލަ އެންމެ ފުރަތަމަ ދިމާވި މީހުން މައްސަލަ ހައްލު ކުރަން ބައެއް އެޕްތައް ފޯނުން ފޮހެލި ކަމަށް ވެސްވެ އެވެ. ގޫގުލުން ބުނީ ގޫގުލްއިން ކިޔައިދީފައި ހުރި ގޮތަށް ކްރޯމް އަދި ވެބްވިއު އަލުން އިންސްޓޯލްކުރުމުން އިތުރު އެޕެއް ފޮހެލަން ނުޖެހޭނެ ކަމަށެވެ.\nސެމްސަންގް ގޫގްލް އެންޑްރޮއިޑް + ޖީމެއިލް\nގެލަކްސީ ނޯޓާ މެދު ސެމްސަންގް ދެފިކުރެއްގައި\nއެންޑްރޮއިޑް 11: ބޭނުންކުރާ ރޭޓް އިތުރުވަނީ\nމޮންޓްބްލަންކް ސަމިޓް ލައިޓް: ލަގްޒަރީ މާކެޓަށް


މި މަސް ނިމެންދެން ކުނި ނެރެން ޖެހޭނީ ގޭ ބޭރަށް: ވެމްކޯ – Dhen.mv\nމި މަސް ނިމެންދެން ކުނި ނެރެން ޖެހޭނީ ގޭ ބޭރަށް: ވެމްކޯ\nގޭގެއިން ކުނި އުކާލުމުގެ ޚިދުމަތް މި މަސް ނިމެންދެން ވެމްކޯއިން ދެމުންދާނީ މިހާރުވެސް ދެމުން އަންނަ އުސޫލުންކަމަށް އެ ކުންފުނިން ބުނެފިއެވެ.\nކޮވިޑާ ގުޅިގެން މާލެ ލޮކްޑައުންގައި އޮތުމަށްފަހު މި މަހުގެ އެއްވަނަ ދުވަހުން ފެށިގެން ދިން ލުއިތަކާގުޅިގެން ވެމްކޯއިން ބުނީ ކުނި އުކާލާ ސައިޓްތަކުގެ ޚިދުމަތް ކުރިއެކޭ އެއްގޮތަށް ދޭން ފަށާފައިވާކަމަށެވެ. ލޮކްޑައުންތެރޭގައި ކުރިން ވެމްކޯގެ ސައިޓްތަކުން ޚިދުމަތް ދެމުން އައިސްފައިވަނީ ޚާއްސަ ހުއްދަ އޮންނަ އުޅަނދުތަކަށް ސައިޓްތަކަށް ވަދެ ކުނި އުކާލެވޭ ގޮތަށެވެ.\nނަމަވެސް މިހާރު ގެނައި ބަދަލާއެކު މާލެ ހުޅުމާލޭގެ ވެމްކޯ ސައިޓަށްގޮސް ހެނދުނު 08:00 އިން ރޭގަނޑު 00:00 އާއި ހަމައަށް ޚާއްސަ ހުއްދައަކާއި ނުލާ ކުނި އުކޭނެއެވެ. އަދި ވިލިމާލޭ ސައިޓަށް ހެނދުނު 08:00 އިން ރޭގަނޑު 22:00 އަށް ކުނި އުކޭނެއެވެ.\nވެމްކޯއިން ޚިދުމަތްދިނުމަށް އަތޮޅުތަކުގައި ހުރި ސައިޓްތަކުންވެސް ކުރިއެކޭ އެއްގޮތަށް ޚިދުމަތް ދެމުން ގެންދާނެއެވެ.\nކުނި އުކާލާ ސައިޓްތައް ކުރިއެކޭ އެއްގޮތަށް ހުޅުވާލިނަމަވެސް، ގޭގެއިން ކުނި ނެގުމުގެ ޚިދުމަތް އަދިވެސް ދެމުން ގެންދާނީ ލޮކްޑައުންގައި ޚިދުމަތް ދިން ގޮތަށެވެ. އެގޮތުން ވެމްކޯއިން ވަނީ މިހާރުވެސް ކުނި ނެރޭގޮތަށް މެންދުރު 12:00 އާއި 14:00އާ ދެމެދު، ބޭރަށް ކުނި ނެރެފައި ބެހެއްޓުމަށް އެދިފައެވެ. ވެމްކޯއިން ބުނީ އަންނަ އޮގަސްޓް މަހުގެ 1 ވަނަ ދުވަހާއި ހަމައަށް ގޭގެއިން ކުނިއުކާލުމުގެ ޚިދުމަތް ދޭނީ މި އުސޫލުންކަމަށެވެ.


ރާއްޖޭގެ "ޓެރާ" ސީއެންއެންގެ ބެސްޓް ވޯޓަރ ފްރަންޓް ރެސްޓޯރަންޓްތަކުގެ ލިސްޓަށް! ރާއްޖޭގެ "ޓެރާ" ސީއެންއެންގެ ބެސްޓް ވޯޓަރ ފްރަންޓް ރެސްޓޯރަންޓްތަކުގެ ލިސްޓަށް!\nރާއްޖޭގެ "ޓެރާ" ސީއެންއެންގެ ބެސްޓް ވޯޓަރ ފްރަންޓް ރެސްޓޯރަންޓްތަކުގެ ލިސްޓަށް!\nސީއެންއެންގެ ލިސްޓްގައި ހިމެނުނު ރާއްޖޭގެ ރިސޯޓް\nމަޝްހޫރު ޓީވީ ނެޓްވޯކް، ސީ.އެން.އެންއިން ހޮވި ދުނިޔޭގެ އެންމެ ރަނގަޅު ވޯޓަރ ފްރަންޓް ރެސްޓޯރަންޓްތަކުގެ ތެރޭގައި ރާއްޖޭގެ ރެސްޓޯރަންޓެއް ހިމެނިއްޖެއެވެ.\nމި ލިސްޓުގައި ދުނިޔޭގެ އެކި ކަންކޮޅުތަކުން އެންމެ ރަނގަޅު ވޯޓަރ ފްރަންޓް ރެސްޓޯރަންޓް ހުންނަ 26 ރެސްޓޯރަންޓެއް ވަނީ ހިމަނާފައެވެ.\nސީއެންއެން އިން ހޮވި އެންމެ ރަނގަޅު ވޯޓަރ ފްރަންޓް ރެސްޓޯރަންޓްތަކުގެ ތެރޭގައި ހިމެނޭ ރާއްޖޭގެ ރެސްޓޯރަންޓަކީ ވޯލްޑޯފް އެސްޓޯރިއާ މޯލްޑިވްސް އިތާފުށި ރިސޯޓްގައި ހުންނަ ޓެރާ ރެސްޓޯރަންޓެވެ. ވަށައިގެންވާ މާހައުލް ރީތިކޮށް ފެންނާނެފަދަ ގޮތަކަށް ފަރުމާކޮށްފައިވާ މި ރެސްޓޯރަންޓަކީ، އޮނު ބޭނުންކޮށްގެން ތަފާތު ގޮތަކަށް ފަރުމާކޮށްފައިވާ ރެސްޓޯރަންޓެކެވެ.\nސީ.އެން.އެން އިން ހޮވި ދުނިޔޭގެ އެންމެ ރަނގަޅު ވޯޓަރ ފްރަންޓް ރެސްޓޯރަންޓްގެ ލިސްޓުގައި އިންޑޮނޭޝިޔާ، ޓެންޒޭނިޔާ، އިޓަލީގެ ވެނިސް، މަޔާމީ، ކެލަފޯނިއާ، ގްރީސްގެ ސެންޓޯރިނީގެ ރެސްޓޯރަންޓްތައް ހިމެނެއެވެ.\nވޯލްޑޯފް އެސްޓޯރިއާ މޯލްޑިވްސް އިތާފުށި ރިސޯޓް ވަނީ މީގެކުރިން ސީއެންއެންއިން ހޮވި އޭޝިޔާގެ އެންމެ ހިތްގައިމު 14 ރިސޯޓުގެ ލިސްޓުގައިވެސް ހިމެނިފައެވެ. އެފަހަރު ވޯލްޑޯފް އެސްޓޯރިއާ މޯލްޑިވްސް ހިމެނިފައިވަނީ5ވަނަގައެވެ.\nމާލެ އަތޮޅު އިތާފުށީގައި ޤާއިމްކޮށްފައިވާ ވޯލްޑޯފް އެސްޓޯރިއާ މޯލްޑިވްސްއަކީ ދުނިޔޭގެ ނަން މަޝްހޫރު ހިލްޓަން ބްރޭންޑުގެ ދަށުން އެސްޓޯރިއާގެ ރިސޯޓެއް ރާއްޖޭގައި ތަރައްޤީކުރި ފުރަތަމަ ފަހަރެވެ.\nވަކިވަކިން އޮތް ތިން ކުޑަ ރަށް ހިއްކައިގެން އެއްކޮށް ތަރައްޤީކޮށްފައިވާ ވޯލްޑޯފް އެސްޓޯރިއާ މޯލްޑިވްސް ރިސޯޓުގައި 140 ވިލާ އަދި 10 ރެސްޓޯރެންޓު ކެފޭ ހުރެއެވެ.


SunOnline: Qaumee team ge manager kamuge magaamun Mo isthiufaa dheefi\nގައުމީ ޓީމުގެ މެނޭޖަރުކަމުގެ މަގާމުން މޯ އިސްތިއުފާދީފި\nޢަބްދުﷲ އައިމަން 09 Apr 2019, 16:08\nރާއްޖޭގެ ގައުމީ ފުޓްބޯޅަ ޓީމުގެ މެނޭޖަރު މުހައްމަދު އީސާ (މޯ) އެ މަގާމުން އިސްތިއުފާ ދީފިއެވެ.\nގައުމީ ޓީމާ އެކު ދެ އަހަރުގެ މުއްދަތެއްގައި މަސައްކަތްކޮށް މިދިޔަ އަހަރުގެ ސާފް ޗެމްޕިއަންޝިޕުގެ ތަށި ރާއްޖެ އުފުލާލުމުގައި ވެސް މުހިންމު ދައުރެއް އަދާ ކުރި މޯ ބުނީ ގައުމީ ޓީމުގެ މެނޭޖަރުކަމުން އިސްތިއުފާ ދިނީ އެ މަގާމުގައި ހުރުމުން ކުލަބު ލެވެލްގެ މަސައްކަތްތައް ކުރުމަށް ހުރަސް އެޅިގެން ދާތީއެވެ. ގައުމީ ޓީމުގެ މެނޭޖަރު ލެވެލްގެ އެއްވެސް މީހަކަށް ކްލަބެއްގެ އެއްވެސް ހަރަކާތެއްގައި ބައިވެރިނުވެވޭނެއެވެ.\nމީގެ ކުރިން އެފްއޭއެމްގެ އެގްޒެކެޓިވް ކޮމިޓީގެ މެމްބަރުކަން ވެސް ކޮށްފައިވާ މޯއަކީ ޓީސީ ސްޕޯޓްސް ކުލަބު ފުޓުބޯޅައިގެ ގަދަ ބާރަކަށް ހެދުމުގައި އެންމެ މުހިންމު ދައުރެއް އަދާކުރި އެކަކެވެ. އޭނާ ވަނީ މީގެ ކުރިން ޓީސީ ސްޕޯޓްސް ކުލަބުގެ މެނޭޖަރުކަމުގެ މަގާމުވެސް ކޮށްފައެވެ.\n"ގައުމީ ޓީމުގެ މަގާމެއްގައި ހުންނައިރު ފުޓްބޯޅައިގެ އެހެން ކަންކަން ކުރަން ހުރަސްތަކެއް އެބަދިމާވޭ،" މޯ ބުންޏެވެ.\n"އަބަދު އެކަމަށް ހުސްވެގެން ހުންނަން ޖެހޭއިރު، އެ މަސައްކަތުގައި އުޅެވެނީ ވަކި ދުވަސްވަރެއްގައި. އެހެންވީމަ ބޭނުންވީ ރާއްޖޭގެ އެކި ހިސާބުތަކުގައި ފުޓްބޯޅައިގެ ކަންތައްތަކުގައި އިތުރަށް މަސައްކަތްކުރަންވެގެން އަމިއްލައަށް ހުސްވެލަން،"\nއޭނާ ބުނީ ގައުމީ ޓީމުގެ މެނޭޖަރުކަމާ ހަވާލުވިއިރުވެސް، އެ މަގާމުގައި މާ ގިނަ ދުވަހު ހުރުމުގެ ވިސްނުން ނެތް ކަމަށެވެ. އަދި ބޭނުންވާ ވަރުގެ ކާމިޔާބީއެއް ޓީމާއެކު ހާސިލުކުރެވިއްޖެކަމަށާއި އިތުރު ބަޔަކަށް ވެސް އެ ފުރުސަތު ދޭން ބޭނުންވާތީ މަގާމުން އިސްތިއުފާ ދޭން ނިންމީ ކަމަށް މޯ ބުންޏެވެ.\nގައުމީ ޓީމުގެ މެނޭޖަރު ކަމުގެ މަގާމާއި މޯ ހަވާލުވީ 2017 ވަނަ އަހަރުގެ މާޗު މަހުއެވެ. އޭގެ ކުރިން ދެ އަހަރު ވަންދެން ގައުމީ ޓީމުގެ މެނޭޖަރުގެ މަގާމަށް ވަކިން ހާއްސަ ބޭފުޅަކު ކަނޑައަޅާފައެއް ނުވެއެވެ. އޭގެ ބަދަލުގައި އެ މަގާމުވެސް ފުރަން ޖެހެނީ އެއިރެއްގައި ޓީމާ ހަވާލުވެ ހުންނަ ކޯޗެވެ.


SunOnline: Koalhun gandaa eku ves TT ge inthihaabu miadhu baavvany\nޢަބްދުﷲ އައިމަން 08 Sep 2020, 10:28\nޓީޓީ އެސޯސިއޭޝަންގެ ހިންގާ ކޮމިޓީ --- ޓޭބަލް ޓެނިސް އެސޯސިއޭޝަން\nޓޭބަލް ޓެނިސް އެސޯސިއޭޝަނުގެ އިންތިހާބު ގުޅިގެން ސިވިލް ކޯޓަށް ހުށަހެޅި މައްސަލައިގައި، އިންތިހާބު ހުއްޓުވުމުގެ އަމުރެއް ނެރެދެވެން ނެތް ކަމަށް އެކޯޓުން އިއްޔެ ނިންމުމާ ގުޅިގެން މިއަދު އިންތިހާބު ކުރިއަށް ގެންދަން ނިންމައިފި އެވެ.\nޓޭބަލް ޓެނިސް އެސޯސިއޭޝަނުގެ އިންތިހާބުގެ މައްސަލައިގައި އެސޯސިއޭޝަނާ ދެކޮޅަށް އެ އެސޯސިއޭޝަންގެ މިހާރު އޮތް އެކްސްކޯގެ މެންބަރު އަދި ކުރިއަށް އޮތް އިންތިހާބުގައިވެސް އެކްސްކޯއަށް ވާދަ ކުރާ މެންބަރު އަލީ އާދަމް މަނިކު (ތާޅަފިލި އަލިބެ) ގެ ފަރާތުން ސިވިލް ކޯޓަށް ވަނީ މައްސަލަ ވައްދާފަ އެވެ. އަދި މި މައްސަލަ ސިވިލް ކޯޓުން ބަލައިގަނެ، މައްސަލައިގެ އިޖުރާއީ އަޑުއެހުން އިއްޔެ ވަނީ ކޯޓުގައި ކުރިއަށް ގެންގޮސްފަ އެވެ. އަދި އަލިބެ ވަނީ އިންތިހާބު ފަސްކޮށްދިނުމަށް ވަގުތީ އަމުރަކަށް އެދިފަ އެވެ.\nނަމަވެސް މިއަދު ޓީޓީ އެސޯސިއޭޝަނުން ބާއްވާ އިންތިހާބު ފަސްކުރުން، ނުވަތަ ބޭއްވުން މަނާ ކުރެވޭނެ ހާލަތެއް ނެތްކަމަށް ބުނެ ސިވިލް ކޯޓުން ވަނީ އަމުރެއް ނެރެފަ އެވެ. އެއާ އެކު މިއަދު ބޭއްވުމަށް ކުރިން ވެސް ތާވަލުކޮށްފައި އޮތް އިންތިހާބު ކުރިއަށް ދާނެ ކަމަށް ޓީޓީ އެސޯސިއޭޝަނުން ރޭ ބޭއްވި ނޫސްވެރިންގެ ބައްދަލުވުމުގައި ވަނީ ހާމަކޮށްފަ އެވެ.\nއެހެން ނަމަވެސް މި މައްސަލަ އިތުރަށް ކުރިއަށް ގެންދާނަމަ ޓީޓީގެ ބައިނަލް އަގުވާމީ މައި އިދާރާ، އައިޓީޓީއެފްއިން ރާއްޖެ ސަސްޕެންޑް ކޮށްފާނެ ކަމަށް ބުނެ މިހާރު ވަނީ ދެފަހަރެއްގެ މަތިން އިންޒާރު ކޮށްފަ އެވެ. އަދި މިއަދުގެ އިންތިހާބު ނުބޭއްވިއްޖެ ނަމަ ރާއްޖެއަށް އެ އިދާރައިން ފިޔަވަޅު އަޅާނެ ކަމަށް ވެސް ކުރިން ވަނީ ބުނެފަ އެވެ.\nކަން އެހެން އޮތުމާއެކު މިއަދު ކުރިން ތާވަލު ކުރި ގޮތަށް ގައުމީ ފުޓުބޯޅަ ސްޓޭޑިއަމް، ގަލޮޅު ދަނޑުގައި ޓީޓީގެ އިންތިހާބު ކުރިއަށް ގެންދާނެ ކަމަށް ޓީޓީ އެސޯސިއޭޝަނުގެ ޖެނެރަލް ސެކެއްޓަރީ އިސްމާއިލް ޝުޖާއު ވަނީ ވިދާޅުވެފަ އެވެ.\nޝުޖާއު ވިދާޅުވީ ޓީޓީގެ އިންތިޚާބުގެ ކަންކަން ހިނގަމުން އަންނަނީ ރަނގަޅަށް ކަމަށް ކުޅިވަރާ ބެހޭ ގައުމީ މަޖިލީހުން ނިންމާފައިވާ ކަމަށާއި، އިންތިޚާބު ބޭއްވުމަށް އެ މަޖިލީހުން ރުހުންދީފައިވާ ކަމަށެވެ. މީގެ އިތުރުން ސުޖާއު ވިދާޅުވީ، ޓީޓީގެ އިންތިޚާބުގެ މައްސަލަ ކޯޓަށް ހުށަހަޅުއްވައިގެން އުޅޭ ފަރާތްތަކަކީ، އެ ފަރާތްތަކުގެ އަމިއްލަ ބޭނުމަށް އެ މައްސަލަ ކޯޓަށް ހުށަހަޅައިގެން އުޅޭ ފަރާތްތަކެއް ކަމަށް ގަބޫލުކުރައްވާ ކަމަށެވެ.\nމީގެ އިތުރުން ޓީޓީގެ އިންތިޚާބުގެ ހުރިހާ ކަމެއް މިހާތަނަށް ގެންގޮސްފައިވާނީ އިންސާފުވެރިކޮށް ކަމަށާއި، ޓީޓީ އިންތިޚާބުގެ ކަންކަން ބަލަހައްޓަމުންދަނީ ދެފުށް ފެންނަ ގޮތަށް ކަމަށް ޝުޖާއު ވަނީ ވިދާޅުވެފަ އެވެ. އަދި އިންތިޚާބުގެ ކަންކަން ބަލަހައްޓަމުން ގެންދަނީ އިންތިޚާބީ ކޮމިޓީން ކަމަށްވެސް އޭނާ ވިދާޅުވި އެވެ.\nޓީޓީ އެސޯސިއޭޝަނުގެ އިންތިޚާބުގައި ރައީސް އާއި ނައިބު ރައީސްގެ އިތުރުން ހަޒާންދާރުގެ މަގާމާއި، ފިރިހެން އަދި އަންހެން މެންބަރުން ތަމްސީލްކުރާ ގޮނޑި އާއި، ކުލަބުތަކާއި ބެލެނިވެރިން ތަމްސީލުކުރާ ގޮނޑިއަށްވެސް މެންބަރުން އިންތިޚާބު ކުރާނެއެވެ. މި އިންތިޚާބުގައި 15 ކުލަބަކާއި، 270 މެންބަރުން ވޯޓުލާނެ ކަމަށް ޓީޓީ އެސޯސިއޭޝަނުން ބުނެ އެވެ.


އައިސް ޕްލާންޓްގައި ކުރަންހުރި މަސައްކަތްތައް - Raa Maduvvaree Council\nއައިސް ޕްލާންޓްގައި ކުރަންހުރި މަސައްކަތްތައް\nއައިސް ޕްލާންޓްގައި ކުރަންހުރި މިދަންނަވާ މަސައްކަތްތައް އަމިއްލަ ތަކެތީގައި ކޮށްދޭނެ ފަރާތެއް ހޯދަން ބޭނުންވެއެވެ. މިމަސައްކަތްތައް ކުރުމަށް ޝަޢުޤުވެރިވެލައްވާ ފަރާތްތަކުން މިކައުންސިލްގެ ބިޑް ހުށަހަޅާފޯމް ފުރިހަމަކުރައްވައި 2021 ޑިސެންބަރު 07 ވާ އަންގާރަ ދުވަހުގެ 13:00 އަށް މިއިދާރާއަށް ވަޑައިގެން އަންދާސީ ހިސާބު ހުށަހެޅުއްވުން އެދެމެވެ. އަންދާސީ ހިސާބު ހުޅުވުން އޮންނާނީ، އަންދާސީ ހިސާބު ހުށަހަޅުއްވާ ދުވަހު، އަންދާސީ ހިސާބު ހުށަހަޅުއްވާ ގަޑީގައެވެ.\nއައިސް ކޮންޓެއިނަރގައި ކުރަންހުރި މަސައްކަތްތައް\nއައިސް ކޮންޓެއިނަރުގެ އެތެރޭ ތަޅުމުގައި ފައިބަރުކުރުން (458 އަކަފޫޓް)\nއައިސް ކޮންޓެއިނަރުގެ އެތެރޭގެ ބިތްތަކުގައި ‘4 ފޫޓް އުސްމިނުގައި ފައިބަރުޖަހައި ފައިބަރު ޝީޓް ނިމޭ ހިސާބުގައި އެސްއެސް ފަތި އެޅުން. (’18 ފޫޓްގެ ދެ ބިތް، ’25 ފޫޓްގެ2ބިތް)\nފައިބަރުކުރާނީ ޖުމްލަ 04 މެޓް ޖަހައިގެންނެވެ. (2 މެޓް ޖަހައި ރިވެޓް އަޅައި، އަދި އޭގެ މަތިން އިތުރު2މެޓް ޖަހައި ޖެލްޖެހުން)\nޕަންޕް ހައުސް ހެދުން\nއައިސް ޕްލާންޓްގެ ވަށާފާރުގެ އެތެރެއިން ލޮނުފެން ޕަންޕް ހަރުކޮށްފައިވާ ސަރަޙައްދު ފާރު ‘8 ފޫޓަށް އުސްކޮށް ‘5 އިންޗި އެޅިގަލުން ރާނާ ދެފަރާތުން ސިމެންތިޖަހައި އޮމާންކޮށް ސީލަރާއި ކުލަލުން. (މިފާރުގެ ދިގުމިނަކީ ’18ފޫޓް)\nޕަންޕް ބޭސްމަންޓްގެ ދެކުނު ފަރާތުގެ ދެކޮޅަށް ދެ ތަނބުޖެހުން. (‘1x’1 ފޫޓްގެ ބުޑަކާއިއެކު “3 އިންޗީގެ ޕީވީސީ ހޮޅިއަށް ކޮންކްރިޓްކުރުން)\nޕަންޕް ހައުސް ފުރާޅު ގިއުގަނޑު ލަކުޑިން ހަދާ، އުތުރުފަރާތަށް ފެންފަހިކޮށް ލައިސާޓް ނޫކުލައިގެ މޮޅު ޓިނުޖަހައި ހިޔާކުރުން. (ޕަންޕްހައުސްގެ ފުޅާ މިން ‘7ފޫޓް، ޓިނުގެ ދިގުމިން ’10 ފޫޓް)\nޕަންޕް ހައުސްގެ ހުޅަނގުކޮޅާއި އިރުމަތީކޮޅު އަދި ދެކުނު ބިތުގައި ލަކުޑި ފްރޭމް ހަދައި ބިމުންފެށިގެން ‘6 ފޫޓް މަތި ލައިސާޓް މޮޅު ޓިނުޖަހައި ބެއްދުން.\nޖަނަރޭޓަރުގެ ދުންހޮޅި ހިފެހެއްޓުމަށް “3 އިންޗީގެ ދަގަނޑު ހޮޅިން ސްޓޭޑެއް ހަދައި ތަޅުމުގައި މައުންޓްކޮށް ދުންހޮޅި ހިފެހެއްޓުމަށް ބްރެކެޓް ހަރުކުރުން.\nޖަނަރޭޓަރުގެ ރޭޑިއޭޓަރުން ވައި ބޭރުކުރުމަށް ރޭޑިއޭޓަރާއި ޖަނަރޭޓަރު ކޮޓަރީގެ ފާރާއި ދެމެދު މޮޅު ހުދު ސަތަރިން ގުޅުވާލައި ޖަނަރޭޓަރު ކޮޓަރިން ބޭރަށް ވައި ދަތުރުކުރާނެގޮތް ހެދުން.\n2021 ޑިސެންބަރު 06 ވާ ހޯމަ ދުވަހުގެ 13:00ގެ ކުރިން ބިޑް ރަޖިސްޓްރީކުރަންވާނެއެވެ. ބިޑް ރަޖިސްޓްރީ ކުރައްވާނީ މިކައުންސިލްގެ info@raamaduvvari.gov.mv / azhar@raamaduvvari.gov.mv އަށް ތިރީގައި މިދަންނަވާ މަޢުލޫމާތު މެއިލްކޮށްގެންނެވެ. ބިޑް ރަޖިސްޓްރީ ނުކުރައްވާ ފަރާތްތަކުގެ ބިޑް ބަލައިނުގަންނާނެ ވާހަކަ ދަންނަވަމެވެ.\n“އައިސް ޕްލާންޓްގެ މަސައްކަތްތައް ކުރުން”\nއަންދާސީހިސާބު އިވެލުއޭޓް ކުރާއިރު ތަޖުރިބާގެ ބެންޗްމާރކްގެ ގޮތުގައި ބަލާނީ އެންމެ ގިނަ ލިޔުންތައް ހުށަހަޅާފައިވާ ފަރާތަށެވެ.\nމި މަޝްރޫޢާއި ބެހޭގޮތޮން މަޢުލޫމާތު ސާފުކުރުމަށް އީ-މެއިލް ކުރައްވާނީ 2021 ޑިސެންބަރު 06 ވާ ހޯމަ ދުވަހުގެ 13:00 ގެ ކުރިން ތިރީގައި ދަންނަވާފައިވާ އެޑްރެހަށެވެ. އީމެއިލްކުރައްވާއިރު ސަބްޖެކްޓްގައި އިޢުލާނު ނަންބަރާއި ބީލަމުގެ ނަން ލިޔަންވާނެއެވެ.\nޕަބްލިޝްކުރި ތާރީޚް: 1 ޑިސެންބަރު 2021\nސުންގަޑި:7ޑިސެންބަރު 2021


ދެއްވަދޫގެ ހުރިހާ ރައްޔިތުންނަށް “އުފާ” ދޯނިން ހިލޭ މަސް ހަދިޔާ ކޮށްފި – Dhen.mv\nގެއްލިގެން ހޯދަމުން ދިޔަ މީހާ ފެނިއްޖެ، ހުރީ ފުރިހަމަ ސިއްޙަތުގައި\nދެއްވަދޫގެ ހުރިހާ ރައްޔިތުންނަށް "އުފާ" ދޯނިން ހިލޭ މަސް ހަދިޔާ ކޮށްފި\nމަރްޔަމް ވަޙީދާ January 13, 2021 - 3:04 pm\nގއ. ދެއްވަދޫ ގައި ކޮވިޑް-19 ފެތުރުމާއި ގުޅިގެން ރަށް މޮނީޓަރިންގެ ހާލަތުގައި އޮތުމުން އެރަށުގެ ރައްޔިތުން މަހަށް ޖެހިފައި ވުމުން، "އުފާ" ދޯނިން އެރަށުގެ ރައްޔިތުންނަށް އެހީތެރިވެއްޖެއެވެ.\nއެދޯނިން "ޒުވާން މަސްވެރިޔާ" މިއަދު "ދެން" އަށް މައުލޫމާތު ދެމުން ބުނީ، މެންދުރު 1:30 ހާއިރު އެރަށަށް އެ ދޯނި އެރަށަށް ކަމަށާއި ރަށުގެ ކައުންސިލާއި، ފުލުހުންނާއި އަދި ރައްޔިތުންނާ މަސްތައް ހަވާލު ކޮށްފައިވާނެ ކަމަށެވެ.\n"ގާތްގަނޑަކަށް 147 ގެއަށް ވާވަރަށް، އެއީ ކޮންމެ ގެއަކަށް ދެތިން މަސް ވާވަރަށް، އަޅުގަނޑުމެން މަސް ހަދިޔާ ކޮށްފިން. ހަދިޔާ ކުރެވުނު ސީދާ އަދަދެއް ނޭނގޭ، އެހެން ނަމަވެސް 700 ނުވަތަ 800 ކިލޯ މަސް ގާތްގަނޑަކަށް އެއީ" ޒުވާން މަސްވެރިޔާ ބުންޏެވެ.\nމިއީ ދެއްވަދޫ ރައްޔިތުން މަހަށް ޖެހި، އެމީހުންނަށް މިހާރު މަހަށް ނުދެވި ހަމައެކަނި ދަޅު މަސް ކައިގެން އުޅޭތީ، އެރަށުގެ ރައްޔިތުން ހިލޭ ވެދިން އެހީއެއް ކަމަށް ވެސް ޒުވާން މަސްވެރިޔާ ބުންޏެވެ.\n"އެމީހުންނަށް މަހަށް ނުއެއްދެވޭތާ ދޯ؟ އެމީހުން ވަރަށް ބޮޑަށް މަހަށް ދަތިވެގެން އުޅޭތީ އެމީހުންނަށް މަސް ދޭން ވެގެން ރޭ ފަތިހު ދޯނީ ތެރޭ ފަޅުވެރިން އެއްކޮށް މަޝްވަރާ ކޮށްގެން، އެންމެން ވެސް ބޭނުންވީ އެރަށަށް މަސް ދޭން." ޒުވާން މަސްވެރިޔާ ބުންޏެވެ.\n"އުފާ" ދޯނީގައި ގާތްގަނޑަކަށް 23 ވަރަކަށް ފަޅުވެރިން މިހާރު މަސައްކަތް ކުރެއެވެ.\nއުފާދޯނިން ވެދެއްވެވި އެހީއަށް އިޚްލާސްތެރި ކަމާއެކު ޝުކުރު ދަންނަވަން.\nތިދެއްވި ދީލަތި އެހީއަށް ފަށް ފަށުން ޝުކުރިއްޔާ!!\nދެއްވަދޫ ކްލަސްޓާ: ފައްސިވި މީހުންގެ އަދަދު 78 އަށް\nދެއްވަދޫން އިތުރު 11 މީހުން ފައްސިވެއްޖެ\nދެއްވަދޫ ކްލަސްޓާ: ކޮންޓެކްޓުންގެ ތެރޭގައި ހައިރިސްކުގެ 101 މީހުން\n21-01-21 : މި ރީތި ތާެރީހުގައި ކައިވެނި ކުރީ ކޮންބައެއް؟\nކުއްލި ހާލަތުގައި އިންތިހާބު ބޭއްވޭ ބިލް ރައީސް ތަސްދީގުކުރައްވައިފި\nފުލުހުންނަށް ހުށަހެޅި ޖިންސީ ގޯނާގެ މައްސަލަތަކާއި ގެވެށި އަނިޔާގެ މައްސަލަތައް އިތުރުވެއްޖެ\nކޮވިޑް-19: ރާއްޖެއިން މިބަލީގައި އުމުރުން ދުވަސްވީ މީހަކު ނިޔާވެއްޖެ


Noorahdheen hulhumale gai raiy car eh dhuvvi: Hekin\nނޫރައްދީން ހުޅުމާލޭގައި ރަތް ކާރެއް ދުއްވި: ހެކިން\nނޫސްވެރިޔާ އަހުމަދު ރިލްވާން ގެއްލުވާލި މައްސާލައިގެ ދައުވާ ލިބޭ ފަރާތެއް ކަމަށްވާ މުހައްމަދު ނޫރައްދީން ހުޅުމާލޭގައި ރަތް ކުލައިގެ ކާރެއް ދުއްވި ކަމަށް އޭނާއާއެކު ވިޔަފާރީގައި މަސައްކަތް ކުރާ ދެ ރައްޓެއްސަކު މިއަދު ކުރިމިނަލް ކޯޓުގައި ހެކި ބަސް ދީފި އެވެ.\nމިދިޔަ އަހަރުގެ އޯގަސްޓް މަހުގެ 15 ވަނަ ދުވަހު މި ދައުވާ އުފުލާފައިވަނީ ހ. ހިލްޓަން، އަހުމަދު އާލިފް ރައޫފާއި، ގދ. ވާދޫ، ކަރަންކާގޭ، މުހައްމަދު ނޫރައްދީންގެ މައްޗަށެވެ. އެ މީހުން ވަނީ ދައުވާއަށް އިންކާރުކޮށްފަ އެވެ. ދައުލަތުން ވަނީ ނޫރައްދީނާއި އާލިފް، ހުޅުމާލޭގައި ރިލްވާން ރަތް ކުލައިގެ ކާރަކަށް އަރުވައިގެން ގެންދިޔަ ކަމަށް ތުހުމަތު ކޮށްފަ އެވެ.\nރަތް ކުލައިގެ ކާރެއް ނޫރައްދީން ހުޅުމާލޭގައި ދުއްވި ކަމަށް ބުނެ ކޯޓުގައި ފުރަތަމަ ހެކިބަސް ދިނީ އޭނާއާއެކު ހުޅުމާލޭގައި ވޯޓާ ސްޕޯޓްސްގެ ވިޔަފާރީގައި ހަރަކާތްތެރިވާ އޭނާގެ ރަހުމަތްތެރި އެކެވެ. އޭނާ ބުނީ ނޫރައްދީން އެ ދުވަސްވަރު ދުއްވީ އާލިފްގެ ކާރެއް ކަމަށް އޭނާ ގާތު ނޫރައްދީން ބުނި ކަމަށެވެ. ނަމަވެސް އެެ ދުވަސްވަރު ނޫރައްދީނާއެކު އާލިފް އުޅެނިކޮށް ފެނިފައިނުވާ ކަމަށެވެ. އަދި އެކާރު ބޭނުން ކުރަމުން ގެންދިޔައީ ޓޫރިސްޓުން އުފުލަން ކަމަށެވެ.\nރިލްވާން ގެއްލުނު ރޭ ނޫރައްދީން އުޅުނު ގޮތް ކިޔާދިނުމަށް ދިފާއީ ވަކީލް ހެކިވެރިޔާ ގާތު އެދުނެވެ. އޭނާ ބުނީ، އެރޭ ރޭގަނޑު 8 އިން މެންދަމު ތިނެއް ޖަހަންދެން ނޫރައްދީން އުޅުނީ އޭނާއާ އެއްކޮށް ސައިކަލުގައި ކަމަށާއި އެރޭ ނޫރައްދީން ގެއަށް ގެންދިޔައީ ވެސް އޭނާއާއެކު ސައިކަލުގައި ކަމަށެވެ. އެރޭ ނޫރައްދީން ގެއަށް ދިޔައީ މެންދަމު ތިނެއް ޖަހާ އެހާކަންހާއިރު ކަމަށް ވެސް އޭނާ ބުންޏެވެ.\nއޭނާ ބުނީ، އެރޭ ނޫރައްދީން އެއްވެސް ވަރަކަށް އެ ކާރު ބޭނުން ނުކުރާ ކަމަށެވެ. އަދި އެ ކާރު އޮތީ އާންމުކޮށް މަގުމަތީގައި ބާއްވާ ތަނުގައި ޕާކް ކޮށްފައި ކަމަށެވެ.\nދެވަނަ އަށް ހެކިބަސް ދިނީ ނޫރައްދީނާއެކު ވޯޓާ ސްޕޯޓްސްގެ ވިޔަފާރީގައި ހަރަކާތްތެރިވާ އޭނާގެ އިތުރު ރަހުމަތްތެރިއެކެވެ. އޭނާ ވެސް މިއަދުގެ ޝަރީއަތުގައި ވަނީ ނޫރައްދީން ރަތް ކުލައިގެ ކާރެއް ހުޅުމާލޭގައި ގެންގުޅުނު ކަމަށް ބުނެފަ އެވެ. ނަމަވެސް އޭނާ އަށް އެްީ ކާކުގެ ކާރެއްކަން ނޭންގޭ ކަމަށް ބުންޏެވެ. އަދި އެ ކާރު ނޫރައްދީން ބޭނުން ކުރީ ފަތުރުވެރިން އުފުލުމަށް ކަމަށްވެސް އޭނާ ބުންޏެވެ.\nކާރުގެ ގެންގޮސް ގެނައި ދޯނީގެ ކައްޕީންގެ ހެކިބަސް\nމިއަދު އިތުރަށް ހެކިބަސް ނަގާފައިވަނީ 2014 ވަނަ އަހަރުގެ އޮގަސްޓް މަހު މާލެ އިން ހުޅުމާލެ އަށް ކާރު ގެންދިޔައިރު ދޯނި ދުއްވަން ހުރި ކައްޕީގެ އާއި ހުޅުމާލެ އިން މާލެ އަށް ކާރު ގެންދިޔައިރު ދޯނި ދުއްވަން ހުރި ކައްޕީގެ އެވެ.\nއެގޮތުން ރަތް ކުލައިގެ ކާރެއް މާލެއިން ހުޅުމާލެ ގެންދިޔަ ކަމަށާއި އަދި ހުޅުމާލެ އިން މާލެ އަށް ގެންދިޔަ ކަަމަށް އެ ދެމީހުން ވެސް ބުންޏެވެ. އަދި އެއީ ޕްރައިވެޓް ކާރެއް ކަމަށް އެ ދެމީހުން ވެސް ބުންޏެވެ. ނަމަވެސް އެއީ ކާކުގެ ކާރެއް ކަމާއި ހުޅުމާލެ ގެންގޮސް މާލެ ގެނައީ އެއް ކާރެއްކަން އެ ދެ މީހުންނަށް ބުނެދޭކަށް ނޭންގުނެވެ. އެ ކާރު އަނބުރާ މާލެ ގެނައީ އޮގަސްޓް މަހުގެ 13 ވަނަ ދުވަހު ކަމަށް އެ ކާރު ގެނައި ދޯނީގެ ކެޕްޓަން މިއަދު ޝަރީއަތުގައި ބުންޏެވެ.\nމިއަދުގެ ޝަރީއަތުގައި އާލިފާއި ނޫރައްދީން ދެއްކުމަށްފަހު، އެ ދެމީހުން ކާރު ގެންދިއުމުގަ އާއި ގެނައުމުގައި ހަރަކާތްތެރިވެރިވެފައި ވޭތޯ ސުވާލު ކުރުމުން އެ ދެ ކެޕްޓަނުން ބުނީ އާލިފާއި ނޫރައްދީންގެ ތެރެއިން އެކަކު ވެސް އެކަމުގައި ހަރަކާތްތެރިވެފައި ނުވާ ކަމަށެވެ.\nރިލްވާން ބޭބެގެ ހެކިބަސް ނެގުން ފަހަށް\nމިއަދުގެ ޝަރީއަތުގައި މައްސަލަ ބައްލަވާ ގާޒީ އާރިފް ވިދާޅުވީ، ރިލްވާން ބޭބެ، މޫސާ ރިލްވާންގެ ހެކިބަސް ނެގުމާމެދު ގޮތެއް ނިންމަވާނީ ދައުލަތުންނާއި ދިފާއީ ވަކީލުންގެ ފަރާތުން ހުށަހަޅާފައިވާ ހުރިހާ ހެކިންގެ ހެކިބަސް ނަގައި ނިންމުމަށް ފަހު ކަމަށެވެ. މީގެ ކުރިން ބޭއްވި އަޑުއެހުން ތަކުގައި ރިލްވާން ބޭބެގެ ހެކިބަސް ނެގުމަށް ދައުލަތާއި ދިފާއީ ވަކީލާ ދެމެދު ވަނީ ހިޔާލު ތަފާތުވުން ތަކެއް އުފެދިފަ އެވެ.\nމޫސާ ރިލްވާންގެ ހެކިބަސް ނެގުމާ މެދު ހިޔާލު ތަފާތުވީ ދައުލަތުން ހެކިން ހުށަހެޅުމުގެ މަރުހަލާގައި މޫސާ ރިލްވާންގެ ނަން ހުށަނާޅައި އޮތުމުންނެވެ. އޭނާގެ ނަން ދައުލަތުން ހުށަހަޅާފައިވަނީ ކުރީގެ އަޑުއެހުމެއްގައި އެވެ. ދައުލަތުން ބުނީ މައްސަލައިގެ އިންސާފަށް ވާސިލްވުމަށް އޭނާގެ ހެކިބަސް ނެގުން ވަރަށްވެސް މުހިންމު ކަމަށެވެ. ނަމަވެސް ދިފާއީ ވަކީލް ވަނީ މޫސާ ރިލްވާންގެ ހެކިބަސް މިހާރު ނުނެގޭނެ ކަމަށް ބުނެފަ އެވެ.


Samaaluvey, Beyrah hingumaai hodulun ithuruvanee!\nއައިޖީއެމްއެޗް -- ފޮޓޯ: ރާއްޖެއެމްވީ\n9 ޑިސެންބަރ 2019 1 ކޮމެންޓް\nބޭރަށް ހިންގުމާއި ހޮޑުލުން އިތުރުވާތީ ސަމާލުވުމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން އިލްތިމާސްކޮށްފި އެވެ.\nއެޗްޕީއޭ އިން ބުނީ ބޭރަށް ހިންގުން ކަމަށް ބެލެވެނީ 24 ގަޑިއިރު ތެރޭގައި3ފަހަރަށްވުރެ ގިނައިން ދިޔާކޮށް ބޮޑުކަމު ދެވުމުން ކަމަށެވެ.\nބޭރަށް ހިންގާނަމަ ތިމާއާއި އެހެން މީހުންގެ ރައްކާތެރިކަމަށްޓަކައި ކުރެވިދާނެ ގިނަ ކަންތައްތަކެއް އެޗްޕީއޭ އިން ވަނީ ފާހަގަކޮށްފަ އެވެ.\nއޯއާރއެސް އަދި ދިޔާތަކެތި ބޭނުންކުރުމަށް އެޗްޕީއޭ އިން ވަނީ ބުނެފަ އެވެ. އެގޮތުން ގިނަގިނައިން ލޮނުޕެކެޓް، ފެން އަދި ސޫޕް އަދި ކުރުނބާ ފެންފަދަ ދިޔާ ތަކެތި ބޭނުންކުރުމަށް އެޗްޕީއޭ އިން ވަނީ އެދިފަ އެވެ.\nމީގެއިތުރުން އަތް ދޮވުން ވަރަށް މުހިއްމު ކަމަށް އެޗްޕީއޭ އިން ބުނާއިރު ކުޑަކުދިންގެ ނެޕީ ބަދަލުކުރުމަށްފަހުގައި ސައިބޯނިލައިގެން ރަނގަޅަށް އަތް ދޮވުން އަދި ބޭނުން ކޮށްފައިވާ ނެޕީ ރައްކާތެރި ގޮތުގައި ނައްތާލުމަށް އެޗްޕީއޭ އިން ވަނީ އެދިފަ އެވެ. އަދި ފާހަނާ ކުރުމަށްފަހު އަދި ކާބޯތަކެތި ތައްޔާރު ކުރުމުގެ ކުރިން ސައިބޯނިލައިގެން ރަނގަޅަށް އަތް ދޮވުމަށް ވެސް އެޗްޕީއޭ އިން ވަނީ އިލްތިމާސްކޮށްފަ އެވެ.\nއެޗްޕީއޭ އިން ބުނީ ފެނާއި ކާނާ ރައްކާތެރި ގޮތުގައި ބޭނުންކުރުން ވެސް ވަރަށް މުހިއްމު ކަމަށެވެ. އެގޮތުން ބޯން ބޭނުންކުރާ ފެން ކައްކައިގެން ބޭނުންކުރުމަށާއި ކާބޯތަކެތީގައި މެހި ނުޖައްސާނެހެން މަތި ޖަހާފައި ބެހެއްޓުމަށް އެޗްޕީއޭ އިން ވަނީ އެދިފަ އެވެ.\nމީގެއިތުރުން ތިން ދުވަސް ވަންދެން 24 ގަޑިއިރު ތެރޭގައި ތިން ފަހަރަށް ވުރެ ގިނައިން ބޮޑުކަމުދެވުން ނުވަތަ ބޭރަށް ހިންގުމުގެ އަލާމަތްތައް އިތުރަށް ގޯސް ވާނަމަ ޑޮކްޓަރަށް އަވަހަށް ދެއްކުމަށްވެސް އެޗްޕީއޭ އިން ވަނީ އެދިފަ އެވެ.\nއެޗްޕީއޭ އިން ބުނީ ބޭރަށް ހިންގުމުގެ އަލާމާތްތައް ފެންނަތާ ދެ ދުވަސް ވަންދެން، ސްކޫލު ކުދިން ސްކޫލަށް ނުފޮނުވުމަށް އިލްތިމާސް ކުރާ ކަމަށެވެ. ހަމައެހެންމެ ވަޒީފާގެ މާހައުލަށް ނުނިކުމެ ގޭގައި އަރާމު ކުރުމަށާއި އާންމުން އެއްވެއުޅޭ ސަރަހައްދުތަކަށް ނިކުމެ އުޅުން މަދުކުރުމަށް ވެސް ވަނީ އިލްތިމާސްކޮށްފަ އެވެ.\nމުޅި ރާއްޖެ ގަ ތަ؟..ކޮބާ މައުލޫމާތު\nދިވެހިންނަށް ވިސާއާއި ނުލައި ޔޫރަޕަށް ވަނުމުގެ އުންމީދު އާވެއްޖެ\nކުޑަކުއްޖާ ރޭޕްކުރި މައްސަލައިގައި މީހަކު ހައްޔަރުކޮށްފި


Kudakudhinnaa dhimaalah halheyh nulavan vee5sababeh – Iru\nޝާޝާ· 25 ނޮވެމްބަރ 2020\nކުޑަކުދިން ގެންގުޅުމަކީ ކިހާ އުނދަގޫ ކަމެއްކަން އެނގޭނީ އެކަން ތަޖުރިބާކުރާ މީހުންނަށެވެ. ބައެއްފަހަރު އެކުދިން ކުރާ ކަންތައްތަކުން ރުޅިގަނޑު ފަޅައިގެން ދާވަރު ވެއެވެ. ނަމަވެސް އެފަދަ ހާލަތްތަކުގައި ވެސް ބަލަންވާނީ ވީހާވެސް ހަމަޖެހިގެން އެކުދިންނާ މުއާމަލާތް ކުރުމަށެވެ.\nތިރީގައި މި ކިޔައިދެނީ، ކުޑަކުދިންނާ ދިމާއަށް ހަޅޭއްލަވައި، ރުޅި އިސްކުރުމުން ދުރުވާންޖެހޭ ބައެއް ސަބަބުތަކެވެ.\n1. އެކުދިން ބިރުގަންނާނެ\nރުޅިއައިސް އެއްޗެއް ބުނުމުން އެކުދިންނަށް ވިސްނޭނެ ކަމަށް ހީވިޔަސް، ހަގީގަތުގައި ވަނީ އޭގެ އިދިކޮޅަށެވެ. މަންމަ/ބައްޕަ ނުވަތަ ހަޅޭއްލަވަން ފެށުމުން އެކުދިން ގިނަ ފަހަރަށް ގަންނާނީ ބިރެވެ. އަދި އެމީހަކާ އޮންނަ ގުޅުން ދުރުވާން ފަށާނެއެވެ.\n2. އިތުބާރުކުރުން ހުއްޓޭނެ\nހަޅޭއްލަވާތީ ގަންނަ ބިރެއްގެ ސަބަބުން، ތިބާއަށް އެކުދިން ކުރާ އިތުބާރު ކުޑަވާނެއެވެ. އަދި ކުށެއް ކުރެވުމުން އެވާހަކަ އައިސް ތިބާ ކައިރީގައި ބުނުމުގެ ބަދަލުގައި ބަލާނީ ސިއްރު ކުރެވޭތޯއެވެ.\n3. ރުޅި އިސްކުރަން ދަސްވުން\nބޮޑެތި މީހުން ރުޅި އައިސް ހަޅޭއްލަވާތަން ފެނުމުން، ކުޑަކުދިންގެ އުޅުމަށް އޭގެން އަސަރުކުރެއެވެ. އެގޮތުން ބޮޑުވަމުން އަންނަ ވަރަކަށް ރުޅި އިސްކުރަން ދަސްވެ، ރުޅިއައުމަކީ ހައްލެއް ކަމުގައި ދެކޭނެއެވެ.\n4. މީހުންނާމެދު ދެކޭގޮތް ބަދަލުވުން\nމަންމަ/ބައްޕަ ނުވަތަ ބެލެނިވެރިޔާ އަބަދު އެކުއްޖަކާ ދިމާއަށް ހަޅޭއްލަވައި ހަދާނަމަ، އެހެން މީހުންނާމެދު ވެސް އޭނާ ދެކޭނީ އެގޮތަށެވެ. އަދި އެހެން މީހުންދެކެ ވެސް ބިރުގަނެ، ކުއްޖާގެ ހަގީގީ އުޅުން ފާޅުކުރަން ޖެހިލުންވާނެއެވެ.\n5. އަމިއްލަ ނަފްސަށް އޮންނަ އިތުބާރު ކުޑަވުން\nރުޅި އިސްކުރާ ބަޔަކު ދިރިއުޅޭ މާހައުލެއްގައި ބޮޑުވާ ކުދިން، އަމިއްލަ ނަފްސަށް އިތުބާރުކުރުން ކުޑަވެއެވެ. އެގޮތުން މައިންބަފައިން ހަޅޭއްލަވާނަމަ އެކުދިން ހީކުރާނީ އެކުދިންގެ ގައިގައި ކޮންމެވެސް މައްސަލައެއް ހުންނަނީ ކަމަށެވެ. އެހެންކަމުން ކަންކަން ކުރާއިރު ވެސް އެކަމެއް ކާމިޔާބުކުރެވޭނެ ކަމަކަށް ނުދެކޭނެއެވެ.


Ed Sheeran engagevejje | Mihaaru\nޝީރަން އާއި ޗެރީ: ދެ މީހުން އެންގޭޖްވި ނަމަވެސް ކައިވެނި ކުރާނެ ދުވަހެއް އަދި ނޭނގޭ.\nލަވަކިޔުންތެރިޔާ އެޑް ޝީރަން ލޯބިވެރިޔާ ޗެރީއާ އެންގޭޖްވެއްޖެ\n21 ޖެނުއަރީ 2018 - 12:15 1 comment\nއިނގިރޭސިވިލާތުގެ ޒުވާން ލަވަ ކިޔުންތެރިޔާ އެޑް ޝީރަން އޭނާގެ ލޯބިވެރިޔާ ޗެރީ ސީބޯންއާ އެންގޭޖްވެއްޖެ އެވެ.\nއުމުރުން 26 އަހަރުގެ ލަވަކިޔުންތެރިޔާ ވަނީ އެކަން އިސްޓަގްރާމްގައި ވެސް ފޭނުންނާ ހިއްސާ ކޮށްފަ އެވެ. ޝީރަން އާއި ޗެރީއަކީ ވަރަށް ކުޑައިރުއްސުރެން ވެސް ދެ އެކުވެރިންނެވެ. އަދި ދެ މީހުން ކިޔެވީ ވެސް އެއް ސްކޫލެއްގަ އެވެ. ޝީރަން އާއި ޗެރީ ހިތާވެގެން އުޅޭކަން ރަސްމީކޮށް އިއުލާން ކުރީ 2015 ގެ ތެރޭގަ އެވެ.\nއާ އަހަރަކާ އެކު ދެ މީހުންގެ އެންގޭޖްމަންޓް އިއުލާން ކުރި އިރު، އެކުގައި ވެސް އުޅޭތާ ވެސް މިހާރު ދުވަސްތަކެއްވެއްޖެ އެވެ. ރިޕޯޓްތައް ބުނާ ގޮތުން ހޮކީ ކުޅުންތެރިޔާ ޗެރީ އާއި ޝީރަން ދެން މާ ލަސްތަކެއް ނުވެ ކައިވެނި ވެސްކޮށްފާނެ އެވެ.\nޝީރަން އާއި ޗެރީ ވަނީ އެންގޭޖްވެފައި.\nދާދި ފަހުން ދިން އިންޓަވިއުއްގައި ޝީރަން ބުނީ ޗެރީ އާއި އޭނާ އުޅެނީ ވަރަށް ސީރިއަސް ލޯބީގެ ގުޅުމެއްގެ ތެރޭގައި ކަމަށާއި ދެ މީހުންގެ ގުޅުން ވަރަށް ރަނގަޅު ކަމަށެވެ.\n"އަހަރެންގެ ހަޔާތުގައި މިހާރު ކަންބޮޑުވާނެ ކަމެއް ނެތް. ވަރަށް އުފަލުން ހިތްހަމަޖެހިގެން މި އުޅެނީ. ޝެރީއަކީ އަހަރެންގެ ހަޔާތުގެ ވަރަށް މުހިއްމު ބައެއް،" މިހާތަނަށް ހަތަރު އަލްބަމް ނެރެފައިވާ ލަވަކިޔުންތެރިޔާ ބުންޏެވެ. "އަހަރެމެން ދެ މީހުންގެ ގުޅުން ވަރަށް ބަދަހި."


May 2017 – Haftha\nގަދަ ވަޔާއެކު ތިނަދޫ އަށް ގެއެއްގެ ފުރާޅު އެއްލާލައި ބޮޑެތި ގެއްލުންތަކެއް ވެއްޖެ\nގަދަ ވަޔާއެކު އައިކޮޅިގަނޑުގައި ގދ. ތިނަދޫ8 ގެއެއްގެ ފުރާޅުއެއްލާލައި 15ގެއަކަށް އެކިވަރުގެ ގެއްލުން ވެއްޖެއެވެ.\nތިނަދޫ ކައުންސިލް މެމްބަރަކު ވިދާޅުވީ މިރޭ އިޝާނަމާދު ވަގުތު އައި ކޮޅިގަނޑުގެ ގަދަވަޔާއެކު އެރަށުގެ ބައެއް ގެތަކަށް ގެއްލުންވެ 8 ގެއެއްގެ ފުރާޅު އެއްލާލާފައިވާ ކަމަށާއި\nއޭގެ އިތުރުންވެސް އިތުރު 15 ގެއަކަށް އެކިވަރުގެ ގެއްލުންތައް ލިބިފައިވާ ކަމަށެވެ. އެ ހާދިސާގައި އެއްވެސް މީހަކަށް އަނިޔާއެއް ލިބިފައިވާ ކަމުގެ މައުލޫމާތު ލިބިފައި ނުވެއެވެ.\nއެ ހާދިސާގައި ތިނަދޫގެ ފަސް ގުދަނަކަށް ވެސް އެކި ވަރުގެ ގެއްލުން ވަނީ ލިބިފައިވާއިރު މިރޭގެ ހާދިސާގައި ބޮޑަށް ގެއްލުން ލިބިފައިވަނީ އަލަށް ހަމަދަމުން އަންނަ ގެތަކަށް ކަމަށް ވެސް އޭނާ ވިދާޅުވިއެވެ.\n“ބައެއްގޭގޭގެ ރުއްގަސްތަށްަ ވެއްޓުމުގެ އިތުރުން ގެއްގެ ފާރު ވެއްޓި ބޮޑެތި ގެއްލުންތަކެއް ވަނީ ލިބިފައިވާއިރު ރަށުގެ އެކި ހިސާބުތަކުގައި ހުރި ގެތަކަށް އެކިވަރުގެ ގެއްލުންތަށް ވަނީ ވެފައި” ކައުންސިލް މެންބަރ ވިދާޅުވިއެވެ.\nއޭނާ ވިދާޅުވި ގޮތުގައި ހާލުގައި ޖެހުނު މީހުން މިހާރު ތިބީ އަވަށްޓެރި ގޭތަކުގެ ބޯހިޔާވަހި ކަމުގައެވެ. އަދި އެފަރާތްތަކަށް އެހީތެރިކަން ފޯރުކޮށްދިނުމަށްޓަކައި މަޝްވަރާ ކުރެވެމުން އަންނަ ކަމަށްވެސް ވިދާޅުވިއެވެ.\nއެމްއެންޑީއެފުން ބުނީ، ރާއްޖެއަށް މިހާރު ކުރަމުންދާ ވިއްސާރައިގައި ގދ. ތިނަދޫ ހަތަރު ގެއެއްގެ ފުރާޅު އެއްލައިލި ހާދިސާގެ ރިޕޯޓް އެމްއެންޑީއެފަށް ލިބުނީ، މިރޭ 20:20 ކަންހާއިރު ކަމަށެވެ. އަދި އެ ޚާބަރު ލިބުމާއެކު އެމްއެންޑީއެފް ސަދަން އޭރިޔާގެ ސިފައިން އެހީތެރިކަން ފޯރުކޮށްދެމުން ދާކަމަށެވެ.\nAuthor ޝަހީދާPosted on May 31, 2017 June 1, 2017 Categories ޚަބަރު\nފާރިސް މައުމޫންގެ ބޮޑުދައިތަ އަަވަހާރަވެއްޖެ\nރައްޔިތުންގެ މަޖިލީހުގެ ދިއްގަރު ދާއިރާގެ މެންބަރު އަހުމަދު ފާރިސް މައުމޫންގެ ބޮޑު ދައިތަ ފަރީޝާ އިބްރާހީމް އަވަހާރަވެއްޖެއެވެ.\nފާރިސްގެ މަންމާފުޅު ނަސްރީނާ އިބްރާހީމްގެ ކޮއްކޯފުޅު ފަރީޝާ އަވަހާރަވީ ސިންގަޕޫރުގެ ހޮސްޕިޓަލެއްގައި ފަރުވާދެމުން ދަނިކޮށެވެ. ފަރީޝާ އަކީ ކުރީގެ އިންފޮމޭޝަން މިނިސްޓަރު ސަމަރު ބުލޫ އިބްރާހީމް މަނިކުގެ އަނބިކަނބަލުންނެވެ.\nބޮޑުދައިތަ އާލާސްކަންފުޅާ އުޅުއްވާތީ ރާއްޖެއިން ބޭރަށް ވަޑައިގަތުމުގެ ހުއްދައަކަށް ފާރިސް އެދިވަޑައިގަތުމުން ސަރުކާރުން ވަނީ އެ ހުއްދަ ދެވެން ނެތް ކަމަށް އަންގާފައެވެ.\nހޯމް މިނިސްޓްރީން ބުނީ ފުލުހުން ފާރިސްއާ ގުޅޭ މައްސަލައެއް ތަހުގީގު ކުރަމުން އަންނައިރު، އޭނާ އަށް އެ ހުއްދަ ދީފިނަމަ ރާއްޖެއިން ބޭރަށް ވަޑައިގަތުމަށްފަހު އެނބުރި ރާއްޖެ ވަޑައިނުގެންފާނެ ކަމަށް ހީވާ ކަމަށެވެ.\nއަދި ފުލުހުންގެ ތަހުގީގަށް ހޯދަމުން އަންނަ މީހަކު، ފާރިސް އާއި ފާރިސްގެ އާއިލާގެ އެހީތރިކަމާ އެކު ފިލައިގެން އުޅޭ ކަމަށް ވެސް ހޯމް މިނިސްޓްރީން ވަނީ ބުނެފައެވެ.\nރައީސް މައުމޫން އަށް ރައްކާތެރިކަން ކަށަވަރުކޮށްދިނުމަކީ ސަރުކާރުގެ ޒިންމާއެއް – އަމީތު\nކުރީގެ ރައީސް އަލްއުސްތާޒު މައުމޫން އަބުދުލްގައްޔޫމަށް އިނާޔަތާއި ރައްކާތެރިކަން ކަށަވަރުކޮށްދިނުމަކީ ސަރުކާރުގެ ޒިންމާއެއްކަމަށް ރައްޔިތުންގެ މަޖިލީހުގެ މަޑުއްވަރީ ދާއިރާގެ މެންބަރު މުހައްމަދު އަމީތު ވިދާޅުވެއްޖެއެވެ.\nއަމީތު މިހެން ވިދާޅުވީ ރައީސް މައުމޫން އެއްވެސް ސެކިއުރިޓީއެއް ނެތި ސިންގަޕޫރުގައި ޓެކްސީއަކަށް އަރާވަޑައިގަންގަންނަވާ ފޮޓޯއެއް އާންމުވެ އެކަމުގެ ކަންބޮޑުވުން ގިނަ ބަޔަކު ފާޅުކުރަމުންދިއުމާއި ގުޅިގެން މިރޭ ކުރެއްވި ޓްވީޓެއްގައެވެ.\nއަމީތުގެ ޓްވީޓްގައި ވިދާޅުވެފައިވަނީ ” ރައީސް މައުމޫން އަށް ހައްގުވާ އިނާޔަތާއި ރައްކާތެރިކަން ކަށަވަރުކޮށްދިނުމަކީ ސަރުކާރުގެ ޒިންމާއެއް. އިހުމާލުވާ ފަރާތްތަކާއި ގާނޫނު އަރާ ހަމަކުރާނެ ” މަޑުއްވަރީ ދާއިރާގެ މެންބަރު އަމީތު ވިދާޅުވިއެވެ.\nރައީސް މައުމޫން ސިންގަޕޫރަށް ވަޑައިގެންނެވީ އެމަނިކުފާނުގެ އަނބިކަނބަލުންގެ ކޮއްކޯފުޅު ފަރީޝާ އިބްރާހީމްގެ ސިއްހީ ހާލުކޮޅު ބޮޑުވުމާ ގުޅިގެން އިންޑިއާގައި ހުންނެވުމަށްފަހު އެވެ.\nރައީސް މައުމޫން ރާއްޖެއިން އިންޑިއާއަށް ވަޑައިގަތުމަށް ސެކިއުރިޓީއާ އެކު ފުރަން އުޅުއްވަނިކޮށް ފަހު ވަގުތު ސަރުކާރުން ވަނީ ސެކިއުރިޓީ ނުގެންދެވޭނެ ކަން އަންގާފަ އެވެ. އެހެންކަމުން ރައީސް މައުމޫން ރައްޖެއިން ބޭރަށް ވަޑައިގެން އުޅުއްވަނީ ސެކިއުރިޓީ ނެތި އެވެ.\nރައީސުލްޖުމްހޫރިއްޔާ ކަން ކޮށްފައިވާ މީހަކަށް ދޭން ޖެހޭ ރައްކާތެރިކަމާ އިނާޔަތްތަކާ ބެހޭ ގާނޫނަށް ދާދި ފަހުން އިސްލާހުތަކެއް ގެނެސް ކުރީގެ ރައީސުންނަށް ލިބޭ އިނާޔާތްތައް ކުޑަކޮށް ސެކިއުރިޓީ ވަނީ ވަރަށް ބޮޑަށް ދަށްކޮށްފަ އެވެ.\nAuthor .Posted on May 31, 2017 June 1, 2017 Categories ޚަބަރު\nޕީޕީއެމްގެ ދިދަ ބޭނުންކުރި ކަމަށް ބުނެ ފާރިސް ފުލުސް އޮފީހަށް ހާޒިރުކުރަނީ\nޕީޕީއެމްގެ ދިދަ ބޭނުންކުރި ކަމަށް ބުނެ އެ ޕާޓީގެ ބާނީ ރައީސް މައުމޫން އަބްދުލް ގައްޔޫމްގެ ދަރިކަލުން އަދި ރައްޔިތުންގެ މަޖިލީހުގެ ދިއްގަރު ދާއިރާގެ މެމްބަރ އަހުމަދު ފާރިސް މައުމޫން ފުލުހުންގެ އިދާރާ އަށް ހާޒިރުވާން އަންގައިފިއެވެ.\nއެނގިފައިވާގޮތުގައި މާދަމާ ރޭ 9:30 އަށް ފުލުހުންގެ އިދާރާ އަށް ހާޒިރުވާން ފާރިސް އަށް ވަނީ އަންގާފައެވެ. މިކަމާ ގުޅޭގޮތުން ފުލުހުންގެ ބަހެއް އަދި ނުލިބެއެވެ.\nއިލެކްޝަންސް ކޮމިޝަނުން ވަނީ ފާރިސް ޕީޕީއެމްގެ މެމްބަރުކަމުން ވަކިވެއްޖެ ކަމަށް ނިންމާފައެވެ. ނަމަވެސް އޭނާ ޕާޓީން ވަކިކުރީ ގަވާއިދާ ޚިލާފަށްކަމަށް ބުނެ އެ މައްސަލަ އޮތީ ކޯޓަށް ހުށަހަޅާފައެވެ.\nޕީޕީއެމް އުފެއްދުމުގައި އިސް ދައުރެއް އަދާކުރެއްވި ފާރިސް އަކީ ޕީޕީއެމްގެ މުސްތަޝާރު އަބްދުﷲ ޔާމީނާ ޚިޔާލުތަފާތު ބޭފުޅެކެވެ.\nއިދިކޮޅު ފަރާތްތަކުން ބުނަމުން އަންނަނީ ކޯޓުތައް މެދުވެރިކޮށް ޕީޕީއެމްގެ މުސްތަޝާރު ވަނީ ޕާޓީ ފޭރިގެންފައި ކަމަށެވެ. ނަމަވެސް ޔާމީން ވިދާޅުވަމުން އަންނަނީ ކޯޓުގެ އެއްވެސް ނިންމުމަކަށް އެމަނިކުފާނު ނުފޫޒު ފޯރުވާފައިނުވާނެ ކަމަށާއި ކޯޓުން ނިންމާ ނިންމުންތަކަށް އެންމެން ވެސް އިޙްތިރާމް ކުރަންޖެހޭނެ ކަމަށެވެ.\nAuthor ޝަހީދާPosted on May 31, 2017 May 31, 2017 Categories ޚަބަރު\nއަޅުގަނޑު އެދުނީ ޓްރެވެލް ޑޮކިއުމެންޓެއްގައި ނަމަވެސް ފުރޭނެގޮތް ހަމަޖައްސައިދޭން: ފާރިސް\nއޭނާ އެދިވަޑައިގަތީ ޓްރެވެލް ޑޮކިއުމެންޓެއްގައި ނަމަވެސް ރާއްޖެއިން ބޭރަށް ފުރޭނެގޮތް ހަމަޖައްސައިދިނުމަށް ކަމަށާއި އަދި ފުލުހެއް ފޮނުވާނަމަ އެމީހެއްގެ ޚަރަދު ހަމަޖައްސައިދޭނެ ކަމަށް ދަންނަވާފައިވާނެ ކަމަށް ދިއްގަރު ދާއިރާގެ މެމްބަރު އަހުމަދު ފާރިސް މައުމޫން ވިދާޅުވެއްޖެއެވެ.\nހޯމް މިނިސްޓްރީން އިއްޔެ އޭނައާ ގުޅޭގޮތުން ނެރުނު ބަޔާނަށް ރައްދުދެއްވަމުން ފާރިސް ވިދާޅުވީ ރާއްޖެއިން ބޭރަށް ފުރުމަށްޓަކައި، އޭނާގެ ޕާސްޕޯޓު ހިފަހައްޓާފައި އޮތް އޮތުން ނިމުމަކަށް ގެނައުމަށް އެދުމުގެ ބަދަލުގައި، އޭނާ އެދިވަޑައިގަތީ ޓްރެވެލް ޑޮކިއުމެންޓެއް ބޭނުންކޮށްގެން ފުރޭނޭ އިންތިޒާމު ހަމަޖައްސަވައި ދެއްވުމަށެވެ. އަދި އޭނައާ އެކު ފުލުހުން ފޮނުވާނަމަ އެ ބޭކަލުންގެ ދަތުރު ޚަރަދަށްވެސް ޒިންމާވާނޭކަމަށް މޯލްޑިވްސް ޕޮލިސް ސަރވިސްގައި ދެންނެވި ކަމަށް ފާރިސް ވިދާޅުވިއެވެ.\n“މިއީ ތަޙްޤީޤަށް ފިލާފާނޭ މީހަކު ހުށަހަޅާނޭ ހުށަހެޅުމެއް ނޫންކަން ބުއްދީގެ ހަމަތަކުން ވިސްނުމުން ސާފުވާނެއެވެ.” ފާރިސް ވިދާޅުވިއެވެ.\nފާރިސް ވިދާޅުވީ އޭނާގެ ޕާސްޕޯޓު ހިފަހައްޓާފައިވާ މައްސަލައިގައި އަޅުގަނޑުގެ ހުރި ކަންބޮޑުވުންތައް ސޯޝަލް މީޑިއާގައި ޙިއްސާކުރުމުގެ ބަދަލުގައި އަޅުގަނޑު އާދޭސް ދެންނެވީ ރަސްމީ އިދާރާތަކުގައި ކަމަށެވެ. އަދި އޭނާ ރާއްޖެއިން ބޭރަށް ފުރަން ބޭނުންވަނީ ބޮޑުދައިތަގެ ބަލި ހާލު ހުރިގޮތުން، ބޮޑުދައިތަ ދެކިލަން މިވަގުތު ދިއުމަކީ ހަމަ ކޮންމެހެން މުހިންމު ކަމެއްކަމަށް ޤަބޫލުކުރެވޭތީ ކަމަށް ފާރިސް ވިދާޅުވިއެވެ.\nފުލުހުންގެ ތަޙްޤީޤަށް ބޭނުންވާ މީހަކު މޯލްޑިވްސް ޕޮލިސް ސަރވިސްއަށް ހާޒިރުކުރުމަށް ފާރިސް އާއި އޭނާގެ ޢާއިލާއިން، ހުރަސް އަޅަމުން ގެންދާކަމަށް މިނިސްޓްރީ އޮފް ހޯމް އެފެއަރޒް އިން ނެރެފައިވާ ނޫސްބަޔާނުގައި ބުނެފައިވާ ބުނުމަކީ ކަނޑައެޅިގެން ޙަޤީޤަތާ ޚިލާފަށް އޭނާގެ މައްޗަށް މައްޗަށް ކޮށްފައިވާ ޖިނާއީ ތުހުމަތެއް ކަމަށް ފާރިސް ވިދާޅުވިއެވެ.\nއޭނާ ވިދާޅުވީ ޖިނާއީ ކުށެއްގެ ތުޙުމަތުކުރެވޭ މީހަކު މޯލްޑިވްސް ޕޮލިސް ސަރވިސްއަށް ހާޒިރުކޮށްދިނުމަކީ އޭނަ އާއި އޭނާގެ ޢާއިލާގެ މަސްޢޫލިއްޔަތެއް ނުވަތަ ޤާނޫނީ ޒިންމާއެއް އޮތްކަމެއް ކަމުގައި ނުދެކޭ ކަމަށެވެ. ކުށްކުށުގެ ތުހުމަތު ކުރެވޭ މީހުންގެ މައްޗަށް ތަޙްޤީޤް ހިންގުމުގައިއާއި، ޝަރީޢަތް ހިންގުމުގައި އެނޫން މީހުންގެ ޤާނޫނީ ޙައްޤަށް ހުރަސް އަޅައިގެން ނުވާނޭކަމަށް ޤާނޫނުއަސާސީގެ 44 ވަނަ މާއްދާގައި ބަޔާންކޮށްފައި އޮންނައިރު، ފުލުހުން ތަޙްޤީޤަށް ހާޒިރުކުރަން ބޭނުންވާ މީހަކު ހާޒިރުނުކުރެވޭތީ އޭނާ އަށް އެކަމުގެ އަދަބު ދިނުމުގެ ގޮތުން ފުރުން މަނާކުރުމަކީ ޤާނޫނުއަސާސީގެ 44 ވަނަ މާއްދާއާ ކަނޑައެޅިގެން ޚިލާފަށް ހިންގޭ ބާޠިލު އިޖުރާއާތެއް ކަމަށް ވެސް ފާރިސް ވިދާޅުވިއެވެ. އަދި އެހެން މީހަކު ފުލުހުންގެ ތަޙްޤީޤަށް ހާޒިރު ނުވުމަކީ އަޅުގަނޑުވެސް ތަޙްޤީޤަށް ހާޒިރުނުވެ ފިލާފާނޭކަމަށް ބެލުމަށް އޮތް ޙުއްޖަތެއް ނޫން ކަމަށް ވެސް ފާރިސް ވިދާޅުވިއެވެ.\n“އަޅުގަނޑުގެ މައްޗަށް ތުޙުމަތުކުރެވޭކަމަށް ބުނެ މޯލްޑިވްސް ޕޮލިސް ސަރވިސްއިން ތަޙްޤީޤްކުރާ މައްސަލައިގައި އަޅުގަނޑުގެ ފަރާތުން ފުރިހަމައަށް ވާނީ އެއްބާރުލުން ދީފައެވެ. ފުލުހުންގެ ފަރާތުން ކުރާ ތަޙްޤީޤަކަށް އަޅުގަނޑު އެއްބާރުލުން ނުދޭކަމަށް ވިދާޅުވުމަކީ ކަމުގެ ޙަޤީޤީ މަޢުލޫމާތު ސާފުނުކުރައްވައި ވިދާޅުވާ ޙަޤީޤަތާ ޚިލާފް ވާހަކައެކެވެ. ފުލުހުން ކުރައްވަމުން ގެންދަވާކަމަށް ވިދާޅުވާ ތަޙްޤީޤަކީ ސިޔާސީ މަޤްސަދެއްގައި ސަރުކާރުގެ ނުފޫޒުން ކުރުވާ ކަމެއްކަން އަޅުގަނޑަށް ސާފުވި ނަމަވެސް، ފުލުހުންގެ ޙުރުމަތް ދެމެހެއްޓުމަށްޓަކައި އަޅުގަނޑަށް ދެވެން އޮތް އެންމެ މަތީ ދަރަޖައަކަށް ފުލުހުންނަށް އަދިވެސް އެއްބާރުލުން ދެމުން ގެންދާނޭވާހަކަ ދަންނަވަމެވެ.” ފާރިސް ވިދާޅުވިއެވެ.\nAuthor ޝަހީދާPosted on May 31, 2017 Categories ޚަބަރު\nފްލައިމީ ފްލީޓަށް 52 ސީޓުގެ އާ ބޯޓެއް ގެނެސްފި\nވިލާ ގްރޫޕްގެ ފަރާތުންހިންގާ އެއާލައިން ފްލައިމީ ފްލީޓަށް 52 ސީޓުގެ އާ ބޯޓެއް ގެނެސްފިއެވެ. ފްލައިމީގެ ފްލީޓަށް އަލަށް ގެނައީ އޭޓީއާރު 42 500 މަރުކާގެ ބޯޓެކެވެ.\nފްލައިމީގެ އުދުހުންތަކުގައި މިހާރުވެސް ދަނީ ދެ ބޯޓު ބޭނުން ކުރަމުންނެވެ. އެއީ އޭޓީއާރު 72 500 މަރުކާގެ ދެ ބޯޓެވެ. އޭޓީއާރު 42 މަރުކާރުގެ ބޯޓެއް ފްލައިމީން ގެނައި މީ ފުރަތަމަ ފަހަރެވެ.\nފްލައިމީގެ އުދުހުންތައް ފެށީ 2011 ވަނަ އަހަރުގެ މާޗް މަހު އެވެ. ފްލައިމީގެ ދަތުރުތައް ކޮންމެ ދުވަހަކު ވިލާ އިންޓަނޭޝަނަލް އެއާޕޯޓަށް ކުރާއިރު ކޮންމެ ހަފްތާއަކު އދ. މާމިގިއްޔާއި ބ. ދަރަވަންދޫއަށް އެ އެއާލައިނުގެ ޝެޑިއުލްޑް ފްލައިޓުތައް އޮވެ އެވެ.\nAuthor .Posted on May 31, 2017 May 31, 2017 Categories ޚަބަރު\nއެކްސިޑެންޓްވި ދޯނީގެ ކެޕްޓަން ހައްޔަރުކޮށް ހަތަރު ފަޅުވެރިން ޑީޕޯޓްކުރަނީ\nސަމާ އައިލެންޑް ރިޒޯޓުގެ މުވައްޒަފުންތަކެއް ގޮވައިގެން ދަތުރުކުރި ލޯންޗަކައި ދޯންޏަކާއި ޖެހިގެން ހިގި ނުރައްކާތެރި އެކްސިޑެންޓްވި ދޯނީގެ ކެޕްޓަން ހައްޔަރުކޮށް ހަތަރު ބިދޭސީ ފަޅުވެރިން ޑީޕޯޓްކުރަން ނިންމައިފި އެވެ.\nފުލުހުންގެ މީޑިއާ އޮފިޝަލް ވިދާޅުވީ ރޭގެ އެކްސިޑެންޓާއި ގުޅިގެން ފަސް މީހަކު މިހާތަނަށް ހައްޔަރު ކޮށްފައިވާ ކަމަށާއި، އަދި ހައްޔަރު ކޮށްފައިވާ ދޯނީގެ ކެޕްޓަންގެ ބަންދަށް 10 ދުވަސް ޖަހާފައިވާ ކަމަށެވެ. އަދި ދޯނީގެ ފަޅުވެރިންގޮތުގައި ތިބި ހަތަރު ބިދޭސީން އިމިގްރޭޝަންގެ ގާނޫނާއި ހިލާފުވެފައިވާތީ ޑީޕޯޓު ކުރަން ހަވާލުކޮށްފައިވާ ކަމަށް ފުލުހުންގެ މީޑިއާ އޮފިޝަލް ވިދާޅުވިއެވެ.\nއޮފިސަރު އިތުރަށް ވިދާޅުވީ މިހާދިސާ މިހާރު ތަހްގީގު ކުރަމުންދާ ކަމަށެވެ.\nސަމާ އައިލެންޑް ރިސޯޓުން ރޭ ފުރައިގެން ދަތުރުކުރި ލޯންޗް އެކްސިޑެންޓުވީ، ވަން އެންޑް ރީތި ރަށް ރިސޯޓުގެ ކައިރީގައި އަޅާފައި އޮތް ކަންނެލި ދޯންޏެއްގައި ޖެހިގެންނެވެ. އޭރު އެ ދޯނި އޮތީ ބޮކިތަށް ނިއްވާލައިގެން ކަމަށް މައުލޫމާތު ލިބެއެވެ.\nއެކްސިޑެންޓުގައި އެކިވަރުގެ އަނިޔާވެގެން 14 މީހަކު ހޮސްޕިޓަލަށް ގެންދިޔަ އެވެ. އެހެންނަމަވެސް އޭގެ ތެރެއިން މިހާރު ހޮސްޕިޓަލުގައި ތިބީ 11 މީހަކު ކަމަށް އޭޑީކޭ އިން ބުނެ އެވެ.\nއޭޑީކޭއިން ވިދާޅުވީ ރޭގެ އެކްސިޑެންޓް ވެގެން ގެނައި މީހުންގެތެރެއިން ހަތަރު މީހަކަށް އައިސީޔޫގައި ފަރުވާދެމުންގެންދާކަމަށާއި،އޭގެތެރެއިން ދެމީހުންގެ ހާލު ސީރިއަސް ކަމުން އޮޕަރޭޝަނެއް ކުރުމަށްފަހު ދެމީހުންވެސް ތިބީ ވެންޓިލޭޓަރުގައި ކަމަށެވެ.\nމިހާދިސާގައި އަނިޔާވި އެންމެންނަކީވެސް ސަމާ އައިލެންޑް ރިސޯޓުގައި މަސައްކަތް ކުރާ މުވައްޒަފުންނެވެ. އެނގިފައިވާ ގޮތުގައި ފަރުވާ ދެމުން އަންނަ މީހުންގެ ތެރޭގައި ސަމާ އައިލެންޑްގެ ހަތަރު ސެކްޝަނެއްގެ މެނޭޖަރުން ވެސް ހިމެނެ އެވެ.\nAuthor .Posted on May 31, 2017 Categories ޚަބަރު\nމުސްލިމުން ރަމަޟާން މަހާ ބައްދަލުކުރަންވާނީ ނަޞޫޙު ތައުބާއަކުން ތައުބާވެގެންވާ ޙާލުގަ\nރަމަޟާންމަސް އަޅުގަނޑުމެންނާ ބައްދަލުކުރިއިރު އެމަހާ ބައްދަލުކުރުމަށް އަޅުގަނޑުމެން ތައްޔާރުވިންތޯއެވެ؟ އެމަހާ އަޅުގަނޑުމެން ބައްދަލުކުރާނީ ފަހެ ކިހިނަކުންތޯއެވެ؟ ކޮންޙާލަތެއްގައިތޯއެވެ؟ ޢިލްމުވެރިން ވިދާޅުވަނީ މުސްލިމުން ރަމަޟާން މަހާ ބައްދަލުކުރަންވާނީ ނަޞޫޙު ތައުބާއަކުން ތައުބާވެގެންވާ ޙާލުގައި ކަމުގައެވެ. އަދި ﷲ ތަޢާލާ އަޅުގަނޑުމެންގެ މައްޗަށް ޙަރާމްކުރެއްވި އެންމެހާ ކަންތަކުން ދުރުވެ ރައްކާތެރިވެގެންވާ ޙާލުގައެވެ. އަދި ހަމައެފަދައިން ﷲ ތަޢާލާގެ ޙަޟްރަތަށް ކުއްތަންވެ އެކަލާނގެ ޙަޟްރަތަށް ރުޖޫޢަވާ ޙާލުގައެވެ. ހުރިހާ ވަގުތެއްގައި އަދި ހުރިހާ ޙާލަތެއްގައިވެސް އުރެދުމާއި ފާފައިން އެއްކިބާވެގެން ތިބޭ ޙާލުގައެވެ. ޚާއްޞަކޮށް ރަމަޟާން މަހަކީ ރަޙްމަތާއި ފާފަފުއްސެވުމާއި ނަރަކައިން މުއްތި ކުރެއްވުމުގެ މަސް ކަމުގައި ވާތީއެވެ. މާތްﷲ ވަޙީކުރެއްވިއެވެ.\nيَأَيُّهَا الَّذِيْنَ آمَنُوْاتُوْبُوْا إِلَى اللهِ تَوْبَةً نَصُوْحًا މާނައީ: “އޭ އީމާންވެއްޖެ މީސްތަކުންނޭވެ! ތިޔަބައިމީހުން ﷲގެ ޙަޟްރަތަށް ތެދުވެރިކަމާއެކު ނަޞޫޙު ތައުބާއަކުން ތައުބާ ވާހުށިކަމެވެ.”\nރަމަޟާންމަހާ ކުރިމަތިލާ އެމަހާ އިސްތިޤްބާލުކޮށް ބައްދަލުވެ އެމަހުގެ ދުވަސްތައް ހޭދަކޮށްފައި ނުކުތް އިރު އެއްވެސްކަހަލަ ހެއުޢަމަލެއް އިތުރަށް ކުރެވިފައިނުވާނަމަ އެފަދަ މީހަކަށް އެލިބުނީ ކިހާ ބޮޑު ގެއްލުމެއް ހެއްޔެވެ؟ ހުރި ހިތާމައަކާ ސަހަރޯވެރިކަމެއްގެ ބޮޑުކަމާއެވެ! އެފަދަ މީހަކަށް ﷲގެ ޙަޟްރަތަށް ކުއްތަންވުމުގެ އެންމެ ފިޔަވަޅެއްވެސް އިތުރަށް އެޅިފައިނުވާނަމަ އެއީ ހަމަކަށަވަރުން ދުނިޔެއިން މީހަކަށް ލިބޭނެ އެންމެ ބޮޑުގެއްލުމެވެ. އެންމެ ބޮޑު ނިކަމެތިކަން އޭރު އެވަނީ އެމީހަކު އަމިއްލައަށް ލިބިގެންފައެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ.\nإِنَّ فِى الْجَنَّةِ بَاباً يُقَالُ لَهُ الرَّيَّان ، يَدْخُل مِنْهُ الصَّائِمُوْن يَوم الْقِيَامَة ، لا يَدْخُل مِنْهُ أَحَد غَيْرهُمْ ، فَإِذَا دَخَلُوا أُغْلِق ، فَلَمْ يَدْخُل مِنْهُ أَحَد (رواه البخاري ومسلم)\nމާނައަކީ: “ހަމަކަށަވަރުން ސުވަރުގޭގައި ރައްޔާނޭ ކިޔޭ ދޮރުކޮޅެއްވެއެވެ. އެއީ އެދޮރުކޮޅަކުން ރޯދަވެރިން ސުވަރުގެ ވަންނަ ދޮރުކޮޅެވެ. ރޯދަވެރިޔަކު ނޫން އެހެން އެއްވެސް މީހަކަށް އެދޮރުކޮޅުން ނުވަދެވޭ ހުއްޓެވެ. ރޯދަވެރިން ވަދެ ނިމުމުން އެދޮރުކޮޅު ބަންދުވާނެއެވެ. އެހެން އެއްވެސް މީހަކަށް އެދޮރުކޮޅަކުން ނުވަދެވޭހުއްޓެވެ.”\nއަޅުގަނޑުމެން ﷲގެ އަޅުތަކުން ހިތްވަރާއި ޢަޒުމާއެކު މަސައްކަތް ކުރަންވީ ޤިޔާމަތްދުވަހުގައި މިދޮރުން ސުވަރުގެއަށް ވަދެވޭ ބަޔަކު ކަމުގައި ވުމަށެވެ. އަޅުގަނޑުމެން ރައްކާތެރިވާންވީ އަޅުގަނޑުމެންގެ މޫނު މައްޗަށް އެދޮރު ލެއްޕިގެންދާ ފަދަ ނިކަމެތި ބަޔަކު ކަމުގައި ނުވުމަށެވެ. އެފަދަ ގޮތެއް ދިމާވެއްޖެނަމަ އެއީ އެމީހަކަށް ލިބޭ ވަރަށް ބޮޑު ނިކަމެތިކަމެކެވެ. އިހާނެތި ކަމަކާއި ބިރުކަމެއްވެސް މެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ.\nفَإِذَا دَخَلَ آخِرُهُمْ أُغْلِق مَنْ دَخَل شَرِبَ ، وَمَنْ شَرِبَ لَمْ يَظْمَأ (رواه ابن خزيمة )\nމާނައަކީ : “ފަހެ އެރޯދަވެރިންކުރެ އެންމެފަހު މީހާ ވަދެނިމުމާއެކު އެދޮރުކޮޅު ބަންދުވެދެއެވެ. އެދޮރުކޮޅުން ވަދެއްޖެ މީހާއަށް ސުވަރުގޭގެ މީރު ބުއިން ލިބެއެވެ. ސުވަރުގޭގެ މީރު ބުއިމެއް ލިބިއްޖެ މީހާއަށް ދެން ދުވަހަކުވެސް ކަރުހިއްކުމުގެ ކަމެއް ކުރިމަތިނުވާހުއްޓެވެ.”\nއާދެ! ރަމަޟާންމަހުގެ މާތްކަމާއި މަތިވެރިކަމާއެވެ! އެމަހުގައި ކުރެވޭ އަޅުކަމަށްޓަކައި ﷲ ދެއްވާ ދީލަތި ދެއްވުމުގެ ބޮޑުކަމާއެވެ! އެމަހުގައި އެކަލާނގެ އަޅާ އެރޯދަ ހިފަނީ އޭނާ ހެއްދެވިފަރާތުގެ އަމުރަށް ކިޔަމަންތެރިވެ ހުންނަ ޙާލުގައެވެ. އެހެންކަމުން އެކަލާނގެ އެކަމުގެ ބަދަލުގައި ދެއްވާ ދަރުމައާއި އަޖުރު ނުވަތަ ޘަވާބުގެ ބޮޑުކަމާއެވެ! ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ.\nالصِّيَامُ جُنَّةُ مِنَ النَّارِ ، كَجُنَّةِ أَحَدِكُم مِنَ الْقِتَال، وَصِيَام حَسن من ثَلاَ ثَةِ أَيَّامٍ من كُلِّ شَهْر (رواه أحمد)\nމާނައަކީ: ރޯދައަކީ ނަރަކައިން ރައްކާތެރިވުމަށް ލިބިފައިވާ އައްޑަނައެކެވެ. އެއީ ތިޔަބައިމީހުންކުރެ މީހަކު ހަނގުރާމައިން ރައްކާތެރިވެ ދިފާޢުވުމަށް ލިބިފައިވާ އައްޑަނަ ފަދައިންނެވެ. އަދި ކޮންމެ މަހެއްގެ ތެރޭގައި ތިންދުވަހުގައި ހިފާ ރޯދަވެސްވަނީ ހެއުޢަމަލެއް ކަމުގައެވެ.”\nAuthor .Posted on May 31, 2017 June 1, 2017 Categories ދީން\nއެއަރޕޯޓްގެ ލޭންޑް ސައިޑްގެ ސެކިއުރިޓީ ބެހެލެއްޓުން ފުލުހުންނާއި ހަވާލުކޮށްފި\nވެލާނާ އިންޓަރނޭޝަނަލް އެއަރޕޯޓްގެ ލޭންޑް ސައިޑްގެ ސެކިއުރިޓީ ބެހެލެއްޓުމަށް މޯލްޑިވްސް ޕޮލިސް ސަރވިސް އާއި މޯލްޑިވްސް އެއަރޕޯޓްސް ކޮމްޕެނީ ލިމިޓެޑް އާދެމެދު އެއްބަސްވުމެއްގައި ސޮއިކޮށްފިއެވެ.\nއިއްޔެ މޯލްޑިވްސް އެއަރޕޯޓްސް ކޮމްޕެނީ ލިމިޓެޑްގެ އޮފީހުގައި ބޭއްވި ރަސްމިއްޔާތެއްގައި މޯލްޑިވްސް ޕޮލިސް ސަރވިސްގެ ފަރާތުން ސޮއިކުރެއްވީ ޑެޕިއުޓީ ކޮމިޝަނަރ އޮފް ޕޮލިސް އަޙްމަދު ސައުދީއެވެ. މޯލްޑިވްސް އެއަރޕޯޓްސް ކޮމްޕެނީ ލިމިޓެޑްގެ ފަރާތުން ސޮއިކުރެއްވީ އެކުންފުނީގެ މެނޭޖިންގ ޑިރެކްޓަރ އާދިލް މޫސާއެވެ.\nއެއްބަސްވުމުގައި ސޮއިކުރެއްވުމަށްފަހު އެމްއޭސީއެލްގެ މެނޭޖިންގ ޑިރެކްޓަރ ދެއްކެވި ވާހަކަފުޅުގައި އެއަރޕޯޓްގެ ލޭންޑް ސައިޑްގެ ސެކިއުރިޓީ ކަންކަން ބެލެހެއްޓުމަކީ މުހިންމުކަމެއްކަމަށާއި ސެކިއުރިޓީ ކަންކަން ބަލަހައްޓާ އެހެން ފަރާތްތައް ތިބިނަމަބެސް މިފަދަ ޚިދުމަތެއް ޕްރޮފެޝަނަލް ކަމާއެކު ދެވޭނެ ބަޔަކީ ފުލުހުންކަމަށް ވިދާޅުވިއެވެ. އަދި ސޮއިކުރެވުނު އެއްބަސްވުމުގެ ދަށުން މަސައްކަތްތައް ފެށޭނެ އިންތިޒާމްތަކެއް ވަރަށް އަވަހަށް ހަމަޖެހިގެންދާނެކަމަށް ވިދާޅުވިއެވެ.\nޑެޕިއުޓީ ކޮމިޝަނަރ އޮފް ޕޮލިސް އަޙްމަދު ސަޢުދީ މި ރަސްމިއްޔާތުގައި ދެއްކެވި ވާހަކަފުޅުގައި އެއަރޕޯޓް ފަދަ މުހިންމު ޚިދުމަތެއް ދޭތަނެއްގެ ލޭންޑް ސައިޑްގެ ސެކިއުރިޓީ ބެލެހެއްޓުމަކީ މުހިންމުކަމެއްކަމަށާއި އެއަރޕޯޓްގެ އޮޕަރޭޝަންތައް ފުޅާވަމުންދާއިރު ޤަވާއިދުތަކާއި އުސޫލުތަކަށް އަމަލުކުރުމަކީ މުހިންމުކަމެއްކަމަށް ވިދާޅުވިއެވެ. އެހެންކަމުން މިއަދު ސޮއިކުރެވުނު އެއްބަސްވުމާއެކު އެކަންކަން ބެލެހެއްޓުމުގައި ވަރަށް ބޮޑު ކުރިއެރުމެއް ލިބިގެންދާނެކަމަށާއި ޤަވާއިދުތަކާއި އުސޫލުތައް ދެމަހައްޓައި މަސައްކަތްތައް އެންމެ ފުރިހަމައަށް ކޮށްދޭނޭކަމުގެ ޔަޤީންކަން ދެއްވާކަމަށް ވިދާޅުވިއެވެ.\nއެއްބަސްވުމުގައި ސޮއިކުރުމަށް ބޭއްވި ރަސްމިއްޔާތުގައި ފުލުހުންގެ ސެންޓްރަލް އޮޕަރޭޝަންސް ކޮމާންޑްގެ ހެޑް ޗީފް ސްޕްރިންޓެންޑެންޓް އޮފް ޕޮލިސް ހަމްދޫން ރަޝީދު އާއި ފުލުހުންގެ ސީނިއަރ ބައެއް އޮފިސަރުންނާއި އެއަރޕޯޓްސް ކޮމްޕެނީ ލިމިޓެޑްގެ އިސްވެރިން ބައިވެރިވެލެއްވިއެވެ.\nވަޅިން ބިރުދައްކައި ފޭރޭ މައްސަލަތަކެއް ދަނީ ބަލަމުން- ފުލުހުން\nމާލޭގައި މިދުވަސްވަރު ވަޅިން ބިރުދައްކައިގެން ފޭރޭ މައްސަލަތައް އިތުރުވެފައިވާއިރު، އެ މައްސަލަތައް ބަލަމުން އަންނަ ކަމަށް ފުލުހުން ބުނެފިއެވެ.\nފުލުހުން މިއަދު ބުނީ އެފަދަ އަމަލުތައް ހިނގާ ސަރަހައްދުތައް ޚާއްސަ ސަމާލުކަމެއްދީގެން ފުލުހުން ބަލަމުން އަންނަ ކަމަށެވެ.\nފޭސްބުކުގައި މީހުންގެ މަގުބޫލުކަން ހޯދާފައިވާ ޕޭޖެއްގައި ބުނެފައިވާގޮތުން ރޯދަ މަސް ފެށުނުފަހުން ބިލަބޮން ސްކޫލް ސަރަހައްދުގައި ވަޅިން ބިރުދެއްކުމަށްފަހު ފޭރޭ މައްސަލަތައް އަންނަނީ އިތުރުވަމުންނެވެ.\nބައެއް މީހުންގެ އަތުން ފައިސާތައް ފޭރިގެންފައިވާއިރު، ބިރުދައްކައިގެން ބައެއް މީހުންގެ ކޭޝްކާޑުގެ ޕިން ކޯޑު ވެސް އަތުލާކަން ވަނީ ފާހަގަކުރެވިފައެވެ.